**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Άρθρο Π Ρ Α Κ Τ Ι Κ Ο**

**(40 παρ. 1 Κ.τ.Β.)**

Στην Αθήνα σήμερα, 26 Νοεμβρίου 2020, ημέρα Πέμπτη και ώρα 16.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την «Ενημέρωση των μελών της Επιτροπής, από την πολιτική ηγεσία του Υπουργείου Αγροτικής Ανάπτυξης και Τροφίμων, σύμφωνα με το άρθρο 36§5 του Κανονισμού της Βουλής, σχετικά με την Ανάλυση Πλεονεκτημάτων, Αδυναμιών, Ευκαιριών και Απειλών (Ανάλυση ΠΑΕΑ/SWOT Analysis), της Ελληνικής Πρωτογενούς Παραγωγής, για το Στρατηγικό Σχέδιο της νέας ΚΑΠ 2021-2027».

Στη συνεδρίαση παρέστησαν ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, ο Γενικός Γραμματέας Αγροτικής Πολιτικής και Διαχείρισης Κοινοτικών Πόρων, κ. Κωνσταντίνος Μπαγινέτας, καθώς και αρμόδιοι υπηρεσιακοί παράγοντες.

Επίσης, παρόντες στη συνεδρίαση ήταν ο κ. Δημήτριος Λιανός, Σύμβουλος Στρατηγικού Σχεδίου της νέας ΚΑΠ 2021-2027 του Υπουργείου Αγροτικής Ανάπτυξης και Τροφίμων και ο κ. Ευστάθιος Κλωνάρης, Καθηγητής στο Εργαστήριο Πολιτικής Οικονομίας και Ευρωπαϊκής Ολοκλήρωσης του Γεωπονικού Πανεπιστημίου Αθηνών.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής μας, όπου σήμερα θα έχουμε ενημέρωση από την πολιτική ηγεσία του Υπουργείου Αγροτικής Ανάπτυξης και Τροφίμων, σύμφωνα με το άρθρο 36 παράγραφος 5 του Κανονισμού της Βουλής, σχετικά με την ανάλυση Πλεονεκτημάτων Αδυναμιών, Ευκαιριών και Απειλών της Ελληνικής Πρωτογενούς Παραγωγής για το Στρατηγικό Σχέδιο της νέας ΚΑΠ 2021- 2027.

Παρευρίσκονται οι Υφυπουργοί Αγροτικής Ανάπτυξης και Τροφίμων, κ.κ. Σκρέκας και Αραμπατζή και οι υπεύθυνοι που θα παρουσιάσουν το Πρόγραμμα. Είναι μαζί μας για να κάνει την παρουσίαση, ο κ. Δημήτριος Λιανός, Σύμβουλος Στρατηγικού Σχεδίου της νέας ΚΑΠ του Υπουργείου Αγροτικής Ανάπτυξης και Τροφίμων και ο κ. Ευστάθιος Κλωνάρης, Καθηγητής στο Εργαστήριο Πολιτικής Οικονομίας και Ευρωπαϊκής Ολοκλήρωσης του Γεωπονικού Πανεπιστημίου Αθηνών.

Επίσης, είναι μαζί μας ο κ. Γεώργιος Βλάχος, Επίκουρος Καθηγητής στο Τμήμα Αγροτικής Οικονομίας και Ανάπτυξης του Γεωπονικού Πανεπιστημίου, ο οποίος θα συνδεθεί μαζί μας με Webex. Καλωσορίζουμε, λοιπόν, και τον κ. Βλάχο.

Σε ότι αφορά στη διαδικασία, αφού παρουσιαστεί το Πρόγραμμα, θα γίνει ένας κύκλος παρεμβάσεων από συναδέλφους που θέλουν τοποθέτηση, ερώτηση, διευκρίνιση και αν χρειαστεί, θα γίνει μία δευτερολογία, κατά την διάρκεια της οποίας θα απαντηθούν τα ερωτήματα.

**ΕΥΑΓΓΕΛΟΣ ΑΠΟΣΤΟΛΟΥ:**  Κύριε Πρόεδρε, επί της διαδικασίας, επιτρέψτε μου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Η σημερινή μας συνεδρίαση, θα έλεγα ότι είναι η σημαντικότερη συνεδρίαση που γίνεται για τον αγροτικό χώρο, στα πλαίσια της άσκησης της κυβερνητικής εξουσίας από τη Νέα Δημοκρατία. Ο κ. Βορίδης, μάλιστα, ειδικά για τα θέματα της ΚΑΠ, είχε δεσμευτεί ότι με δική του πρωτοβουλία θα γινόταν η σχετική συζήτηση. Σήμερα, λοιπόν, βρισκόμαστε εδώ γι’ αυτή τη συζήτηση. Δεν θέλω να υποτιμήσω τους Υπουργούς που παρίστανται, αλλά εκ των πραγμάτων, όταν ένας Υπουργός παρακολουθεί, συμμετέχει σε πολλές συσκέψεις, συναντήσεις, διαδικασίες, που αφορούν στο ζήτημα που μας απασχολεί, το λογικό να είναι παρών. Είναι μία συζήτηση ζωντανή και χρειαζόμαστε απαντήσεις από κάποιον που, κατά ένα μεγάλο μέρος, έχει βιώσει όλες αυτές τις διαδικασίες.

Θεωρώ, ότι δεν θα χάσουμε και τίποτα, εάν αναβάλουμε τη σημερινή συνεδρίαση, για την επόμενη βδομάδα, ώστε να μπορεί και ο κ. Υπουργός. Έτσι κι αλλιώς, ήδη, η μεταβατική περίοδος έχει μεγαλώσει. Μετά από έναν χρόνο χρειάζεται να υποβληθεί το στρατηγικό σχέδιο για τον αγροτικό χώρο. Έχουμε τον χρόνο για να τα κουβεντιάσουμε καλύτερα. Να μην κάνουμε συνεδριάσεις, ίσα- ίσα για να καλύπτουμε μερικές ανάγκες επικοινωνιακές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, κύριε Σκρέκα. Θέλετε μία διευκρίνιση;

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κατ’ αρχήν, να πω, ότι ο κ. Βορίδης είχε σχεδιάσει και είχε προγραμματίσει να είναι εδώ σήμερα μαζί με εμάς και μαζί με εσάς και να βοηθήσει στην ενημέρωσή σας. Δυστυχώς, ένα έκτακτο γεγονός τον ανάγκασε να μην παρευρίσκεται σήμερα.

Από την άλλη οφείλω να πω, χωρίς, φυσικά, να λέω, ότι η δική μου παρουσία ή της κυρίας Αραμπατζή μπορεί να αντικαταστήσει την παρουσία του Υπουργού μας, ότι η σύνταξη, η εκπόνηση του σχεδίου για τα θέματα της νέας ΚΑΠ είναι δικής μου αρμοδιότητας, όπως γνωρίζετε από το προεδρικό διάταγμα που είχε εκδοθεί. Οπότε νομίζω, ότι θα σας καλύψω, πλήρως, στις αγωνίες που εκφράζετε και στις ερωτήσεις που θα μας καταθέσετε.

Από εκεί και πέρα, ο Υπουργός, κάθε φορά, ανταποκρίνεται στα αιτήματά σας, είναι παρών, απαντά στις Επίκαιρες Ερωτήσεις, έχει συνεχή παρουσία και απαντά και σε εσάς προσωπικά, όποτε χρειάζεται. Απλώς, σήμερα, ένα έκτακτο γεγονός τον ανάγκασε να μην είναι παρών.

 Σε καμία περίπτωση, όμως, δεν βλέπω τον λόγο, γιατί ένα προγραμματισμένο γεγονός, δηλαδή, η σημερινή συνεδρίαση για μία πρώτη ενημέρωση για τη νέα ΚΑΠ, να αναβληθεί. Νομίζω ότι όσοι Βουλευτές που παρίστανται εδώ, αλλά και όσοι μας παρακολουθούν από τις οθόνες των υπολογιστών τους, έχουν μεγάλη αγωνία για να ακούσουν πολύ σημαντικά πράγματα, τα οποία συζητούνται στην Ευρώπη αυτή την εποχή, και τα οποία εμείς, ως Ελλάδα, έχουμε αρχίσει να σχεδιάζουμε. Νομίζω, λοιπόν, ότι θα ήταν λάθος να αναβάλουμε τη σημερινή συνεδρίαση.

 Άρα, κύριε Πρόεδρε, θεωρώ ότι μπορούμε συνεχίσουμε και να ενημερώσουμε τους συναδέλφους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Έτσι είναι, όπως λέει ο κ. Σκρέκας. Είχα κι’ εγώ επικοινωνία, πριν από λίγο, με τον κ. Υπουργό που όντως ήταν να έρθει. Ξέρετε πρωτοστάτησε στο να γίνει αυτή η συνεδρίαση, το ζήτησε επίμονα και ο ίδιος. Να πω ότι σήμερα η Επιτροπή αυτή είχε προγραμματιστεί για τις 12.00. Ωστόσο, τη μεταθέσαμε για τις 16.00, επειδή ξεκίνησε το νομοσχέδιο για το λαθρεμπόριο. Καταλαβαίνετε, λοιπόν, ότι πιεζόμαστε λόγω του ότι δεν έχουμε χώρους κατάλληλους για να εξυπηρετηθούμε, γι’ αυτό και γίνονται αυτά. Τα λέμε συνέχειας, ας υπάρξει κατανόηση.

Όμως, ο κ. Βορίδης, φαντάζομαι ότι σε μία επόμενη συνεδρίαση, αν χρειαστεί να κάνει και τη δική του τοποθέτηση, θα την κάνει. Για σήμερα ισχύουν ό,τι είπε ο κ. Σκρέκας.

**ΕΥΑΓΓΕΛΟΣ ΑΠΟΣΤΟΛΟΥ**: Κύριε Πρόεδρε, επιτρέψτε μου. Δεν αναφέρομαι στην τεχνοκρατική προσέγγιση. Εδώ πρέπει να υπάρξει μετά την παρουσίαση πολιτική θέση και άποψη σε αυτά που θα παρουσιαστούν, την οποία, εκ των πραγμάτων, έχει ο κ. Βορίδης, έχοντας βιώσει όλη τη διαδικασία, τουλάχιστον, από την ώρα που έγινε Υπουργός, μέχρι σήμερα, καθώς, διαρκώς, είχε συζητήσεις πάνω στα συγκεκριμένα ζητήματα.

Άρα, λοιπόν, τι θα γινόταν αν καθυστερήσουμε, έστω και μία εβδομάδα, από τη στιγμή που υπάρχει περισσότερος απαραίτητος χρόνος, απ’ αυτόν που αρχικά είχε προγραμματιστεί λόγω μεταφοράς της περιόδου έναρξης έναν χρόνο αργότερα; Ας αναβάλουμε τη σημερινή συνεδρίαση και όταν έρθει ο κ. Βορίδης ας συζητήσουμε όλα τα θέματα που αφορούν στο συγκεκριμένο θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Λοιπόν, για να κλείνουμε το συγκεκριμένο θέμα. Σήμερα, έχουμε την παρουσίαση της μελέτης. Όλα τα υπόλοιπα μπορούν να ακολουθήσουν. Μπορεί ο Υπουργός να πάρει πάλι πρωτοβουλία και να έχουμε και επόμενη συνεδρίαση για να συζητήσουμε για την ΚΑΠ. Δεν είναι κάτι απλό, ούτε τελειώνει σήμερα η συζήτηση με την παρουσίαση. Ας ακούσουμε, ας σκεφτούμε, ας προβληματιστούμε, ας τα κρίνουμε σωστά και λογικά και εδώ είμαστε να επανέλθουμε. Σήμερα, έτσι και αλλιώς, είναι προγραμματισμένο, ότι θα γίνει η συνεδρίαση. Μην χάνουμε χρόνο. Ό,τι και να πούμε, δεν αλλάζουν τα δεδομένα. Τα δεδομένα είναι αυτά.

 Ακούστηκε η άποψη του κ. Αποστόλου, πάμε στην ουσία.

 Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Καταρχήν, να σας ευχαριστήσω που βρίσκεστε σήμερα εδώ, καθώς και τον Πρόεδρο της Επιτροπής που πήρε αυτή την πρωτοβουλία να συναντηθούμε και να παρουσιάσουμε το τι συμβαίνει σήμερα στα ευρωπαϊκά «σαλόνια». Τι συζητάμε, δηλαδή, για έναν πολύ σημαντικό τομέα που είναι ο πρωτογενής τομέας της χώρας, για τη νέα Κοινή Αγροτική Πολιτική για το 2021 - 2027.

Θέλω να πω, κύριε Αποστόλου, ότι εμείς στο Υπουργείο - δεν ξέρω τι συνέβαινε στα δικά σας Υπουργεία και στη δική σας Κυβέρνηση- δεν έχουμε διαφορετικές γραμμές. Είμαστε όλοι με μία ενιαία γραμμή. Αναγνωρίζουμε ποια είναι τα προβλήματα, μελετάμε τα προβλήματα του πρωτογενούς τομέα και σχεδιάζουμε από κοινού, δεχόμενοι τις κατευθυντήριες γραμμές του Πρωθυπουργού, του Κυριάκου Μητσοτάκη, μία πολιτική, ένα στρατηγικό πλάνο, που θα μπορέσει να φέρει την ελληνική γεωργία στην επόμενη ημέρα.

Ξέρετε πολύ καλά, ότι ο πρωτογενής τομέας της χώρας παίζει πολύ σημαντικό ρόλο στην ελληνική οικονομία. Η συμμετοχή του αγροτικού τομέα στην εθνική οικονομία είναι διπλάσια, απ’ ότι είναι από το μέσο όρο της Ευρώπης. Οι Έλληνες πολίτες που ασχολούνται με τον πρωτογενή τομέα είναι υπερτριπλάσιοι και υπερτετραπλάσιοι σε αριθμό από αντίστοιχες άλλες ευρωπαϊκές χώρες. Στην Ελλάδα, πάνω από το 11% του ενεργού πληθυσμού ασχολείται, εμπλέκεται με τον πρωτογενή τομέα, όταν σε άλλες ανεπτυγμένες δυτικές, ευρωπαϊκές χώρες αυτό το ποσοστό είναι κάτω από το 3%. Σε πολλές περιπτώσεις, μόλις, το 2% του ενεργού πληθυσμού τους ασχολείται με τον αγροτικό τομέα.

Υπάρχουν κάποιοι μύθοι που λένε, ότι στην Ελλάδα δεν παράγουμε πολλά πράγματα -πολλοί λένε ότι δεν παράγουμε σχεδόν τίποτα- και ότι υπολείπεται πολύ η ανταγωνιστικότητα και η αποτελεσματικότητα του ελληνικού πρωτογενούς τομέα, σε σχέση με αντίστοιχες ευρωπαϊκές χώρες και του Νότου, οι οποίες έχουν ισχυρό αγροτικό κομμάτι.

Θα σας έλεγα, ότι, σίγουρα, ο ελληνικός πρωτογενής τομέας χρειάζεται να γίνει πιο ανταγωνιστικός. Αναγνωρίζουμε όλοι -και εμείς ειδικότερα που προερχόμαστε από, κατεξοχήν, αγροτικές περιοχές, εγώ εκλέγομαι στα Τρίκαλα και η καλή συνάδελφος, η κυρία Φωτεινή Αραμπατζή, εκλέγεται στις Σέρρες, αμιγώς, αγροτικοί νομοί μεταξύ άλλων- τα προβλήματα που έχουν οι Έλληνες αγρότες, τη δυσκολία που έχουν να παραμείνουν στα χωράφια τους και τη μεγάλη δυσκολία που έχουν να ζήσουν με αξιοπρέπεια την οικογένειά τους. Δηλαδή, να αποκομίσουν ένα εισόδημα που θα τους δίνει τη δυνατότητα να ανταποκριθούν στις οικογενειακές ανάγκες, αλλά να μπορούν και να επανεπενδύουν στη δουλειά τους, ώστε να παραμείνουν ανταγωνιστικοί και να προσφέρουν αυτές τις υπηρεσίες που προσφέρουν. Αυτό δεν σημαίνει, ότι οι Έλληνες αγρότες δεν παράγουν τίποτα, ή παράγουν λίγα.

Το εμπορικό ισοζύγιο εισαγωγών εξαγωγών, βλέποντάς το διαδοχικά, μάς δείχνει πως πάνε τα πράγματα. Θα σας πω ότι στα χρόνια της κρίσης, πριν από δέκα χρόνια, είχαμε ένα έλλειμμα στο ισοζύγιο εισαγωγών εξαγωγών, της τάξης των 20 δισεκατομμυρίων ευρώ, σε ό,τι αφορά στη φυτική παραγωγή και αυτή τη στιγμή έχει, σχεδόν, μηδενιστεί, ενώ ό,τι εξάγουμε σε αξία, αντίστοιχα, το εισάγουμε πάλι σε αξία, σε ότι αφορά στη φυτική παραγωγή. Αυτό σημαίνει, ότι παράγουμε περισσότερα πράγματα και καλύπτουμε περισσότερο τις ανάγκες της χώρας.

Χρειάζεται, βέβαια, μεγαλύτερη προσπάθεια, σε ό,τι αφορά στα προϊόντα ζωικής παραγωγής, καθώς εκεί έχουμε ένα εμπορικό έλλειμμα εισαγωγών εξαγωγών, της τάξης του ενός δισεκατομμυρίου ευρώ και αυτό δείχνει τι πρέπει να κάνουμε.

Άρα, τα προηγούμενα χρόνια, οι Έλληνες αγρότες έχουν παλέψει, μέσα από τις δυσκολίες, μέσα από τα προβλήματα, μέσα από την κρίση, να παραμείνουν στις δουλειές τους και έχουν καταφέρει αποτέλεσμα.

Από την προηγούμενη ΚΑΠ, από τα ευρωπαϊκά χρήματα που έχουν εισρεύσει στην Ελλάδα, τα τελευταία 30 και 40 χρόνια, από τότε που η χώρα μας εισήλθε μέσα στην ευρωπαϊκή οικογένεια, εκτιμούμε ότι πρέπει είναι πάνω από 60 δισεκατομμύρια ευρώ. Αν σκεφτούμε ότι κάθε προγραμματική περίοδος έχει μία αξία της τάξεως, περίπου, των 20 δισεκατομμυρίων ευρώ σε ενισχύσεις, αλλά και σε επενδυτικά «εργαλεία» για τον πρωτογενή τομέα, τότε τα τελευταία τριάντα χρόνια έχουν εισρεύσει πάνω από 60 δισεκατομμύρια ευρώ. Άρα, είναι, πράγματι, η ώρα να δούμε αν αυτά τα χρήματα έπιασαν «τόπο», αν έφεραν το αποτέλεσμα που θα έπρεπε να φέρουν ή αν πρέπει να διορθώσουμε κάποια πράγματα.

Και τώρα είμαστε, ακριβώς, σε αυτό το σημείο. Από τη στιγμή που ολοκληρώνεται η τρέχουσα πραγματική περίοδος -και οσονούπω θα ξεκινήσει η επόμενη προγραμματική περίοδος- έχουμε όλοι τη δυνατότητα, πέρα από ιδεολογίες, πέρα από κόμματα και παρατάξεις, να κάτσουμε και να σχεδιάσουμε ένα στρατηγικό πλάνο και να υλοποιήσουμε ένα στρατηγικό σχέδιο, το οποίο θα μπορέσει να φέρει τους Έλληνες αγρότες στην κατάσταση που θέλουμε. Δηλαδή, να γίνουν πιο ανταγωνιστικοί, πιο ευημερούντες, να μπορούν να ζουν τις οικογένειές τους, να παραμείνουν στα σπίτια τους στα χωριά μας, να καλλιεργούν τα χωράφια τους και να προσφέρουν στην εθνική οικονομία, αλλά και να εξασφαλίζουν τη διατροφική επάρκεια της χώρας.

Αυτό είναι το ζητούμενο και νομίζω ότι κανείς δεν μπορεί να έχει διαφοροποίηση προς αυτή τη θέση. Όταν λέω να βελτιώσουμε την ανταγωνιστικότητα των Ελλήνων, αναφερόμενος και σε κάτι που είχε πει ο παριστάμενος πρώην Υπουργός Αγροτικής Ανάπτυξης στην προηγούμενη συζήτηση που είχαμε στην Ολομέλεια της Βουλής, αυτό δεν σημαίνει μόνο να παράγεις πιο φθηνά, γιατί στην αγορά και στο εμπόριο λένε, ότι το φθηνό έχει και φθηνότερο. Ανταγωνιστικότητα δεν σημαίνει να παράγεις με το χαμηλότερο κόστος.

Για παράδειγμα, υπάρχουν αυτοκίνητα ανεπτυγμένων ευρωπαϊκών χωρών που είναι ακριβά στην τιμή απόκτησης, αλλά οι εταιρείες που τα παράγουν είναι πολύ πιο ανταγωνιστικές, από άλλες εταιρείες παραγωγής αυτοκινήτων που παράγουν πολύ πιο φθηνά αυτοκίνητα. Άρα, αγωνιστικότητα δεν είναι μόνο το κόστος. Είναι η τιμή πώλησης, είναι η αξία, η οποία προσδίδεται από τον παραγωγό στο προϊόν. Μία υπεραξία που επικοινωνείται στον καταναλωτή, επειδή ο καταναλωτής καταλαβαίνει ότι πρέπει να πληρώσει κάτι παραπάνω για ένα προϊόν που έχει μεγαλύτερη αξία, είναι διατεθειμένος να το κάνει. Άρα, να έχουμε καλύτερη τιμή πώλησης, μεγαλύτερη αξία πώλησης ενός καλύτερου προϊόντος και άρα, ο Έλληνας αγρότης να μπορεί να απολαμβάνει ενός μεγαλύτερου περιθωρίου κέρδους. Άρα, περισσότερων εσόδων, για να μπορεί να ευημερεί και να κάνει αυτό το οποίο προείπα. Αυτό είναι επίσης, ένα κομμάτι της ανταγωνιστικότητας.

Ανταγωνιστικότητα, λοιπόν, δεν είναι μόνο να παράγω με το χαμηλότερο κόστος. Φυσικά, ο στόχος μας είναι να μειώσουμε το κόστος παραγωγής και κυρίως, να το μειώσουμε από εκεί που μπορούμε, αλλά ανταγωνιστικότητα σημαίνει να μπορεί ο αγρότης να πουλάει και ακριβότερα το προϊόν του, επειδή αξίζει να πουληθεί ακριβότερα. Και τα δύο πρέπει να τα σχεδιάσουμε για την επόμενη δεκαετία, κύριοι συνάδελφοι του ΣΥΡΙΖΑ και των υπολοίπων Κομμάτων της Αντιπολίτευσης, και αυτό δεν είναι εύκολο να γίνει από τη μία στιγμή στην άλλη.

Σε ότι αφορά στα διαδικαστικά. Στο πλαίσιο της νέας ΚΑΠ, η Ελλάδα, όπως όλα τα κράτη μέλη, πρέπει να καταθέσει προς έγκριση το στρατηγικό σχέδιο στην Ευρωπαϊκή Επιτροπή, ώστε από την 1/1/2023, όπως φαίνεται, να μπορεί να ξεκινήσει η νέα περίοδος. Αρχικά, προβλεπόταν, ότι η έγκριση για το στρατηγικό σχέδιο θα πρέπει να έχει δοθεί από την Ευρώπη στα κράτη μέλη στις 31/12/2019, για να μπορέσουν να ξεκινήσουν από την 1/1/2020 να υλοποιούν τα μέτρα, τις δράσει για τη νέα προγραμματική περίοδο. Πότε δόθηκε η πρώτη παράταση, η πρώτη αναβολή αυτής της καταληκτικής περιόδου; Στα μέσα του 2018. Μέχρι τότε, όλα τα κράτη μέλη γνώριζαν, ότι θα έπρεπε να καταθέσουν το στρατηγικό σχέδιο και αυτό να εγκριθεί από την Ευρωπαϊκή Επιτροπή μέχρι το τέλος του 2019.

Όταν αναλάβαμε, στα μέσα του 2019, η πραγματικότητα είναι ότι δεν είχε οριστεί ο σύμβουλος, ο οποίος θα βοηθούσε το Υπουργείο και τα στελέχη του Υπουργείου να καταστρώσουν αυτό το σχέδιο. Τι σημαίνει σύμβουλος; Η Ευρωπαϊκή Επιτροπή, επειδή αναγνωρίζει, ότι ένα στρατηγικό σχέδιο είναι αρκετά πολύπλοκο και χρειάζεται πολλές δεξιότητες, γνώσεις, εμπειρία και επιστημονικά αντικείμενα, κατανοεί ότι δεν μπορεί πάντα η Δημόσια Διοίκηση να έχει την εξειδίκευση για όλα τα θέματα. Άρα, έχει τη δυνατότητα το κράτος μέλος να χρησιμοποιήσει χρήματα από τη λεγόμενη «τεχνική βοήθεια» και να τα αξιοποιήσει για να επιλέξει έναν σύμβουλο που θα βοηθήσει το κράτος μέλος και τη Διοίκησή του να συντάξουν το στρατηγικό σχέδιο. Όταν εμείς αναλάβαμε, λοιπόν, τον Ιούλιο του 2019, μετά τις τελευταίες εκλογές, τη διακυβέρνηση αυτού του τόπου, δεν είχε οριστεί ούτε σύμβουλος για ένα σχέδιο που -επαναλαμβάνω- αρχικά θα έπρεπε στο τέλος του 2019 να έχει εγκριθεί από την Ευρωπαϊκή Επιτροπή.

Η πραγματικότητα είναι ότι από την άνοιξη του 2019 είχε προκηρυχθεί ένας τέτοιος διαγωνισμός, τον οποίο εμείς επιταχύναμε. Ολοκληρώθηκε ο διαγωνισμός και επιλέχθηκε ως ανάδοχος το Γεωπονικό Πανεπιστήμιο Αθηνών, σε συνεργασία με μία εταιρεία συμβούλων, τη ΛΚΝ, όπου σήμερα εκπροσωπείται από τον κ. Λιανό Δημήτρη, που δεν είναι Καθηγητής, κύριε Πρόεδρε, αλλά είναι ένας άνθρωπος ειδικός στα θέματα του πρωτογενούς τομέα, με πολλές συνεργασίες με τη Δημόσια Διοίκηση και στο Υπουργείο Αγροτικής Ανάπτυξης και σε άλλα Υπουργεία.

Μέσα, λοιπόν, από διεθνή διαγωνισμό καταλήξαμε στους συμβούλους και στο Γεωπονικό Πανεπιστήμιο Αθηνών, που σήμερα εκπροσωπείται από δύο Καθηγητές, τον κ. Κλωνάρη και τον κ. Βλάχο. Είναι δύο άξιοι, πανάξιοι επιστήμονες, γνώστες του αντικειμένου, που η συμμετοχή, η εμπειρία και η γνώση τους θα είναι πολύ σημαντική, όπως θα δείτε βέβαια και σε αυτό που θα παρουσιάσουν αργότερα, στο να υποστηρίξουν τη Διοίκηση και την ελληνική Πολιτεία να συντάξει το στρατηγικό σχέδιο.

Ας δούμε τι περιλαμβάνει αυτό το στρατηγικό σχέδιο. Κατ’ αρχήν, περιλαμβάνει μία SWOT Analysis. Με άλλα λόγια, περιλαμβάνει μία διαγνωστική ανάλυση της υφιστάμενης κατάστασης, με τις ευκαιρίες, με τις προκλήσεις, με τις αδυναμίες και τα πλεονεκτήματα του αγροτικού τομέα. Άρα, ξεκινάμε με μία διάγνωση της υφιστάμενης κατάστασης. Αφού γίνει αυτή η διάγνωση, την οποία θα σας παρουσιάσουν σήμερα οι αγαπητοί παριστάμενοι Καθηγητές και ο κ. Λιανός, στη συνέχεια, προχωράμε στην περιγραφή και στον προσδιορισμό των αναγκών που προκύπτουν από τη διάγνωση. Αφού θα κάνουμε τη διάγνωση, αφού θα δούμε ποια είναι τα πλεονεκτήματα και τα μειονεκτήματα του αγροτικού τομέα, ποιες είναι οι ευκαιρίες, αλλά και ποιες είναι οι προκλήσεις, οι απειλές, στη συνέχεια, θα προσδιορίσουμε τις ανάγκες, δηλαδή, το τι πρέπει να κάνουμε.

Αφού προσδιορίσουμε τις ανάγκες, στη συνέχεια, θα γίνει μία ανάλυση της διαχείρισης ρίσκου. Τι σημαίνει διαχείριση ρίσκου; Ξέρετε πάρα πολύ καλά, ότι στην Ελλάδα έχουμε έναν βασικό «πυλώνα» γεωργικής ασφάλισης που ο ΕΛΓΑ, ο οποίος κάνει τη δουλειά του πολλά χρόνια. Αυτή τη δουλειά την κάνει, σε μεγάλο βαθμό, ικανοποιητικά, αλλά «ο εχθρός του καλού είναι το καλύτερο». Ποιες είναι οι προκλήσεις, όμως, σε αυτό; Πρώτον, ότι αλλάζουν οι κλιματολογικές συνθήκες. Έχουμε το φαινόμενο της κλιματικής αλλαγής, έχουμε την κλιματική κρίση που έχει χτυπήσει και την «πόρτα» της Ελλάδος. Άρα, έχουμε, επιπλέον, περιβαλλοντικούς κινδύνους, οι οποίοι απειλούν την αγροτική παραγωγή, αφού μιλάμε για «ανοιχτή» παραγωγή που είναι «έρμαιο» των καιρικών συνθηκών, κυρίως, των έκτακτων καιρικών συνθηκών.

Δεύτερον, έχουμε και το θέμα του νερού, των υδάτων, που, όπως φαίνεται, οι ξηροθερμικές συνθήκες στην Ελλάδα τα επόμενα τριάντα, σαράντα και πενήντα χρόνια θα αλλάξουν και θα ενταθούν. Αυτό σημαίνει μικρότερο ποσοστό ετήσιων βροχοπτώσεων, από τη μία πλευρά, και έντονα καιρικά φαινόμενα από την άλλη. Και τα δύο θα είναι καταστροφικά για τον αγροτικό τομέα. Άρα, χρειάζεται να κάνουμε μία ανάλυση του ρίσκου, το οποίο «κρέμεται» πάνω από τον πρωτογενή τομέα και να διερευνήσουμε και ποιοι άλλοι κίνδυνοι απειλούν την πρωτογενή μας παραγωγή που θα πρέπει να αντιμετωπιστούν μέσα από ένα σύστημα διαχείρισης αυτού του ρίσκου.

Αφού οργανώσουμε, σχεδιάσουμε και εξετάσουμε και αυτό το κομμάτι, στη συνέχεια, θα προχωρήσουμε στις παρεμβάσεις. Άρα, πρώτα διάγνωση, στη συνέχεια, ανάγκες που προκύπτουν από τη διάγνωση, έπειτα διαχείριση του ρίσκου και περιβαλλοντικές επιπτώσεις και στο τέλος παρεμβάσεις. Τι σημαίνει παρεμβάσεις; Δράσεις, δηλαδή, τι πρέπει να κάνουμε και πώς θα το κάνουμε. Δράσεις που, είτε είναι επενδυτικά εργαλεία, είτε είναι ενισχύσεις, είτε είναι ενισχύσεις του πρώτου «πυλώνα», είτε είναι ενισχύσεις της αγροτικής ανάπτυξης. Όλα αυτά είναι στοιχεία που θα πρέπει να περιλαμβάνονται στο τελικό στρατηγικό σχέδιο, μαζί με τους χρηματοδοτικούς πίνακες και τους διοικητικούς μηχανισμούς διαχείρισης και παρακολούθησης του στρατηγικού σχεδίου.

Σε αυτό το σημείο να πω, ότι αυτό που διαφοροποιεί την επόμενη προγραμματική περίοδο, σε σχέση με την τρέχουσα προγραμματική περίοδο, είναι ότι θα υπάρξουν δείκτες απόδοσης. Τι σημαίνει αυτό; Σημαίνει ότι κάθε κράτος, ανάλογα με τις οδηγίες και τις κατευθύνσεις της Ευρωπαϊκής Επιτροπής και του Ευρωπαϊκού Κανονισμού, θα έχει κάποιους στόχους που θα πρέπει να ικανοποιήσει μέχρι το τέλος της επόμενης προγραμματικής περιόδου.

Θα σας πω κάποιους τέτοιους στόχους, αν και τους έχετε ακούσει, ίσως, πολλοί. Αναφέρονται στη λογική «Από το Αγρόκτημα, στο Πιάτο» που είναι κομμάτι της «Πράσινης» Συμφωνίας της Ευρώπης. Ο στόχος είναι η μείωση της περίσσειας λιπάσματος στο έδαφος. Η Ευρωπαϊκή Επιτροπή λέει ότι τα κράτη μέλη πρέπει να έχουν έναν στόχο. Ποιος είναι στόχος αυτός; Να μειώσουν, τουλάχιστον, κατά 50% την περίσσεια των λιπασμάτων στο έδαφος. Πώς θα γίνει αυτό; Αυτό πρέπει να το σχεδιάσει, το πώς θα φτάσουμε, δηλαδή, εκεί, το κάθε κράτος μέλος και ανάλογα με τον σχεδιασμό, θα πρέπει να πετύχει αυτόν τον στόχο. Ανάλογα, με το αν θα πετύχει αυτόν τον στόχο, θα υπάρξουν ανταποδοτικά κίνητρα, θα υπάρξει η λεγόμενη χρηματοδότηση.

Στη συζήτηση που γίνεται στην Ευρώπη υπάρχουν και πολλές ενστάσεις από κράτη, που υποστηρίζουν ότι δεν θα πρέπει να συνδέονται αυτοί οι στόχοι με την επίτευξη. Άρα, οι δείκτες δεν θα πρέπει να συνδέονται με τη χρηματοδότηση. Είναι μία κουβέντα που γίνεται. Εμείς διαπραγματευόμαστε μαζί με πολλές άλλες χώρες. Θα δούμε πού θα καταλήξει αυτή η κουβέντα τελικά και αφού περάσει και από το Κοινοβούλιο. Πάντως, θα υπάρχουν στόχοι, θα υπάρχουν δείκτες και θα μετράμε, αν τελικά τα λεφτά τα οποία «πέφτουν» στον πρωτογενή τομέα πιάνουν «τόπο», με βάση αυτούς τους δείκτες απόδοσης.

Ένας στόχος είναι η μείωση περίσσειας λιπασμάτων. Άλλος στόχος είναι η μείωση των φυτοπροστατευτικών και των φυτοφαρμάκων και η προστασία της βιοποικιλότητας. Όλα αυτά θα σας τα εξηγήσουν καλύτερα στην αναλυτική παρουσίαση οι συνεργάτες μας.

Για όλα αυτά τα στάδια, υπάρχει κάτι το οποίο λέγεται EX ANTE Analysis. Τι σημαίνει αυτό; Σημαίνει ένας έλεγχος, ένα τσεκάρισμα, για το αν αυτά τα οποία σχεδιάζουμε είναι, όντως, σωστά. Εμείς ως Κυβέρνηση, ως ηγεσία του Υπουργείου Αγροτικής Ανάπτυξης, εφόσον είχαμε έναν πολύ καλό σύμβουλο στο πλάι μας, έναν υποστηριχτή που είναι το Γεωπονικό Πανεπιστήμιο με την Εταιρεία Συμβούλων ΛΚΝ, αποφασίσαμε να βρούμε και έναν άλλο σύμβουλο που θα μπορούσε να μας βοηθήσει σε ένα κομμάτι αυτού του σχεδίου που είναι η EX ANTE Αnalysis. Η διαχείριση ρίσκου, δηλαδή, και κάποια άλλα πράγματα που συζητήσαμε στην Ολομέλεια της Βουλής στην Κύρωση που είχαμε πριν από μία εβδομάδα, περίπου.

Επιλέξαμε, λοιπόν, την Παγκόσμια Τράπεζα. Τι θα κάνει η Παγκόσμια Τράπεζα; Θα έρθει να μας βοηθήσει με τη διεθνή εμπειρία που έχει, με τις βέλτιστες πρακτικές που μπορεί να αναζητήσει και που πολλές φορές έχει σχεδιάσει, με την εμπειρία που έχει, σχεδιάζοντας αγροτικά προγράμματα άλλων ευρωπαϊκών χωρών, όπως είναι της Βουλγαρίας, της Ρουμανίας και, προσφάτως, της Κροατίας. Να έρθουν και αυτοί, μαζί με το Γεωπονικό και με την ΛΚΝ και όλοι μαζί -και με τη δική σας βοήθεια φυσικά- να καταστρώσουμε, επιτέλους, ένα στρατηγικό σχέδιο το οποίο θα μπορέσει να πάει την ελληνική γεωργία στην επόμενη μέρα πιο ισχυρή, πιο ανταγωνιστική, πιο καλή για τους Έλληνες αγρότες. Σε μία νέα ψηφιακή εποχή, η οποία μπορεί να αντιστέκεται, να ανταποκρίνεται και να είναι ανθεκτική στις προκλήσεις της κλιματικής κρίσης. Αυτός είναι στόχος μας, αυτό θέλουμε να πετύχουμε και αυτό θέλουμε να το πετύχουμε όλοι μαζί.

Δεν νομίζω, λοιπόν, ότι σε αυτό το σημείο θα πρέπει και η σημερινή συζήτηση, αλλά και οι επόμενες που θα έχουν ως θέμα το στρατηγικό σχέδιο, να αποτελέσουν μία αφορμή για μικροκομματική αντιπαράθεση, για ανέξοδη πολιτική και κριτική. Ναι, θέλουμε την εποικοδομητική κριτική και ό,τι έχουμε είναι προς διάθεσή σας για το μελετήσετε. Κάθε φορά, που θα κάνουμε μία τέτοια συνάντηση, μια τέτοια ενημέρωση, εν συνεχεία, θα έχουμε τη δυνατότητα των ερωτήσεων.

Και επειδή, κύριε Αποστόλου, εμείς είμαστε ευθυγραμμισμένοι ως Κυβέρνηση και ως Υπουργείο και ως ηγεσία του Υπουργείου Αγροτικής Ανάπτυξης, και ο Βορίδης και η Φωτεινή Αραμπατζή και οι Γενικοί Γραμματείς, όλοι τα ίδια πράγματα θα πούμε, γιατί τα έχουμε μελετήσει και τα έχουμε σχεδιάσει μαζί. Οπότε, οι απαντήσεις θα είναι οι ίδιες στις ερωτήσεις που κάνετε. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μετά την εισήγηση του κ. Υφυπουργού και αφού διευκρινίσω, ότι είναι μαζί μας ο Γενικός Γραμματέας Αγροτικής Πολιτικής και Διαχείρισης Κοινοτικών Πόρων, κ. Κωνσταντίνος Μπαγινέτας, τον οποίο και καλωσορίζουμε, θα δώσουμε τον λόγο στον κ. Κλωνάρη.

Κύριε Καθηγητά, έχετε τον λόγο.

**ΕΥΣΤΑΘΙΟΣ ΚΛΩΝΑΡΗΣ (Καθηγητής στο Εργαστήριο Πολιτικής Οικονομίας και Ευρωπαϊκής Ολοκλήρωσης του Γεωπονικού Πανεπιστημίου Αθηνών):** Σας ευχαριστώ πολύ. Αξιότιμε, κύριε Πρόεδρε της Επιτροπής, κυρία και κύριε Υπουργέ, αξιότιμοι κυρίες και κύριοι Βουλευτές, κύριε Γενικέ Γραμματέα, κατ’ αρχάς, θα ήθελα να σας ευχαριστήσω για την ευκαιρία που μας δίνετε να παρουσιάσουμε στη Βουλή τα ευρήματα του πρώτου παραδοτέου, όπως είπε και ο Υπουργός, από μία σειρά παραδοτέων που είναι μέσα στο πλαίσιο του στρατηγικού σχεδιασμού της κατάρτισης του εθνικού σχεδιασμού για τη νέα Κοινή Γεωργική Πολιτική της περιόδου 2021-2027.

Θα περάσω πολύ γρήγορα αυτά που είπε ο κ. Υπουργός και λίγο σχηματικά. Δηλαδή, σήμερα, παρουσιάζουμε μία εικόνα του αγροτικού τομέα της Ελλάδος. Η ανάλυση που χρησιμοποιούμε είναι η SWOT Analysis, η οποία περιλαμβάνει τα πλεονεκτήματα, τις αδυναμίες, τις ευκαιρίες και τις απειλές αυτού του τομέα. Τα δύο πρώτα, τα πλεονεκτήματα και οι αδυναμίες, δεν είναι τίποτα άλλο, παρά το εσωτερικό περιβάλλον, ενώ οι ευκαιρίες και οι απειλές αφορούν στο εξωτερικό περιβάλλον αυτού του τομέα.

Εμείς για να δουλέψουμε το εσωτερικό περιβάλλον, στηριχθήκαμε στους codex indicators, στους δείκτες επιπτώσεων της Ευρωπαϊκής Επιτροπής που μας έχουν δοθεί και παρακολουθούν όλα τα κράτη μέλη, καθώς και σε «πηγές» δεδομένων που έχουμε από την Ελληνική Στατιστική Αρχή, αλλά και από τις πιο πρόσφατες πληρωμές του ΟΣΔΕ του 2019. Φυσικά, έχουμε λάβει υπόψη οποιαδήποτε άλλη πολιτική που επηρεάζει τον αγροτικό τομέα, καθώς και την εφαρμογή παλαιότερων προγραμμάτων που αφορούν στον αγροτικό τομέα.

 Για τις ευκαιρίες και τις απειλές, έχουμε λάβει υπόψη μας όλες τις πολιτικές, οι οποίες έρχονται απ’ έξω και αφορούν, φυσικά, στον αγροτικό τομέα. Έχουμε κάνει μία επισκόπηση των εξελίξεων στο κανονιστικό πλαίσιο, τόσο στο εθνικό, όσο και στο ενωσιακό, καθώς και επισκόπηση των τάσεων σε διεθνές επίπεδο, τις καταναλωτικές συνήθειες, γιατί αφορούν πολύ στον αγροτικό τομέα και τα πρότυπα υγιεινής διατροφής, αλλά και ανάλυση των εξωγενών, προς την Κοινή Γεωργική Πολιτική, εξελίξεων που επηρεάζουν τον τομέα αυτόν, όπως είναι η κλιματική αλλαγή που τόσα πολλά έχετε ακούσει και σίγουρα θα την επηρεάσει. Φυσικά, και αυτό που ζούμε τώρα, τον Covid-19, που ήταν κάτι το οποίο κανείς δεν είχε υπολογίσει και κανείς δεν είχε βάλει στα σχέδιά του πριν από έναν χρόνο. Δεν μπορούσαμε να φανταστούμε, ότι θα συμβεί κάτι τέτοιο. Τέλος, λάβαμε υπόψη μας όλες τις συμφωνίες, οι οποίες υπάρχουν στο πλαίσιο του Παγκόσμιου Οργανισμού Εμπορίου, διμερείς και διεθνείς.

Άρα, έχουμε την SWOT Analysis, μέσω της οποίας θα διαπιστώσουμε ποιες είναι οι ανάγκες αυτού του αγροτικού τομέα; Το πρόγραμμα είναι σίγουρο, ότι δεν μπορεί να λύσει όλες αυτές τις ανάγκες. Γι’ αυτό υπάρχει ένα άλλο στάδιο που θα είναι η ιεράρχηση αυτών των αναγκών. Το επόμενο στάδιο είναι όλο αυτό να το κάνουμε πράξη. Δηλαδή, να φτιάξουμε παρεμβάσεις, το λεγόμενο χρηματοδοτικό πλαίσιο, ώστε να ξέρουμε τι χρήματα θα δώσουμε σε κάθε παρέμβαση. Αυτό μας ζητά και η Ευρωπαϊκή Ένωση, δείκτες, δηλαδή, με τους οποίους θα μας παρακολουθεί. Είναι οι δείκτες επίδοσης και θα πληρωθούμε βάσει αυτών που έχουμε υποσχεθεί να κάνουμε.

Σε όλη αυτή τη διαδικασία υπάρχει ο ex-ante αξιολογητής, όπως σας είπε και ο κ. Υπουργός, που παρακολουθεί τις εξελίξεις. Θα έχουμε την κριτική και θα ενσωματώνουμε μέσα και δικά του αποτελέσματα. Αυτό είναι πολύ σημαντικό, καθώς είναι η διαβούλευση η οποία θα γίνει. Η διαβούλευση είχε ξεκινήσει πριν από τον προηγούμενο Ιούνιο, αλλά σταμάτησε «βίαια» λόγω του Covid-19. Προγραμματίζουμε, όμως, να την ξεκινήσουμε και πάλι, γιατί χωρίς τη διαβούλευση των, άμεσα, ενδιαφερομένων οργανισμών, παραγωγών, δεν μπορούμε να ιεραρχήσουμε από μόνοι μας τις ανάγκες.

Όπως γνωρίζετε, το καινούργιο πλαίσιο της Κοινής Γεωργικής Πολιτικής, είναι διαρθρωμένο σε εννέα ειδικούς στόχους και έναν οριζόντιο, που αφορά και σε όλους τους στόχους. Άρα και εμείς, αναγκαστικά, θα πρέπει να δούμε την ανάλυση αυτή, στόχο - στόχο.

Ξεκινάω γρήγορα, δεν θέλω να σπαταλήσω τον πολύτιμο χρόνο σας. Θα προτιμούσα να γίνει μία καλύτερη συζήτηση, παρά να βλέπουμε τις διαφάνειες, γι’ αυτό θέλω να περάσω, όσο γίνεται πιο γρήγορα.

Σε ότι αφορά στον πρώτο στόχο, έχει να κάνει με τα γεωργικά εισοδήματα, την ανθεκτικότητα σε ολόκληρη την Ένωση και τη στήριξη της επισιτιστικής ασφάλειας. Αυτό που διαπιστώνουμε είναι, ότι έχουμε μία μικρή απόκλιση του γεωργικού εισοδήματος για την Ελλάδα με άλλους τομείς της οικονομίας. Αυτό είναι, σχεδόν, το 94% με άλλους τομείς της οικονομίας, όταν στην Ευρωπαϊκή Ένωση το ίδιο ποσοστό είναι 45% στην Ευρώπη των 27 και εμείς είμαστε στο 98%. Η οικονομική κρίση επηρέασε, φυσικά, αυτό το ποσοστό. Είναι ένας παράγοντας που επηρεάζει αυτόν τον δείκτη, αλλά δεν είναι μόνο η οικονομική κρίση. Αν δούμε και το 2007, πάλι, τότε, η Ελλάδα ήταν υψηλότερα από τον μέσο όρο της Ευρωπαϊκής Ένωσης. Δηλαδή, εμείς είχαμε το 71% των γεωργικών εισοδημάτων να πλησιάζουν τα εξωγεωργικά, ενώ στην Ευρωπαϊκή Ένωση ήταν το 36%.

Η καθαρή προστιθέμενη αξία, ανά μονάδα ανθρώπινης εργασίας, στην Ελλάδα, πλησιάζει το 94% του ευρωπαϊκού μέσου όρου. Δεν είναι μεγάλες οι διαφορές. Πολύ μεγάλες διαφορές έχουμε στο γεωργικό εισόδημα ανάμεσα σε διαφορετικούς κλάδους. Δηλαδή, έχουμε χαμηλά εισοδήματα, σε ότι αφορά στα σιτηρά, τους ελαιούχους και πρωτεϊνούχους πόρους, την ελαιοκαλλιέργεια, την αμπελοκαλλιέργεια, τα μεσαία γεωργικά εισοδήματα στις λοιπές αροτραίες καλλιέργειες, τα οπωροφόρα δέντρα, τον συνδυασμό μονίμων καλλιεργειών και τη μεικτή φυτική παραγωγή. Φυσικά, παρατηρούνται υψηλά εισοδήματα, πολύ πάνω του μέσου όρου, στα κηπευτικά, στα βοοειδή κρεατοπαραγωγής- αιγοπροβατοτροφία, στα καρποφάγα, δηλαδή, χοιρινών και πουλερικών, καθώς και στα μεικτά συστήματα φυτικής και ζωικής παραγωγής.

Σε ότι αφορά στις ενισχύσεις, δίνονται άμεσες ενισχύσεις, περίπου, δύο δισεκατομμύρια το έτος. Είναι αρκετά τα χρήματα αυτά για τον γεωργικό τομέα σε ενισχύσεις. Αυτές δίνονται σε δύο μορφές. Είναι οι αποσυνδεδεμένες ενισχύσεις, όπως ισχύει με τη μεταρρύθμιση του 2003, την οποία εφαρμόσαμε από το 2005, όταν ξεκινήσαμε τις αποσυνδεδεμένες και το άλλο κομμάτι είναι αυτό που έχει να κάνει με την παραγωγή. Οι αποσυνδεδεμένες ενισχύσεις αφορούν στη βασική «πράσινη» ενίσχυση, το λεγόμενο «πρασίνισμα», μία συμπληρωματική, δηλαδή, ενίσχυση, μία προσαύξηση των δικαιωμάτων που αφορούν στους νέους γεωργούς.

Η άλλη μορφή είναι οι συνδεδεμένες ενισχύσεις. Ως Κράτος έχουμε επιλέξει δεκαεννέα προϊόντα να παίρνουν συμπληρωματικές ενισχύσεις, ανάλογα την παραγωγή. Ειδικά για το βαμβάκι, που είναι ξεχωριστό, ούτως ή άλλως, έχουμε μία ειδική ενίσχυση που έχουμε κατοχυρώσει προενταξιακά και ακόμη τη διατηρούμε.

Στην Ελλάδα, αυτή τη στιγμή, σύμφωνα με τα στοιχεία του ΟΣΔΕ του 2019, έχουμε 3.879.000 δικαιώματα, αντίστοιχη, δηλαδή είναι και η γη, που, κυρίως, βρίσκεται σε αροτραίες καλλιέργειες. Είναι οι τρεις Περιφέρειες με αγρονομικά κριτήρια τα οποία είχαμε φτιάξει την προηγούμενη περίοδο του 2014. Το 45,5% είναι σε αροτραίες καλλιέργειες, το 21,7% είναι σε δενδρώδεις καλλιέργειες, μόνιμες φυτείες μέσα στις οποίες είναι και η αμπελοκαλλιέργεια και το 32% είναι τα βοσκοτόπια και η ζωική παραγωγή.

Οι άμεσες ενισχύσεις συνεισφέρουν στο γεωργικό οικογενειακό εισόδημα, κατά 54% και είναι ένα, αρκετά υψηλό ποσοστό. Δηλαδή, είναι σημαντικός ο ρόλος των ενισχύσεων, κατά μέσο όρο. Στο 78% των γεωργικών εκμεταλλεύσεων στην Ελλάδα, η οικονομική τους λειτουργία εξαρτάται, σε πάρα πολύ μεγάλο βαθμό, από την ύπαρξη άμεσων ενισχύσεων. Υψηλή εξάρτηση από τις ενισχύσεις έχουν οι τομείς των σιτηρών, των ελαιοπρωτεΐνούχων σπόρων, των λοιπών αροτραίων καλλιεργειών, των βοηθών κρεατοπαραγωγής. Αντίθετα, χαμηλή εξάρτηση από τις ενισχύσεις έχουν τα οπωροφόρα δέντρα, ο συνδυασμός μόνιμων καλλιεργειών, τα κηπευτικά, τα πουλερικά και το χοιρινό. Έχει να κάνει, κυρίως, και με το καθεστώς, γιατί τα οπωροφόρα δέντρα δεν έπαιρναν ποτέ ενισχύσεις. Αυτά εντάχθηκαν μετά το 2014, οπότε δεν έχουν τα ιστορικά δικαιώματα, όπως τα πουλερικά και το χοιρινό κρέας, τα οποία δεν παίρνουν ενισχύσεις.

Από το συνολικό πακέτο των ενισχύσεων, για την ενίσχυση στους νέους αγρότες αφορά, περίπου, 77.000 εκμεταλλεύσεις και το ποσό που δίνεται είναι 424 εκατομμύρια ευρώ. Αυτή είναι η συμπληρωματική ενίσχυση που δίνεται για τους νέους αγρότες. Σε ότι αφορά στις συνδεδεμένες ενισχύσεις, έχουμε σε δεκαεννέα προϊόντα, όπου το 2019 αφορούσαν σε 195.000 εκμεταλλεύσεις, σχεδόν το 1/3 των εκμεταλλεύσεων της Ελλάδας, και εισπράττουν 176,2 εκατομμύρια. Σημαντικό είναι ότι πέντε από αυτά τα προϊόντα εισπράττουν το 72% των συνδεδεμένων ενισχύσεων.

Σε ότι αφορά στην εξισωτική αποζημίωση, που αφορά πόρους του πρώτου «πυλώνα» που μεταφέρθηκαν στον δεύτερο «πυλώνα», οι ορεινές περιοχές συμβάλλουν στη δημιουργία γεωργικού οικογενειακού εισοδήματος κατά 6% έως 9%, ενώ σε μειονεκτικές περιοχές αυτή η συμβολή είναι από 5% έως 8%. Μεγάλες διαφορές στη μοναδιαία αξία δικαιώματος έχουμε εντός της ίδιας αγορανομικής περιφέρειας. Αυτό σημαίνει, ότι εκμεταλλεύσεις οι οποίες είναι στην ίδια αγορανομική περιφέρεια, δεν έχουν την ίδια μοναδιαία αξία δικαιώματος. Δεν παίρνουν, δηλαδή, τις ίδιες ενισχύσεις. Αυτό οφείλεται στο ιστορικό μοντέλο που είχαμε ακολουθήσει από το 2004 και διατηρούμε μέχρι σήμερα.

Φυσικά, έχει γίνει μία προσπάθεια σύγκλισης αυτών των αξιών μέσα από ένα μοντέλο σύγκλισης, το tanner model, όπως συνηθίζουμε να λέμε τεχνικά, που έχουμε εφαρμόσει στην Ελλάδα και αυτές οι διαφορές έχουν, όντως, μικρύνει. Παρ’ όλα αυτά, συνεχίζουν και υπάρχουν. Η επιλογή για το ποιο μοντέλο καταβολής άμεσων ενισχύσεων θα επιλέξουμε, γιατί έχουμε δικαίωμα, από εδώ και πέρα, να επιλέξουμε όποιο μοντέλο θέλουμε, φυσικά και επηρεάζει, σε πολύ μεγάλο βαθμό, το γεωργικό εισόδημα και οδηγεί σε τομεακές και περιφερειακές ανισοκατανομές και αυτό το έχουμε παρουσιάσει, αναλυτικά, στα σενάρια που έχουμε εκπονήσει.

Διαφορές έχουμε, τόσο στην παραγωγή, όσο και στο οικονομικό μέγεθος, ανάμεσα σε διαφορετικές Περιφέρειες στην Ελλάδα. Βλέπετε στο πρώτο σχήμα, ότι η συμμετοχή στη συνολική τυπική αξία παραγωγής εμφανίζει την Κεντρική Μακεδονία με την υψηλότερη συμμετοχή, γύρω στο 21% και ακολουθεί η Θεσσαλία, η Δυτική Ελλάδα και μετά η Κρήτη και η Πελοπόννησος. Αναφορικά με το οικονομικό μέγεθος που έχουμε τις πιο μεγάλες, οικονομικά, εκμεταλλεύσεις, παρουσιάζεται ότι έχουμε τη Δυτική Μακεδονία και την Κεντρική Μακεδονία, κάτι το οποίο περιμέναμε. Στη Δυτική Μακεδονία, μάλλον, οφείλεται στα μεγάλα κοπάδια, στη ζωική παραγωγή την οποία έχουν.

Στο πρότυπο της παραγωγικής εξειδίκευσης των Περιφερειών ξεχωρίζουν τα εξής παραγωγικά συστήματα. Έχουμε τα συστήματα της βοοτροφίας και των αροτραίων καλλιεργειών, κυρίως μηδικής, που παίζουν πολύ σημαντικό ρόλο στην κεντρική και βόρεια Ελλάδα, της ελαιοκομίας και των αιγοπροβάτων. Δηλαδή, αυτό το μοντέλο ελιάς και προβάτου που εμφανίζεται, κυρίως στις νησιωτικές περιοχές.

Άλλα παραγωγικά συστήματα είναι τα κηπευτικά άνθη στην Κρήτη, στη Δυτική Ελλάδα και στην Αττική, η κτηνοτροφική εξειδίκευση στην Ήπειρο και η σημαντική παρουσία προβάτων στη Θεσσαλία. Μέσα από αυτή την ανάλυση του τελικού στόχου, έχουμε καταλήξει σε κάποια πλεονεκτήματα, αδυναμίες, αλλά και στις ευκαιρίες και απειλές αυτού του τομέα. Δεν θα ήθελα να σας κουράσω διαβάζοντας τες μία-μία. Θα αναφερθώ στα πιο σημαντικά

Σε ότι αφορά στα πλεονεκτήματα, έχουμε έναν, εξαιρετικά, δυναμικό κλάδο που είναι αυτός των κηπευτικών και τα ανθέων. Η χοιροτροφία και η κτηνοτροφία έχουν το μεγαλύτερο οικονομικό μέγεθος των εκμεταλλεύσεων, με γεωργικά εισοδήματα που διαμορφώνονται, σχεδόν αποκλειστικά, από την αγορά και όχι από τις άμεσες ενισχύσεις. Εμφανίζεται, δυναμικά, ο κλάδος της προβατοτροφίας και η μεικτή φυτική ζωική παραγωγή. Πολύ σημαντική είναι η συμβολή των ενισχύσεων του πρώτου «πυλώνα» στη διατήρηση της γεωργίας στις ορεινές περιοχές, αφού το μέσο εισόδημα, ανά εκμετάλλευση, σε αυτές, υπερβαίνει το μέσο εισόδημα στο σύνολο των εκμεταλλεύσεων της χώρας.

Σχετικά με τις αδυναμίες, έχουμε μία μεγάλη εξάρτηση από τις άμεσες ενισχύσεις. Όπως είπαμε, το 78% των εκμεταλλεύσεων εξαρτώνται από τις άμεσες ενισχύσεις. Υψηλότερο του μέσου ευρωπαϊκού όρου, είναι το εισόδημα, ανά εκμετάλλευση, στα βοοειδή, όπου σχηματίζεται, εξ’ ολοκλήρου, από τις άμεσες ενισχύσεις. Στην ανισοκατανομή έχουμε μία «αδυναμία» στις άμεσες ενισχύσεις. Δηλαδή, παρατηρήσαμε, ότι το 10% των εκμεταλλεύσεων συγκεντρώνουν το 45% των άμεσων ενισχύσεων και αυτό είναι ένα πρόβλημα που πρέπει να αντιμετωπίσουμε.

Αναφορικά με την πολυδιάσπαση των συνδεδεμένων ενισχύσεων, θεωρούμε ότι τα δεκαεννέα προϊόντα είναι πάρα πολλά. Η παροχή της ειδικής ενίσχυσης του βάμβακος δεν συνδέεται, αν και έχει ωφελήσει στη καλλιέργειά του. Θα δούμε και στο εξωτερικό εμπόριο πόσο σημαντικό ρόλο έχει, γιατί το βαμβάκι είναι από τα πρώτα προϊόντα που εξάγουμε. Παρ’ όλα αυτά, η παροχή της συνδεδεμένης ενίσχυσης δεν έχει συνδεθεί με την ποιότητα.

Σε ότι αφορά στις ευκαιρίες που παρουσιάζονται στον συγκεκριμένο στόχο. Η ύπαρξη άφθονων φυσικών βοσκοτόπων συμβάλλει στο χαμηλό κόστος και στη διατροφή των μηρυκαστικών, κάτι που είναι σημαντικό. Η διατήρηση του προϋπολογισμού της ΚΑΠ, την περίοδο 2021-2027 για την Ελλάδα, θα είναι στα ίδια, περίπου, επίπεδα της προηγούμενης προγραμματικής περιόδου, συν ότι θα έχουμε και πρόσθετους πόρους από το Ταμείο Ανάκαμψης της Ε.Ε.. Επίσης, προβλέπεται η διατήρηση της συνδεδεμένης ενίσχυσης του βαμβακιού και κάθε κράτος-μέλος εγκρίνει τις χρησιμοποιούμενες ποικιλίες για την κάλυψη των σκοπών της ειδικής ενίσχυσης.

Σε ότι αφορά στις απειλές. Μία από αυτές είναι η κλιματική αλλαγή και πρέπει να δούμε πώς θα την αντιμετωπίσουμε. Μία άλλη απειλή είναι ο περιορισμένος εγχώριος κλάδος παραγωγής γεωργικών μηχανημάτων. Ο κλάδος των γεωργικών μηχανημάτων στην Ελλάδα δεν είναι αυξημένος, με αποτέλεσμα να έχουμε ένα υψηλό κόστος. Απειλή είναι και η ενδεχόμενη διακοπή εισροής αγρεργατών από άλλες χώρες, οι οποίες επηρεάζουν αρνητικά τη πραγματοποίηση απαραίτητων γεωργικών εργασιών.

. Το είδαμε πρόσφατα και με την πανδημία του COVID. Υπάρχει αυξανόμενη ανησυχία της κοινής γνώμης για τις αρνητικές επιπτώσεις των αποβλήτων. Πώς θα διαχειριστούμε τα απόβλητα, τόσο της φυτικής, όσο και της ζωικής παραγωγής και πολλά άλλα που είναι καταγεγραμμένα.

Ο δεύτερος στόχος είναι η ενίσχυση του προσανατολισμού προς την αγορά, η αύξηση της ανταγωνιστικότητας, συμπεριλαμβανομένης της μεγαλύτερης εστίας στην έρευνα, την τεχνολογία και την ψηφιοποίηση. Τι αφορά αυτός ο στόχος; Στην αρχή, θέλουμε να δούμε τη συνολική παραγωγικότητα. Τι γίνεται με τη παραγωγικότητα του αγροτικού τομέα; Η ανάλυση που έχουμε κάνει μας έχει δείξει, ότι η παραγωγικότητα, το total factor productivity, όπως είναι και στους δείκτες που παρακολουθεί η Ε.Ε., για εμάς, είναι σταθερή. Δεν έχουμε αύξηση μέσα στην περίοδο 2009-2019, σχεδόν, καθόλου. Στην Ευρώπη, η αύξηση αυτή είναι 10%. Δηλαδή, υπολειπόμαστε. Αν το δούμε διακλαδικά, έχουμε αύξηση παραγωγικότητας στην αιγοπροβατοτροφία και στα κηπευτικά, ενώ έχουμε πτώση της παραγωγικότητας σε καπνό, βαμβάκι και ζαχαρότευτλα. Η παραγωγικότητα της εργασίας είναι ένα πρόβλημα διαχρονικό, καθώς πάντα υπολειπόμαστε σε παραγωγικότητα. Είμαστε, περίπου, στο 68% του ευρωπαϊκού μέσου όρου.

Σε ότι αφορά στο εμπόριο των γεωργικών προϊόντων και το γεωργικό εμπορικό ισοζύγιο. Έχουμε αναλύσει το εμπόριο, τις εισαγωγές-εξαγωγές, όχι μόνο όπως τα κατατάσσει η Ευρωπαϊκή Ένωση και έχουμε βάλει και το βαμβάκι που δεν υπάρχει στην κατηγορία των τροφίμων. Έχει προκύψει ότι την τελευταία πενταετία η αξία των εξαγωγών όλων των προϊόντων που εξετάσαμε υπερδιπλασιάστηκε, ενώ η αξία των εισαγωγών αυξήθηκε μόνο κατά 37%. Αυτό είχε ως αποτέλεσμα να έχουμε μία μείωση του εμπορικού ισοζυγίου. Ναι μεν είναι πάλι αρνητικό, αλλά είναι πολύ χαμηλότερο από τα προηγούμενα χρόνια.

Αν δούμε σε νούμερα τις εξαγωγές και τις εισαγωγές, οι εξαγωγές μας είναι, περίπου, 6,53 δισεκατομμύρια και οι εισαγωγές 7,16 δισεκατομμύρια. Πρωταγωνιστές στις εξαγωγές είναι το βαμβάκι, τα ψάρια, τα λαχανικά, η φέτα, το ελαιόλαδο και άλλα προϊόντα. Όμως, κυρίως, είναι αυτά. Πρωταγωνιστές στις εισαγωγές, αρνητικοί, δηλαδή, πρωταγωνιστές, είναι το βόειο και το χοιρινό κρέας. Είμαστε πολύ ελλειμματικοί σε κρέας, τυριά, ποτά, αγελαδινό γάλα και μαλακό σιτάρι που, κυρίως, πάει για ζωοτροφές.

Από την ανάλυση του εξωτερικού εμπορίου αυτό που διαπιστώσαμε -και είναι πολύ θετικό- είναι ότι έχουμε μία αύξηση του εμπορίου στα μεταποιημένα προϊόντα κατά 70%. Αυτό είναι πολύ σημαντικό για εμάς, γιατί είναι προϊόντα, τα οποία έχουν μεγαλύτερη προστιθέμενη αξία. Δεν είναι commodities. Οπότε, είμαστε σε μία πολύ καλή κατεύθυνση.

Γενικά ο εγχώριος αγροδιατροφικός τομέας δημιουργεί ένα πάρα πολύ ισχυρό πλέγμα ενδοκλαδικών και διακλαδικών σχέσεων στην ελληνική οικονομία, το οποίο μπορεί και πρέπει να ενισχυθεί, ακόμη περισσότερο, με στοχευμένες ενέργειες, εξειδικευμένες σε κλαδικό και χωρικό επίπεδο. Εξασφαλίζει, επίσης, έναν πολύ υψηλό βαθμό αυτάρκειας στην εγχώρια αγορά και σε ένα πάρα πολύ μεγάλο αριθμό προϊόντων.

Σε ότι αφορά στην έρευνα και την τεχνολογία. Αυτό που έχουμε διαπιστώσει, γιατί είναι μέσα στην ανταγωνιστικότητα και αυτό, είναι ότι υπάρχει μία μεγάλη ανάγκη ένταξης των τεχνολογιών της πληροφορίας και της επικοινωνίας ΤΠΕ στον πρωτογενή τομέα. Αυτό θα μας βοηθήσει, γιατί θα προσφέρει πολύτιμες υπηρεσίες στους αγρότες, αλλά θα περάσουμε και σε μία νέα εποχή της γεωργίας ακριβείας.

Αναφορικά με τις διαρθρωτικές αλλαγές, έχουμε μία μείωση, περίπου, 20% του συνολικού αριθμού των γεωργικών εκμεταλλεύσεων. Τα 2/3 των γεωργικών εκμεταλλεύσεων, αυτή τη στιγμή, είναι ενοικιαζόμενα. Έχουμε τρεις ομάδες παραγωγικών εξειδικεύσεων, τις μόνιμες καλλιέργειες στο 54,7%, τις ετήσιες καλλιέργειες γύρω στο 25% και την κτηνοτροφία στο 13%. Αυτά τα ποσοστά είναι στο σύνολο των εκμεταλλεύσεων, δηλαδή, πόσο επί τοις εκατό των εκμεταλλεύσεων είναι στις παραγωγικές εξειδικεύσεις.

Σχετικά με τον τεχνοοικονομικό προσανατολισμό (ΤΟP), ο αριθμός των εκμεταλλεύσεων που αυξήθηκε την περίοδο 2011-2019 είναι τα πρόβατα. Επίσης, τα βοοειδή, τα λοιπά αμπελωνικά, τα κηπευτικά άνθη και οι πολυκαλλιέργειες. Το 13% των εκμεταλλεύσεων που έχουν κτηνοτροφική εξειδίκευση, παράγει το 31,5% της συνολικής τυπικής αξίας παραγωγής. Τα μεγαλύτερα μέσα οικονομικά μεγέθη, ανά εκμετάλλευση, έχουν τα καρποφάγα, δηλαδή, οι χοίροι και τα πουλερικά, τα βόεια και τα κηπευτικά άνθη. Τέσσερις τεχνικοοικονομικοί κλάδοι απασχολούν το 60% του ανθρώπινου δυναμικού ανθρώπινου και είναι η ελαιοκομία με 21,2%, η αιγοπροβατοτροφία, οι αροτραίες καλλιέργειες με 12%, τα φρούτα και τα εσπεριδοειδή, περίπου, με 10%.

Αναφορικά με τα πλεονεκτήματα και τις αδυναμίες. Στα πλεονεκτήματα, έχουμε μία σημαντική βελτίωση της παραγωγικότητας στους τομείς που είπαμε, δηλαδή, στην αιγοπροβατοτροφία και τα κηπευτικά. Έχουμε, επίσης, δυναμισμό της βιομηχανίας των τροφίμων. Η παραγωγικότητα της εργασίας στον τομέα των τροφίμων είναι, περίπου, το 85,4% του ευρωπαϊκού μέσου όρου, που είναι πολύ παραπάνω, σε σχέση με την παραγωγικότητα της εργασίας της υπόλοιπης γεωργίας. Το μέσο οικονομικό μέγεθος των εκμεταλλεύσεων στη χώρα αυξήθηκε, κατά 67%, μεταξύ του 2011 και του 2019. Έχουμε μία αύξηση των εξαγωγών των αγροτικών προϊόντων την περίοδο 2009 - 2019 και φυσικά έχουμε έναν πολύ υψηλό βαθμό αυτάρκειας.

Μεταξύ των αδυναμιών μπορούμε είναι ο δείκτης της συνολικής παραγωγικότητας, ο οποίος έχει παραμείνει σταθερός, ενώ στην Ευρώπη έχει αυξηθεί, κατά 10%. Υπάρχει μία χαμηλή ανταγωνιστικότητα του δικού μας γεωργικού τομέα, σε σχέση με τον μέσο όρο της Ευρωπαϊκής Ένωσης και χαμηλότερη του μέσου όρου της Ευρωπαϊκής Ένωσης αποτελεσματικότητα στη χρήση των εισροών σε πολλές παραγωγικές εξειδικεύσεις, όπως είναι στα σιτηρά, λοιπές αροτραίες αμπελοκαλλιέργεια και βοοειδή κρεατοπαραγωγής. Μία από τις αιτίες είναι το μικρό φυσικό και οικονομικό μέγεθος των υλικών γεωργικών εκμεταλλεύσεων.

Οξύτατο πρόβλημα για την ελληνική γεωργία είναι η αποεπένδυση που έχουμε διαπιστώσει. Έχουμε μεγάλες εισαγωγές και εμπορικό έλλειμμα, κυρίως, στα κρέατα. Επιπλέον, υπάρχει μεγάλη εξάρτηση από τη χειρωνακτική εργασία σε τέσσερις τεχνοοικονομικούς κλάδους, ενώ πολύ χαμηλά είναι τα ποσοστά αυτάρκειας και η έλλειψη εγχώριου πιστοποιημένου πολλαπλασιαστικού υλικού για έναν κλάδο που θεωρούμε σημαντικό, όπως είναι τα αρωματικά και φαρμακευτικά φυτά.

Οι ευκαιρίες που παρουσιάζονται, μέσω του ειδικού στόχου 2, είναι η δυνατότητα της χρηματοδότησης της έρευνας και, κυρίως, να μεταδώσουμε την καινοτομία από τους ερευνητικούς οργανισμούς στο χωράφι μέσα από το μέτρο 16 και η αναμενόμενη λειτουργία του συστήματος «AKIS» που θα εκπαιδεύσει τους αγρότες μας και θα τους παρέχει συμβουλές για νέες πρακτικές, πιο αποδοτικές.

Η ανάδειξη των πλεονεκτημάτων των εκτατικών γεωργικών συστημάτων, μέσω των ειδικών σημάνσεων, σχετικών με την προέλευση, τη θρεπτική αξία και το περιβαλλοντικό «αποτύπωμα» στα τρόφιμα στο πλαίσιο της στρατηγικής, «Από το Αγρόκτημα στο Πιάτο» θεωρούμε ότι είναι σημαντικό και ότι μας ευνοεί μία τέτοια πολιτική. Η δυνατότητα δημιουργίας ισχυρών διακλαδικών σχέσεων, μεταξύ πρωτογενούς τομέα και του κλάδου του τουρισμού και της εστίασης, είναι μία ευκαιρία που πρέπει να εκμεταλλευτούμε, δηλαδή, να χρησιμοποιήσουμε τον τουρισμό. Υπάρχουν, επίσης, μεγάλες ευκαιρίες ανάπτυξης κλάδων, όπως η καλλιέργεια των αρωματικών και φαρμακευτικών φυτών.

Απειλές είναι η πλημμελής εφαρμογή του συστήματος γεωργικών συμβουλών -που προσπαθούμε από το 2003 να φτιάξουμε και ακόμη δεν το έχουμε καταφέρει- η πολύ περιορισμένη εισαγωγή τεχνολογιών πληροφορικής και επικοινωνίας στη γεωργία, οι δυσμενείς επιπτώσεις της κλιματικής αλλαγής, η πιθανότητα συνέχισης της εγχώριας οικονομικής κρίσης, λόγω της υφιστάμενης πανδημίας και τα συνακόλουθα και η έλλειψη ευρωπαϊκού θεσμικού πλαισίου για ενίσχυση της αγοράς γης μέσω του σχεδίου βελτίωσης είναι, επίσης, μέσα στα μειονέκτημα.

Στη συνέχεια, τους επόμενους ειδικούς στόχους θα σας τους παρουσιάσει, ο κ. Λιανός.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λιανός.

**ΔΗΜΗΤΡΙΟΣ ΛΙΑΝΟΣ (Σύμβουλος Στρατηγικού Σχεδίου της νέας ΚΑΠ 2021-2027 του Υπουργείου Αγροτικής Ανάπτυξης και Τροφίμων):** Ευχαριστώ πολύ. Να σας ευχαριστήσω και εγώ για την πρόσκληση και τη δυνατότητα να παρουσιαστεί αυτή η εργασία.

Θα αναφερθώ αμέσως στον ειδικό στόχο 3. Μπορεί να σας έχει φανεί λίγο παράδοξο το πώς διαρθρώνεται η παρουσίαση. Να πούμε, για άλλη μία φορά, ότι είμαστε υποχρεωμένοι ως κράτος - μέλος, όπως και όλα τα υπόλοιπα κράτη-μέλη, να διαρθρώσουμε την SWOT Ανάλυση, τη στρατηγική της και όλο το στρατηγικό σχέδιο, με βάση τους εννέα ειδικούς στόχους της Κοινής Αγροτικής Πολιτικής.

Σημείο εκκίνησης για την κατάρτιση της SWOT Analysis σε κάθε ειδικό στόχο είναι οι λεγόμενοι, δείκτες κοινού πλαισίου. Αυτούς τους δείκτες παίρνουμε, αυτούς τους δείκτες εξετάζουμε ως προς τη διαχρονική τους εξέλιξη και από εκεί και πέρα, προσθέτουμε άλλα δεδομένα και άλλα στοιχεία, πάντα, από επίσημες στατιστικές πηγές, εγχώριες ή διεθνείς.

Ο τρίτος ειδικός στόχος αφορά στη βελτίωση της θέσης των αγροτών στην «αλυσίδα» αξίας. Η ιδιαιτερότητα του συγκεκριμένου στόχου είναι ότι σχετίζεται, τόσο και με τον ειδικό στόχο 9, που είναι η ασφάλεια και η υγιεινή των τροφίμων, όσο και με όλους τους περιβαλλοντικούς στόχους. Δύο βασικά μέσα για τη βελτίωση της θέσης των αγροτών στην «αλυσίδα» αξίας του αγροδιατροφικού τομέα είναι η προώθηση των προϊόντων ΠΟΠ και ΠΓΕ, ως προϊόντα που έχουν υψηλότερη προστιθέμενη αξία, και η προώθηση της παραγωγής βιολογικών προϊόντων. Από εκεί και πέρα, υπάρχουν και άλλα βασικά «εργαλεία» και μέσα, όπως είναι η αύξηση της συμμετοχής των παραγωγών σε συλλογικά σχήματα και η ενδυνάμωση του ρόλου των συλλογικών οργανώσεων των παραγωγών.

Τι εννοούμε με την έννοια αγροδιατροφική αλυσίδα; Πλέον, όλη η ΚΑΠ έχει ξεκινήσει και μετατοπίζεται και στα περιβαλλοντικά θέματα και στα θέματα της κλιματικής αλλαγής και στην ασφάλεια και στην υγιεινή των τροφίμων. Άρα, μιλάμε για ένα συνολικό παραγωγικό σύστημα. Οι κλάδοι που συνθέτουν τις «αλυσίδες» αγροδιατροφής είναι οι εισροές, δηλαδή, λιπάσματα, σπόροι, φυτά, είναι η ίδια η γεωργική παραγωγή, η φυτική παραγωγή, η ζωική παραγωγή. Είναι, επίσης, η πρώτη μεταποίηση και εμπορία γεωργικών προϊόντων ποτών και καπνού, είναι το χονδρικό εμπόριο τροφίμων, το λιανικό εμπόριο, δηλαδή, τα κανάλια μέσω των οποίων διανέμονται τα προϊόντα της γεωργικής παραγωγής και, βέβαια, είναι ο κλάδος της εστίασης και ο κλάδος του τουρισμού.

Σχετικά με την ακαθάριστη προστιθέμενη αξία. Η γεωργία έχει την υψηλότερη συμμετοχή, σε σχέση με όλα τα άλλα κράτη μέλη της Ευρωπαϊκής Ένωσης στην «αλυσίδα» αξίας της αγροδιατροφής, η οποία αυξάνεται διαχρονικά και είναι στο 51,5%. Δηλαδή, η αξία παραγωγής του πρωτογενούς τομέα είναι το 51,5% της συνολικής αξίας του αγροδιατροφικού τομέα, όταν σε επίπεδο Ευρωπαϊκής Ένωσης κυμαίνεται στο 26%. Αυτό οφείλεται και στον χαμηλό βαθμό μεταποίησης, δηλαδή, στα άλλα ευρωπαϊκά κράτη είναι πολύ υψηλότερος ο βαθμός της μεταποίησης, όπως και στην πολύ μεγάλη πτώση που σημειώθηκε κατά την περίοδο της δεκαετίας της οικονομικής κρίσης και στην προστιθέμενη αξία των κλάδων των τροφίμων και της εστίασης.

Ο κλάδος χονδρικού εμπορίου γνώρισε τη μεγαλύτερη μείωση, κατά 51%. Στο λιανικό εμπόριο γνώρισε μείωση, κατά 37% και έχουμε πολύ μεγάλες αλλαγές και στη διάρθρωση του λιανικού εμπορίου των τροφίμων. Δηλαδή, τα κανάλια διανομής των γεωργικών προϊόντων, είτε είναι μεταποιημένα, είτε είναι νωπά, προς τον καταναλωτή γνωρίζουν πολύ σημαντική αλλαγή την περίοδο 2008 – 2018, με σαφή υποχώρηση του χονδρικού εμπορίου και σαφέστατη ενίσχυση του κλάδου των σουπερμάρκετ.

Στο σχετικό διάγραμμα βλέπουμε τις μεταβολές. Η μπλε διακεκομμένη γραμμή είναι η μεταβολή της μετοχής της γεωργίας στην Ελλάδα και η κόκκινη διακεκομμένη είναι η μεταβολή της γεωργίας σε επίπεδο Ευρωπαϊκής Ένωσης. Βλέπετε, ουσιαστικά, ότι η αξία της γεωργικής παραγωγής παραμένει σταθερή, ενώ η μεταποίηση υποχωρεί ελαφρά. Πολύ μεγαλύτερες είναι οι μειώσεις στα άλλα κατάντη τμήματα της αγροδιατροφικής «αλυσίδας», δηλαδή, στο χονδρικό εμπόριο, στο λιανικό εμπόριο και στις υπηρεσίες φαγητού και ποτού.

 Ως προς τη συγκέντρωση. Υπάρχει συγκέντρωση στον αγροδιαδιατροφικό τομέα; Δημιουργούνται, δηλαδή, μονοπωλιακές καταστάσεις που επηρεάζουν το εισόδημα του γεωργού; Υπάρχει υψηλή συγκέντρωση στον κλάδο των γεωργικών μηχανημάτων και των λιπασμάτων. Δεν υπάρχουν ενδείξεις ότι υπάρχει συγκέντρωση στον κλάδο της πρώτης μεταποίησης και εμπορίας γεωργικών προϊόντων. Συγκεκριμένα, υπάρχουν 15.560 επιχειρήσεις που δραστηριοποιούνται στην πρώτη μεταποίηση και στην εμπορία γεωργικών προϊόντων. Βέβαια, το 85% του κύκλου εργασιών των επιχειρήσεων, γίνεται από το 10% των επιχειρήσεων. Δηλαδή, παρατηρούμε και στον τομέα της μεταποίησης τροφίμων πολύ μεγάλο αριθμό πολύ μικρών επιχειρήσεων.

Ο κλάδος των ποτών, όχι μόνο δεν γνώρισε συγκέντρωση, αλλά γνώρισε διασπορά στην περίοδο της κρίσης. Το 22% των επιχειρήσεων του κλάδου καλύπτουν το 85%, συνολικά, του τζίρου. Ο μόνος κλάδος που υπάρχει σαφέστατη συγκέντρωση, είναι ο κλάδος του καπνού. Εννοούμε, όχι μόνο πρωτογενή παραγωγή καπνού, αλλά και εμπορία και μεταποίηση καπνού.

Αυτό που είναι ξεκάθαρο είναι οι ουσιαστικές αλλαγές στον τομέα της διανομής των τροφίμων, μεταξύ 2008 - 2017. Η σημαντική υποχώρηση, αυτού που λέγαμε κάποτε, χονδρικό εμπόριο ή μεσάζοντες, η θέση τους καλύπτεται, κυρίως, από τις μεγάλες αλυσίδες τροφίμων, οι οποίες διαθέτουν πολύ σύγχρονα συστήματα logistic και εφοδιασμού, πολύ καλά κατανεμημένα στον χώρο, με αποτέλεσμα να αυξάνουν την παρουσία τους στη διαχείριση του συνολικού «όγκου» παραγωγής.

Η πανδημία άλλαξε και μετέβαλε τις συνθήκες. Παρατηρείται και στην Ελλάδα αύξηση των καναλιών διανομής μέσω ηλεκτρονικού εμπορίου και «στροφή» σε μικρότερα καταστήματα. Επίσης, παρατηρείται και ενίσχυση μιας τάσης, η οποία είχε αρχίσει να διαφαίνεται, ότι ο καταναλωτής θέλει να γνωρίζει πολύ καλύτερα αυτόν που προμηθεύεται τα τρόφιμά του. Βέβαια, ακόμη, είναι τάση, σε μικρό βαθμό.

Σε ότι αφορά στη μεταβλητότητα των τιμών στον γεωργικό τομέα. Εξετάσαμε τέσσερις διαφορετικές τιμές, εκεί που μας δόθηκε η δυνατότητα και υπήρχαν και μακροχρόνιες στατιστικές και σειρές δεδομένων. Εξετάσαμε την τιμή παραγωγού, δηλαδή, την τιμή που δίνει ο παραγωγός, κυρίως ως προς τη μεταποίηση τροφίμων, γιατί υπάρχει και η χρονολογική σειρά, την τιμή που έχει ο μεταποιητής, δηλαδή, την τιμή της μεταποίησης τροφίμων, την τιμή του καταναλωτή, δηλαδή, αυτό που δηλώνει ο καταναλωτής, για να προμηθευτεί τα προϊόντα του και την τιμή των εισαγόμενων γεωργικών προϊόντων. Στην Ελλάδα, υπάρχει πολύ μεγάλη μεταβολή και διακύμανση αυτών των τιμών, ενώ στην Ευρωπαϊκή Ένωση και για τον μεταποιητή και για τον παραγωγό αγροτικών προϊόντων, η τάση είναι, συνεχώς, ανοδική, με μικρότερες διακυμάνσεις, από αυτές οι οποίες σημειώνονται στην Ελλάδα.

Σε αυτό το διάγραμμα βλέπουμε, συνολικά, τις διακυμάνσεις για όλους τους κλάδους. Το «μπλε» είναι οι τιμές παραγωγού, το «κόκκινο» είναι η τιμή του μεταποιητή, το «πράσινο» είναι η τιμή του δείκτη καταναλωτή και το «κίτρινο» είναι η τιμή των εισαγόμενων γεωργικών προϊόντων. Δεν είναι, όμως, αυτές οι μεταβολές κοινές για όλα τα προϊόντα. Αν πάμε σε επίπεδο, επιμέρους, κατηγοριών προϊόντων, μπορούμε να δούμε ότι οι μεγαλύτερες διακυμάνσεις είναι στην ελιά. Οι μικρότερες διακυμάνσεις είναι στον τομέα του κρέατος. Αυτό είναι κάτι το οποίο μας εξέπληξε, δεν το περιμέναμε.

Αναφορικά με τη θέση των γεωργών στην εφοδιαστική αλυσίδα. Εκ προοιμίου, η θέση του παραγωγού στην Ελλάδα, λόγω του μικρού οικονομικού και φυσικού μεγέθους που έχουν οι γεωργικές εκμεταλλεύσεις -κατά μέσο όρο είναι, περίπου, εκτάρια στην Ελλάδα, 12,6 εκτάρια στην Ευρωπαϊκή Ένωση- «αδυνατίζουν» τη διαπραγματευτική του θέση μέσα στην «αλυσίδα» αξίας.

Το άλλο που παρατηρείται στην Ελλάδα, σε σχέση με τα κράτη της Ευρωπαϊκής Ένωσης και ιδιαίτερα με τα παλαιότερα κράτη της Ευρωπαϊκής Ένωσης, είναι η πολύ περιορισμένη παρουσία των παραγωγών στα κατάντη, δηλαδή, σε επόμενα στάδια της παραγωγικής διαδικασίας, είτε αυτό είναι τυποποίηση γεωργικών προϊόντων, είτε αυτό είναι μεταποίηση γεωργικών προϊόντων, είτε αυτό είναι διάθεση των προϊόντων προς τον καταναλωτή. Παρατηρείται κάθετη ολοκλήρωση από τον έλεγχο του πρωτογενούς τομέα και ασυμμετρία στη μετακύληση των τιμών, μεταξύ των, επιμέρους, παραγόντων που το συνθέτουν.

Σχετικά με τα προϊόντα ΠΟΠ και ΠΓΕ, θεωρείται ότι αυτά τα προϊόντα έχουν υψηλότερη προστιθέμενη αξία. Πραγματικά, τα προϊόντα ΠΟΠ και ΠΓΕ, δηλαδή, τα Προϊόντα Ονομασίας Προέλευσης και τα Προϊόντα Γεωγραφικής Ένδειξης είναι μία μεγάλη κατηγορία προϊόντων που έχουν ποιοτική σήμανση, σήμανση της Ευρωπαϊκής Ένωσης. Μεταξύ 2010-2017 η συνολική αξία αυτών των προϊόντων αυξήθηκε, κατά 18%, ή κατά 174 εκατομμύρια ευρώ, αλλά από αυτό το 90% οφείλεται μόνο σε ένα προϊόν ,το οποίο είναι η φέτα.

 Αντίστοιχη αύξηση έχουμε και στις εξαγωγές των προϊόντων ΠΟΠ και ΠΓΕ, ο οποίος είναι ένας πολύ δυναμικός εξωτερικός κλάδος. Συνολικά με τα τελευταία δεδομένα του Οκτωβρίου του 2020, έχουμε 111 πιστοποιημένα γεωργικά προϊόντα ΠΟΠ και ΠΓΕ, αλλά είναι πολύ μικρός ο αριθμός αυτών των προϊόντων που έχουν μία ικανή παραγωγή που μπορεί να φθάσει στον καταναλωτή ή μπορεί να μπει στις αγορές του εξωτερικού. Δηλαδή, έχουμε πάρα πολλά προϊόντα, είμαστε στην 5η θέση στην Ευρωπαϊκή Ένωση σε αριθμό προϊόντων ΠΟΠ και ΠΓΕ, αλλά, δυστυχώς, πάρα πολλά από αυτά δεν παράγονται. Έχουμε, δηλαδή, παραδείγματα προϊόντων τα οποία είναι χαρακτηρισμένα ΠΟΠ και ΠΓΕ τα οποία δεν παράγονται. Επίσης, πολύ συχνό φαινόμενο είναι, ότι παράγονται και δεν μεταποιούνται ή δεν τυποποιούνται ή παράγονται σε πολύ μικρές ποσότητες.

 Δυναμικός κλάδος και στις εξαγωγές είναι τα προϊόντα ΠΟΠ και ΠΓΕ και δεν είναι μόνο η φέτα. Τα τελευταία χρόνια, παρατηρείται δυναμική αύξηση -σε πολύ μικρότερες ποσότητες βέβαια- και στη γραβιέρα και στο κασέρι και στα άλλα ελληνικά τυριά.

Στη Βιολογική Γεωργία είμαστε πάνω από τον ευρωπαϊκό μέσο όρο σε εκτάσεις οι οποίες καλλιεργούνται βιολογικά. Θα το δούμε και στο πλαίσιο του 9ου ειδικού στόχου, αλλά είμαστε πολύ πίσω στη διάθεση αυτών των προϊόντων προς τον τελικό καταναλωτή.

 Τα εναλλακτικά δίκτυα, όπως είπα, είναι, ακόμη, σε πολύ μικρό βαθμό.

 Επίσης, μία καλή πρακτική για τη βελτίωση της θέσης των γεωργών στην «αλυσίδα» αγροδιατροφής είναι η συμβολαιακή γεωργία. Στην Ελλάδα δεν έχουμε, ακόμη, αξιοποιήσει ή δεν έχουν χρησιμοποιηθεί χρηματοπιστωτικά «εργαλεία», όπως είναι τα future γεωργικών προϊόντων, τα οποία, πλέον, αρχίζουν και αποκτούν μία αυξανόμενη σημασία για την παραγωγή των γεωργικών προϊόντων, με στόχο και να προστατέψουν τον παραγωγό από τις πολύ μεγάλες διακυμάνσεις στα διεθνώς εμπορεύσιμα προϊόντα, αλλά και αντίστοιχα τον μεταποιητή ή τον αποδέκτη αυτών των προϊόντων.

Ωστόσο, πολύ περιορισμένος είναι ο βαθμός συμμετοχής του Έλληνα παραγωγού σε συλλογικά σχήματα. Είναι κάτω από το 20% της αξίας της γεωργικής παραγωγής που διακινείται στην Ελλάδα, μέσω συνεταιρισμών ή μέσω λοιπών συλλογικών σχημάτων, όπως είναι οι οργανώσεις παραγωγών ή οι ομάδες παραγωγών, όταν ο μέσος όρος στην Ευρωπαϊκή Ένωση είναι 42%, ενώ υπάρχουν κράτη, όπως είναι η Φιλανδία ή η Γαλλία που προσεγγίζουν το 65% και το 68%. Αυτό αντανακλάται και σε μία ιδιαιτερότητα που έχουμε και αφορά στα τομεακά προγράμματα των κοινών οργανώσεων αγορών στην Ελλάδα, που καλύπτουν το 2,4% του προϋπολογισμού της ΚΑΠ, όταν ο μέσος όρος της Ευρωπαϊκής Ένωσης είναι στο 4,2%.

Ο τέταρτος ειδικός στόχος σχετίζεται με τη σχέση γεωργίας και κλιματικής αλλαγής. Αφορά, δηλαδή, στο πώς η γεωργική παραγωγή και η πρωτογενής παραγωγή θα συμβάλουν στη μείωση των επιπτώσεων της κλιματικής αλλαγής (mitigation) ή στην προσαρμογή στην κλιματική αλλαγή (adaptation).

 H «Πράσινη» Συμφωνία και το Green Deal που δημοσιεύθηκε τον Δεκέμβριο του 2019 -να θυμίσω ότι το προσχέδιο των κανονισμών για την περίοδο 2021-2027 δημοσιεύθηκε τον Ιούνιο του 2018- μετέβαλε, σε πολύ μεγάλο βαθμό, και τον ίδιο τον Κανονισμό και αντίστοιχα το περιεχόμενο των στρατηγικών σχεδίων που θα υποβληθούν.

Στην Ελλάδα είμαστε, γενικά, σε καλή κατάσταση. Η σχέση γεωργίας-κλιματικής αλλαγής είναι σε, αρκετά, ικανοποιητικό επίπεδο, όπως αυτό αποτυπώνεται στη μείωση των εκπομπών του αερίου του θερμοκηπίου που παρατηρείται διαχρονικά. Στην Ελλάδα το ποσοστό συμμετοχής σε εκπομπές αερίων του θερμοκηπίου της γεωργίας είναι, περίπου, στο 7%, όταν ο μέσος όρος της Ευρωπαϊκής Ένωσης είναι στο 12%. Απλώς, να πω, ότι οι λοιποί κλάδοι της οικονομίας είχαν πολύ μεγαλύτερη μείωση των εκπομπών. Στη γεωργία, δηλαδή, μειώνονται οι εκπομπές αερίων με μικρότερο ρυθμό από τους άλλους κλάδους της οικονομίας.

 Έχουμε πετύχει, φυσικά, τους στόχους για τη μείωση των εκπομπών αερίων. Η ιδιαιτερότητα της γεωργίας είναι, ότι εκπέμπει δύο αέρια που εντάσσονται στην ομάδα των αερίων του θερμοκηπίου που είναι το διοξείδιο του αζώτου και το μεθάνιο, τα οποία έχουν μεγαλύτερη επίπτωση, από ό,τι έχει το διοξείδιο του άνθρακα. Ουσιαστικά, τα δάση μας λειτουργούν ως «αποθήκες» άνθρακα και απορροφούν 56% άνθρακα. Η γεωργία μειώνει, διαχρονικά, τη συμβολή της στην αποθήκευση του άνθρακα και αυτός είναι ένας στόχος που μπαίνει, μετ’ επιτάσεως, για την επόμενη προγραμματική περίοδο. Να αυξηθεί, δηλαδή, η αποθήκευση άνθρακα από τη γεωργία.

Σε ό,τι αφορά στους κινδύνους η Ελλάδα είναι από τις χώρες που θα δεχθούν τις μεγαλύτερες αρνητικές επιπτώσεις της κλιματικής αλλαγής, οι εκφάνσεις των οποίων είναι η ξηρασία, τα έντονα καιρικά φαινόμενα, η αύξηση των δασικών πυρκαγιών και των έντονων δασικών πυρκαγιών, όπως τα τελευταία χρόνια. Υστερούμε στον συγκεκριμένο τομέα και είμαστε πίσω από την Ευρωπαϊκή Ένωση. Βέβαια, έχουμε τις δυνατότητες και το συγκριτικό πλεονέκτημα είναι να αυξηθεί η παραγωγή ενέργειας από Ανανεώσιμες Πηγές Ενέργειας, κυρίως, μέσα από τα φυτικά και ζωικά απόβλητα. Να πρέπει, δηλαδή, να αυξηθεί η συμμετοχή της γεωργίας στην παραγωγή Ανανεώσιμων Πηγών Ενέργειας.

Σε ό,τι αφορά στη χρήση λιπασμάτων, την τελευταία πενταετία παρατηρείται συνεχής μείωση της χρήσης συνθετικών λιπασμάτων. Επίσης, η κατανάλωση ενέργειας, ανά εκτάριο, στην Ελλάδα είναι πολύ χαμηλότερη, απ’ ότι είναι στην Ευρωπαϊκή Ένωση.

 Αναφορικά με τις αδυναμίες, είναι μικρή η συμβολή τους στη μείωση της συμμετοχής της γεωργίας στην αποθήκευση του άνθρακα και η υστέρηση στην παραγωγή Ανανεώσιμης Πηγής Ενέργειας.

Είναι σημαντικό να πούμε ότι η κλιματική αλλαγή δεν θα «χτυπήσει» με τον ίδιο τρόπο όλες τις περιφέρειες. Υπάρχουν πολύ διαφορετικές επιπτώσεις της κλιματικής αλλαγής, ανά γεωγραφική και διοικητική περιφέρεια. Κάποιες περιφέρειες θα ευνοηθούν και κάποιες θα δεχθούν μεγαλύτερο πλήγμα, κυρίως, λόγω γεωγραφικής θέσης και καλλιεργειών. Από τις καλλιέργειες το αμπέλι και η ελιά αναμένεται να είναι πιο επιρρεπείς στις επιπτώσεις. Γεωγραφικά, η Κρήτη, η Πελοπόννησος και τα νησιά του Αιγαίου θα έχουν, κυρίως, αύξηση μέσων θερμοκρασιών και της ξηρότητας. Οι Περιφέρειες της Κεντρικής, Δυτικής και Ανατολικής Μακεδονίας θα είναι πιο ευνοημένες. Σε κάποιες καλλιέργειες θα δούμε πολύ μεγαλύτερες πιέσεις, αλλά οι συνθήκες που θα δημιουργηθούν σε κάποιες άλλες καλλιέργειες, ίσως, είναι ευνοϊκότερες.

Ο επόμενος ειδικός στόχος διαπραγματεύεται τη σχέση γεωργίας με το περιβάλλον, όπως αυτή αποτυπώνεται στη διαχείριση του νερού, του εδάφους και στις εκπομπές στον αέρα. Δηλαδή, στη ρύπανση του αέρα που προέρχεται από τη γεωργία. Στόχος είναι η ριζική μείωση της συμβολής της γεωργίας στην περιβαλλοντική επιβάρυνση, αυτό που λέμε μείωση του περιβαλλοντικού «αποτυπώματος» της γεωργίας. Εκεί που υπάρχει η μεγαλύτερη πίεση για την Ελλάδα είναι, σε ό,τι αφορά στη διαχείριση του νερού στις πολύ μεγάλες καταναλώσεις που λόγω κλίματος είμαστε αναγκασμένοι να χρησιμοποιούμε. Ο μεγαλύτερος καταναλωτής νερού στη χώρα είναι η γεωργία με ένα ποσοστό που αγγίζει το 80%. Επίσης, πρόβλημα αποτελεί η διάβρωση του εδάφους και το άλλο δίκτυο που εξετάζουμε στη συγκεκριμένη ενότητα είναι η οργανική ουσία του εδάφους.

Όλη η ανάλυση βασίζεται στο περιεχόμενο των διαχειριστικών σχεδίων λεκανών απορροής και συνεξετάστηκαν όλα τα εθνικά στρατηγικά σχέδια δράσης.

Σχετικά με τα πλεονεκτήματα. Οι υδρευόμενες εκτάσεις από τις επίσημες στατιστικές φαίνεται να ακολουθούν πτωτική τάση. Δηλαδή, μειώνονται σε σύνολο. Η μέση, ανά εκτάριο, κατανάλωση αρδευτικού νερού φαίνεται να μειώνεται. Υπάρχουν τα ειδικά διαμερίσματα, όπως είναι της Ηπείρου, της Δυτικής Στερεάς Ελλάδος και της Ανατολικής Μακεδονίας, που η κατάσταση των υδάτων χαρακτηρίζεται ως καλή και μόνο το ¼ των χρησιμοποιούμενων υδάτων αντλούνται από υπόγειους υδροφορείς. Το πλεόνασμα φωσφόρου έχει πτωτική τάση και πτωτική πορεία διαχρονικά. Η κατάσταση της ποιότητας των επιφανειακών υδάτων είναι, σε γενικές γραμμές, σε πολύ καλή κατάσταση και φαίνεται να βελτιώνεται ελαφρά. Σε λίγες, σχετικά, λεκάνες απορροής υπάρχει πρόβλημα ποιότητας, κυρίως, υπόγειων υδροφορέων, αλλά η ιδιαιτερότητα της ρύπανσης στα νερά είναι ότι ένα σημαντικό ποσοστό είναι σημειακής μορφής και δεν είναι διάχυτη.

Στις αδυναμίες, ουσιαστικά, αντλούμε και χρησιμοποιούμε πάρα πολύ νερό από τους υπόγειους υδροφορείς, το οποίο είναι, περιβαλλοντικά, το πλέον αρνητικό. Η αποδοτικότητα της άρδευσης είναι πολύ χαμηλή. Υπάρχουν πολλά μεγάλα περιθώρια εξοικονόμησης νερού μόνο από τη βελτίωση και τον εκσυγχρονισμό των συστημάτων άρδευσης, είτε αυτά αφορούν δημόσιες υποδομές, δηλαδή, εγγειοβελτιωτικά έργα, με χαρακτηριστικό παράδειγμα τη μετατροπή ανοιχτών αγωγών σε κλειστούς αγωγούς, είτε σε επίπεδο γεωργικής εκμετάλλευσης και χρήσης των τεχνικών.

Προβληματικά από πλευράς ποσοτικής και ποιοτικής κατάστασης σε υδατικά διαμερίσματα είναι της Δυτικής και Βόρειας Πελοποννήσου, της Ανατολικής Στερεάς Ελλάδος, της Θεσσαλίας, της Κεντρικής Μακεδονίας και της Θράκης, όπου το χρησιμοποιούμενο νερό αντλείται κατά 2/3 έως και 3/4 από υπόγειους υδροφορείς, ενώ, ακόμη, χειρότερη είναι η κατάσταση στην Κρήτη και στα νησιά του Αιγαίου. Εκεί υπάρχει μία πολύ μεγάλη ανάγκη να προχωρήσουμε σε βελτίωση των αρδευτικών τεχνικών και στα αναγκαία εγγειοβελτιωτικά έργα.

Η συμβολή της γεωργίας σε εκπομπές και στη ρύπανση του αέρα είναι περιορισμένη, γιατί, διαχρονικά, παρατηρείται μείωση των εκπομπών αμμωνίας. Όπως και στην κατάσταση των νερών, έτσι και στην κατάσταση του εδάφους είναι διαφορετική η ένταση του προβλήματος, ανά γεωγραφική περιφέρεια. Μία σημαντική έλλειψη που παρατηρείται και θα μπορούσε να συμβάλει, σημαντικότατα, στην αποκλιμάκωση της πίεσης στο έδαφος είναι η έλλειψη των διαχειριστικών σχεδίων των βοσκοτόπων, τόσο για λόγους απορρόφησης άνθρακα, όσο και λόγω της υπερβόσκησης.

Αναφερθήκαμε στις τεράστιες δυνατότητες που υπάρχουν για την εξοικονόμηση νερού. Από εκεί και πέρα, υπάρχουν και παρατηρούνται σημεία υφαλμύρισης σε συγκεκριμένους παράκτιους υδροφορείς λόγω υπεράντλησης. Επίσης, το άλλο βασικό συμπέρασμα είναι ότι στον σχεδιασμό της γεωργικής πολιτικής, ειδικά στα αγροπεριβαλλοντικά μέτρα, δεν μπορείς να πας οριζόντια. Δεν μπορείς να βγάλεις μέτρα με γεωγραφική κάλυψη στο σύνολο της χώρας, γιατί διαφοροποιούνται πάρα πολύ οι συνθήκες από περιφέρεια σε περιφέρεια, ακόμη και εντός της κάθε περιφέρειας. Άρα, πρέπει να πάμε σε μεγαλύτερη και σε καλύτερη στόχευση.

Ο έκτος ειδικός στόχος αφορά στη βιοποικιλότητα. Είναι ο στόχος που μπήκε στο επίκεντρο της αντίστοιχης στρατηγικής για τη βιοποικιλότητα που αποτελεί τη δεύτερη πολιτική της «Πράσινη» Συμφωνίας που αφορά και επιδρά στον γεωργικό τομέα, μαζί με την πολιτική «Από το Αγρόκτημα στο Πιάτο». Ουσιαστικά, είναι οι δύο βασικές πολιτικές. Εδώ εξετάζουμε τον δείκτη των γεωργικών πτηνών που στην Ελλάδα είναι πολύ θετικά τα ευρήματα. Αντίθετα, πολύ αρνητικά είναι τα ευρήματα στον δείκτη των δασικών πουλιών που αποτυπώνουν μία κακή κατάσταση των δασικών οικοτόπων, σε σχέση με τους γεωργικούς οικότοπους. Εδώ μπαίνουν, βέβαια, οι περιοχές NATURA και η αναγκαιότητα προστασίας τους από τη γεωργική χρήση.

Πολύ συνοπτικά, στα πλεονεκτήματα είναι η πλούσια χλωρίδα και πανίδα. Ένα σημαντικό ποσοστό από τα είδη κοινοτικού ενδιαφέροντος είναι σε ικανοποιητική κατάσταση, η μεγάλη πλειοψηφία των απειλών και πιέσεων που δέχονται οι οικότοποι εκτιμώνται ως χαμηλής έντασης και η γενετική βιοποικιλότητα στην Ελλάδα είναι, ιδιαίτερα, πλούσια, ειδικά στα φυτικά είδη. Από τις αδυναμίες το 1/3 των ειδών που εντάσσονται στους καταλόγους ενδιαφέροντος, φαίνεται ότι η κατάσταση διατήρησής τους επιδεινώνεται. Η γεωργική δραστηριότητα αναφέρεται ως η δεύτερη, σε συχνότητα, απειλή και για τα πουλιά και για τα λοιπά είδη, όχι μόνο στην Ελλάδα, αλλά παγκοσμίως. Η συνεχόμενη καθυστέρηση στην κατάρτιση των σχεδίων διαχείρισης βοσκοτόπων, πέρα από την προστασία του εδάφους, επηρεάζει αρνητικά και τη βιοποικιλότητα.

Ως ευκαιρίες, πολύ μεγάλο ενδιαφέρον αποδίδεται, πλέον, από την ευρωπαϊκή πολιτική στην προστασία της βιοποικιλότητας, με τον συγκεκριμένο στόχο της πολιτικής να είναι, τουλάχιστον, το 30%, η έκταση της χώρας να καλύπτεται από περιοχές NATURA και το 10% μέσα σε αυτό το 30% να είναι περιοχές απόλυτης προστασίας.

Ως προς τις απειλές. Η αλήθεια είναι ότι έχουμε πρόβλημα και στις μετρήσεις μας. Πάνω από το 53% σε κάποια είδη η κατάσταση δεν είναι καλή. Βέβαια, το τεράστιο θέμα των δασικών πυρκαγιών αποτελούν σημαντικό κίνδυνο και σε σχέση με την αλλαγή του κλίματος, αλλά και με τη βιοποικιλότητα. Σιγά-σιγά, βέβαια, αμβλύνονται οι πολύ μεγάλες πιέσεις που υπήρχαν για την αλλαγή της χρήσης γης, κυρίως στις παράκτιες περιοχές και στις περιαστικές περιοχές.

Ο 7ος ειδικός στόχος επικεντρώνεται σε ένα από τα μεγαλύτερα διαρθρωτικά προβλήματα, τόσο της ευρωπαϊκής γεωργίας, όσο και της ελληνικής γεωργίας, που είναι η ελλιπής δημογραφική ανανέωση. Δηλαδή, το εργατικό δυναμικό που απασχολείται στη γεωργία είναι «γερασμένο» και γηράσκει με πολύ υψηλούς ρυθμούς. Δυστυχώς, η Ελλάδα κατατάσσεται στις τελευταίες θέσεις από πλευράς ανανέωσης του γεωργικού δυναμικού. Ίσως, δεν είναι τυχαίο, ότι οι περισσότερες χώρες που είναι σε, σχετικά, άσχημη θέση, είναι οι μεσογειακές χώρες και οι χώρες του Νότου. Όπως αποτυπώνεται στους σχετικούς δείκτες, βλέπουμε στο διάγραμμα ότι με το «μπλε» είναι η εξέλιξη των γεωργών κάτω των 35 ετών στην Ελλάδα και, αντίστοιχα, με το «κόκκινο» είναι η εξέλιξη του αριθμού των κάτω των 35 ετών στην Ευρωπαϊκή Ένωση.

Επίσης, χαρακτηριστικό είναι, ότι οι δημογραφικές μεταβολές δεν είναι ομοιόμορφες στις 13 Περιφέρειες της χώρας. Υπάρχουν Περιφέρειες, που είναι, κυρίως, οι βόρειες Περιφέρειες και η Κρήτη, δηλαδή, η Μακεδονία, η Κρήτη και η Θεσσαλία που υπέχουν καλύτερη, σχετικά, δημογραφική σύνθεση. Αντίστοιχα, βλέπουμε στα νησιά, στη Στερεά Ελλάδα και στην Πελοπόννησο τις έντονες επιπτώσεις της δημογραφικής «γήρανσης». Αν για τα νησιά του Αιγαίου ήταν, ενδεχομένως, αναμενόμενο, «κλασικά» γεωργικές περιφέρειες, όπως είναι η Πελοπόννησος ή η Στερεά Ελλάδα, δείχνουν να έχουν σημαντικό πρόβλημα γήρανσης.

Αυτό είναι ένα χαρακτηριστικό διάγραμμα, γιατί η δημογραφική ανανέωση, η ανανέωση των απασχολούμενων στον πρωτογενή τομέα, δεν έχει να κάνει μόνο με τις κοινωνικές συνθήκες στην ύπαιθρο και τη διατήρηση της υπαίθρου. Έχει να κάνει και με την ανταγωνιστικότητα. Από την εξέταση των στοιχείων προκύπτει, ότι οι νέοι γεωργοί είναι πιο ανταγωνιστικοί, γιατί διαθέτουν μεγαλύτερου μεγέθους γεωργικές εκμεταλλεύσεις και, κυρίως, μεγαλύτερου οικονομικού μεγέθους γεωργικές εκμεταλλεύσεις.

Στο διάγραμμα με το «μπλε» είναι η μέση έκταση, ανά ηλικία γεωργού. Βλέπετε λοιπόν, ποια είναι η μέση έκταση στην ηλικία 25 με 34. Είναι, περίπου, οκτώ εκτάρια γεωργική εκμετάλλευση, όταν για τους άνω των 65 η μέση εκμετάλλευση είναι τρία εκτάρια. Αντίστοιχα, βλέπουμε και με τη διαθέσιμη εργασία σε επίπεδο γεωργικής εκμετάλλευσης, στην ηλικιακή ομάδα 25-34 δαπανούν 1,15 ΜΑΕ, όταν στους άνω των 65 είναι 0,46. Αυτό δηλαδή, το θέμα της διαδοχής στη γεωργία, έχει δύο παραμέτρους. Τη βελτίωση της ανταγωνιστικότητας και τη διατήρηση του κοινωνικού ιστού σε αγροτικές περιοχές.

Δεν θα σας κουράσω με βασικά χαρακτηριστικά, οικονομικά και τομεακά. Φαίνεται, ότι οι νέοι γεωργοί εξειδικεύονται περισσότερο σε δυναμικούς κλάδους παραγωγής. Έχει σημαντική συμβολή ο «πυλώνας» 2, μέσω του μέτρου της παροχής του πριμ πρώτης εγκατάστασης των νέων γεωργών, αλλά και ο «πυλώνας» 1, μέσω της συμπληρωματικής ενίσχυσης για τους νέους γεωργούς, συμβάλλει, σημαντικά, στην προσέλκυση νέων γεωργών. Το είδαμε και στον πρώτο ειδικό στόχο, μαζί με τη συμπληρωματική ενίσχυση, είναι υψηλότερα τα ποσά που λαμβάνουν οι νέοι γεωργοί, σε σχέση με τους ηλικιωμένους γεωργούς.

Σε ότι αφορά στα προβλήματα. Παρά τα θετικά, βλέπουμε ότι υπάρχει ένας σημαντικός αριθμός νέων γεωργών που δραστηριοποιούνται σε γεωργικές εκμεταλλεύσεις πολύ μικρού οικονομικού μεγέθους και σε μη ανταγωνιστικούς κλάδους. Τα μεγάλα προβλήματα σχετίζονται με την έλλειψη επαρκούς εκπαίδευσης και κατάρτισης των νέων γεωργών, με την απουσία της συμβουλευτικής υποστήριξης και με τη μεγάλη δυσκολία, μεγαλύτερη απ’ ότι αντιμετωπίζουν οι υπόλοιποι γεωργοί, για πρόσβαση σε τραπεζικό δανεισμό. Επίσης, υπάρχει και η τάση, που δεν είναι μόνο ελληνικό φαινόμενο, κάποιοι νέοι γεωργοί μετά από μία πάροδο ετών να εγκαταλείπουν τη γεωργία, χωρίς να είναι τόσο αυξημένο το πρόβλημα στην Ελλάδα.

Αναφορικά με τις ευκαιρίες, είναι διάφορα τα χρηματοδοτικά «εργαλεία», τόσο σε επίπεδο Ευρωπαϊκής Ένωσης που απευθύνονται αποκλειστικά και μόνο σε νέους γεωργούς, όπως είναι το Young Farmer Initiative, όσο και η αξιοποίηση των δυνατοτήτων που παρέχει το νέο μέτρο συνεργασίας για το στρατηγικό σχέδιο 2021 - 2027 που δίνει τη δυνατότητα, από κοινού, συνδιαχείρισης γεωργικής εκμετάλλευσης νέου γεωργού με ηλικιωμένο γεωργό που θα αποχωρήσει. Στις απειλές είναι και η απουσία συμπληρωματικών μέτρων εθνικής πολιτικής για τη διευκόλυνση της εγκατάστασης νέων γεωργών, κυρίως, σε ότι αφορά στη δυνατότητα πρόσβασης γεωργικής γης ή κάποιο ευνοϊκότερο φορολογικό ή ασφαλιστικό πλαίσιο.

Επίσης, ένα θέμα το οποίο είναι διαχρονικό, είναι η χαμηλή αναγνωρισιμότητα του επαγγέλματος του νέου γεωργού. Δηλαδή, υπάρχουν, ακόμη, πρότυπα στη χώρα, που θεωρούν την ενασχόληση με τη γεωργία χαμηλού προφίλ, να το πω ευγενικά.

Ο 8ος ειδικός στόχος δεν αφορά μόνο τη γεωργία. Η ΚΑΠ, εκτός από την ανάδειξη της γεωργίας, στοχεύει και στην ανάδειξη των αγροτικών περιοχών. Η Ελλάδα είναι μία αγροτική χώρα, όπως μετριέται με τους δείκτες της Ευρωπαϊκής Ένωσης, αφού το 94% είναι, κυρίαρχα, αγροτικές ή ενδιάμεσα αγροτικές περιοχές. Αντίστοιχα, σε αυτές τις περιοχές κατοικεί το 55% του πληθυσμού. Εδώ, εξετάστηκαν, όπως ήμασταν υποχρεωμένοι να κάνουμε, τα κοινωνικοοικονομικά χαρακτηριστικά των αγροτικών περιοχών και η προσβασιμότητά τους σε ότι αφορά, κυρίως, στα ευρυζωνικά δίκτυα.

Ένας νέος τομέας που θεωρείται βασικός τομέας - «κλειδί» για την ανάπτυξη οικονομίας των αγροτικών περιοχών, είναι τα βιοκαύσιμα, η «κυκλική» οικονομία, η αξιοποίηση των παραπροϊόντων. Σημαντική διάσταση, η οποία αυξάνει τη σημασία της μέσα στην Κοινή Αγροτική Πολιτική, είναι η αντιμετώπιση της φτώχειας και του κοινωνικού αποκλεισμού στις αγροτικές περιοχές, όπου οι επιδόσεις είναι χειρότερες, απ’ ότι είναι στις αστικές περιοχές στη χώρα μας και στην Ευρωπαϊκή Ένωση.

Τέλος, να δούμε ποιες προσπάθειες κάναμε. Όταν έχεις το 94% της χώρας χαρακτηρισμένο ως αγροτικό, καταλαβαίνετε, ότι η γενικότητα, πολλές φορές, «συσκοτίζει» τα πράγματα. Προσπαθήσαμε να κάνουμε -και κάναμε μία ανάλυση- να «κατέβουμε» σε χαμηλότερο διοικητικό επίπεδο που είναι το επίπεδο της περιφερειακής ενότητας, του παλιού νομού. Εξετάσαμε τις επιδόσεις, τόσο μακροχρόνια για κάποιους δείκτες, όπως είναι οι δημογραφικοί δείκτες, παίρνοντας δεδομένα του 1991, όσο να δούμε και την εξέλιξη και ποια είναι αυτή η τυπολογία των αγροτικών περιοχών και πώς αυτή εξελίχθηκε μέσα στην περίοδο της κρίσης.

Ξέρουμε όλοι ότι η κρίση «χτύπησε», κυρίως, τα αστικά κέντρα και την Περιφέρεια της Αττικής. Ήταν ομοιογενής η επίδρασή της στις υπόλοιπες περιοχές της χώρας; Από την ανάλυση βγήκαν τέσσερις ομάδες περιοχών που τις βλέπετε με διαφορετικό χρώμα. Για λόγους στατιστικής ορθότητας εξαιρέθηκε η Αττική, γιατί αν μπουν μέσα τα μεγέθη της Αττικής μεταβάλουν, τελείως, τα συνολικά μεγέθη της χώρας. Δηλαδή, υπάρχουν μεγέθη, όπως είναι η οικονομία ή όπως είναι ο πληθυσμός, ειδικά στην οικονομία που πάνω από το 50% αντιστοιχεί στην Αττική.

Βγαίνουν, λοιπόν κάποιες περιοχές. Η πρώτη κατηγορία των περιοχών, οι περιοχές ύφεσης, είναι αυτές οι γεωργικές περιοχές που φαίνεται ότι η κρίση «χτύπησε» περισσότερο. Με το «θαλασσί» χρώμα είναι οι τουριστικές περιοχές. Είναι περιοχές που έχουν μία πολύ μεγάλη ανάπτυξη του τουρισμού, τόσο σε όρους απασχόλησης, όσο και σε όρους ΑΕΠ, την τελευταία δεκαετία. Βλέπουμε, δηλαδή, ότι ουσιαστικά από τα Επτάνησα μόνο η Κεφαλονιά μπορεί να θεωρηθεί, ότι κρατά κάποιο ποσοστό πρωτογενούς περιοχής. Δεν συζητάμε για τα Δωδεκάνησα και την Κρήτη. Η έκπληξη, όμως, δεν είναι αυτή. Η έκπληξη είναι νομοί, όπως είναι η Κατερίνη, που εμφανίζει πολύ μεγάλη ανάπτυξη και εξάρτηση, πλέον, από τον τουρισμό.

Με το απαλό «πράσινο» χρώμα, είναι οι ανθεκτικές περιοχές. Είναι κάποιες περιοχές, οι οποίες πήγαν, περίπου, στον μέσο όρο. Δηλαδή, είχαν πτώση που είχε και η υπόλοιπη χώρα.

Οι περιοχές με το «κίτρινο» χρώμα είναι η μεγάλη έκπληξη και γι’ αυτό τις «βαφτίσαμε» «ανακάμπτουσες» περιοχές. Είναι περιοχές που για πολύ μεγάλο χρονικό διάστημα παρουσίαζαν αρνητικές τιμές, αλλά την περίοδο 2008 -2018 έχουν ένα χαρακτηριστικό, που είναι η αύξηση της γεωργικής ΑΠΑ πάνω από 20%. Αυτό μας ξένισε, αλλά οφείλεται στα προϊόντα και στα τοπικά παραγωγικά συστήματα που έχουν. Δηλαδή, βλέπουμε τη Μεσσηνία, τη Λακωνία, την Άρτα, και τη Δυτική Μακεδονία, η οποία σε όλα τα μεγέθη, την τελευταία δεκαετία, που σχετίζονται με τη γεωργική παραγωγή γνωρίζει υψηλούς ρυθμούς ανάπτυξης. Και βέβαια η Θεσσαλία, η οποία βελτίωσε πολύ σημαντικά τη συμμετοχή της και στην παραγωγή και στο ποσοστό του ΑΕΠ και στην αξία παραγωγής.

Σε σχέση με τα πλεονεκτήματα που διαπιστώθηκαν. Δεν έχουμε στοιχεία απογραφής του 2021, αλλά είναι προσωρινά πληθυσμιακά στοιχεία. Παρατηρήθηκε, λοιπόν, μία τάση επιστροφής του πληθυσμού. Το φαινόμενο της πολυαπασχόλησης βοήθησε τις αγροτικές περιοχές στην περίοδο της κρίσης. Ακόμη, χαμηλότερο ποσοστό ανεργίας απ’ ότι είναι σε σύνολο χώρας, στις αγροτικές περιοχές. Μία ελαφρά τάση βελτίωσης της παραγωγικότητας του πρωτογενούς τομέα και σημαντική αύξηση της ακαθάριστης προστιθέμενης αξίας σε κάποιες άλλες αγροτικές περιοχές. Επίσης, η πολύ μεγάλη συμβολή του τουρισμού και το, υψηλής ποιότητας, φυσικό και οικιστικό περιβάλλον που εξακολουθεί και παρατηρείται.

 Δυστυχώς, οι αδυναμίες είναι πολύ περισσότερες. Είναι η χαμηλή παραγωγικότητα της εργασίας, περίπου, στο μισό των αστικών περιοχών, η διατήρηση των περιφερειακών ανισοτήτων, παρά τη σημαντική πτώση του ΑΕΠ της Αττικής, η υψηλή υστέρηση του ΑΕΠ των ελληνικών αγροτικών περιοχών, σε σχέση με τις αγροτικές περιφέρειες της Ευρωπαϊκής Ένωσης, η προβληματική δημογραφική σύνθεση τα υψηλότερα ποσοστά ανεργίας νέων και γυναικών στο σύνολο της χώρας, η απόκλιση του μορφωτικού επιπέδου των κατοίκων των αστικών και αγροτικών περιοχών, η συνέχιση και η μικρή πρόοδος στην επίλυση διαδοχικών προβλημάτων, όπως ο μικρός κλήρος ή συνακόλουθα η υποαπασχόληση που παρατηρείται στους απασχολούμενους στον πρωτογενή τομέα, η χαμηλή ελκυστικότητα, κυρίως για τους νέους, ο χαμηλός βαθμός καινοτομίας και η έλλειψη δικτυώσεων, η υψηλή εποχικότητα του τουρισμού, ο χαμηλός βαθμός μεταποίησης γεωργικών προϊόντων, ιδιαίτερα σε κάποιες περιοχές και η αύξηση της συμμετοχής του τριτογενούς τομέα που γίνεται σε κλάδους χαμηλής προστιθέμενης. Βεβαίως, σε κάποιες περιοχές, επικίνδυνα, πλέον, χαμηλά πληθυσμιακές πυκνότητες που φτάνουν τους 35 κατοίκους, ανά τετραγωνικό χιλιόμετρο, που καθιστά πολύ δυσοίωνο το μέλλον. Αντίστοιχα, είναι και πολύ μεγάλο το κόστος, καθώς υπάρχει υποχρέωση για βασικές υπηρεσίες προς αυτές τις περιοχές.

Θα προχωρήσω, πολύ γρήγορα στον 9ο ειδικό στόχο. Εδώ αρκετά δύσκολοι -το είπε και ο κ. Υπουργός στην εισήγησή του- είναι οι ποσοτικοί στόχοι που τίθενται, όπως μείωση της χρήσης αντιβιοτικών κατά 50%, μείωση της χρήσης φυτοφαρμάκων κατά 50% και μείωση χρήσης λιπασμάτων. Αυτό αφορά στις περίσσιες αζώτου στο νερό.

Νέα πεδία για την ΚΑΠ, είναι η προώθηση της υγιεινής διατροφής και η σπατάλη των τροφίμων. Είναι ένα νέο πεδίο που θα πρέπει να δραστηριοποιηθεί η Κοινή Αγροτική Πολιτική για τη μείωση σπατάλης τροφίμων, που πιάνει από το χωράφι, μέχρι και τον τελικό καταναλωτή που είναι το νοικοκυριό.

Γενικά να πω, ότι στα αντιβιοτικά είμαστε κάτω από τον μέσο όρο της Ευρωπαϊκής Ένωσης. Το πρόβλημα είναι ότι, ενώ σε επίπεδο Ευρωπαϊκής Ένωσης η τάση είναι πτωτική, σε εμάς είναι αυξητική. Πρέπει, επιτέλους, να μπει το θέμα του one health, δηλαδή, θα πρέπει να γίνει «κτήμα» η προσέγγιση «μια υγεία». Αυτός είναι ένας στόχος του Οργανισμού Ηνωμένων Εθνών που δεν μπορεί να βλέπεις την υγεία του ζώου σε διαφορετικό βαθμό, απ’ ότι βλέπεις την υγεία του ανθρώπου. Εκεί που υστερούμε και πρέπει να κάνουμε πολύ μεγάλες προσπάθειες, είναι η καλύτερη διαβίωση των ζώων και η προστασία των παραγωγικών ζώων. Εκεί υπάρχουν πολλά περιθώρια βελτίωσης. Δυστυχώς, είχαμε και σχετικές παραπομπές της χώρας μας στο Ευρωπαϊκό Δικαστήριο.

Στα βιολογικά προϊόντα, έχουμε την παραδοξότητα, ότι είμαστε πάνω από τον μέσο όρο. Είναι το 9% της γεωργικής έκτασης που καλλιεργείται βιολογικά, δεν έχουμε, όμως, παραγωγή. Δηλαδή, δεν έχουμε διάθεση βιολογικών προϊόντων προς τον τελικό καταναλωτή. Ένα χαρακτηριστικό μέγεθος είναι ότι η, κατά κεφαλήν, δαπάνη στην Ελλάδα για βιολογικά προϊόντα είναι 6 ευρώ, όταν ο μέσος όρος της Ευρωπαϊκής Ένωσης είναι 74 ευρώ. Επίσης, αυτό είναι μία αδυναμία.

Σε ότι αφορά στη σπατάλη τροφίμων, είμαστε υποχρεωμένοι το 2021 να μετράμε τι ξοδεύουμε και τι σπαταλάμε στα τρόφιμα. Βέβαια, εδώ θα απαιτηθεί στενή συνεργασία με το ΥΠΕΚΑ.

Σε σχέση με την υγιεινή διατροφή, έχουμε απομακρυνθεί και έχουμε φύγει από το πρότυπο της υγιεινής διατροφής με δυσάρεστες συνέπειες σε δείκτες υγείας, όπως είναι η παχυσαρκία και το ποσοστό των υπέρβαρων, γι’ αυτό θα πρέπει να πάμε πίσω στην υγιεινή διατροφή.

Ο εγκάρσιος άξονας έχει τρία θέματα. Είναι ο λεγόμενος οριζόντιος, είναι η αναγκαιότητα και η υποχρέωση για τη δημιουργία του συστήματος Agricultural Knowledge Innovation System (AKIS), όπου απαιτείται ο ριζικός εκσυγχρονισμός των πληροφοριακών συστημάτων του δημόσιου τομέα και η μέγιστη αξιοποίηση των τεχνολογιών πληροφορικής και επικοινωνιών και στην παραγωγή και η ψηφιοποίηση, δηλαδή, η αύξηση στις ισορροπίες στην ελληνική γεωργία.

Βέβαια, θα πρέπει να ξέρουμε, ότι αυτό που λέγεται περί αναγκαιότητας εφαρμογής της γεωργίας ακριβείας, ναι μεν, είναι, αναμφίβολα και αναντίρρητα, αναγκαιότητα, απλώς με τα διαρθρωτικά χαρακτηριστικά που έχουν οι ελληνικές γεωργικές εκμεταλλεύσεις, είναι πολύ δύσκολο από μόνες τους να μπορέσουν να μπουν στην εφαρμογή της γεωργίας ακριβείας.

Υπάρχει, ωστόσο, πρόοδος. Δυστυχώς, όμως, σε ότι αφορά στη δαπάνη για έρευνα και τεχνολογία δίνουμε αρκετά, ενώ η δαπάνη στη μεταποίηση τροφίμων είναι πολύ υψηλότερη, σε σχέση με τον πρωτογενή τομέα. Είναι ένας τομέας που η χώρα, δυστυχώς, από το 2000, δεν έχει κατορθώσει να φτιάξει σύστημα παροχής γεωργικών συμβουλών, ενώ απαιτείται και ριζική αναβάθμιση της γεωργικής εκπαίδευσης.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κάποιοι συνάδελφοι, ήδη, έχουν ζητήσει πώς μπορούν να βρουν αυτή τη μελέτη, ώστε να τους τη στείλουμε.

Στο σημείο αυτό ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ**: Ευχαριστώ, προκαταβολικά. Δεν θέλω να σας φέρω σε δύσκολη θέση, αλλά θυμηθείτε, ότι πριν, περίπου από μία βδομάδα, σε συνεδρίαση της Επιτροπής μας, ο ίδιος ο κ. Βορίδης είπε σε εσάς, ότι «θα έρθουμε να κάνουμε αυτή τη συζήτηση, να βρούμε την ημερομηνία». Εσείς, βεβαίως, είναι σίγουρο, ότι σε συνεννόηση μαζί του βρήκατε τη σημερινή ημερομηνία.

Από εκεί και πέρα, δεν θέλω να συνεχίσω αυτή τη συζήτηση. Όμως, είναι αδιανόητο, να μην είναι παρών ο Υπουργός, διότι είπα και επαναλαμβάνω, ότι πρόκειται για τη σημαντικότερη συζήτηση στην Επιτροπή Παραγωγής και Εμπορίου για τον αγροτικό χώρο. Φαίνεται ότι ο κ. Υπουργός δεν μπορεί να αντέξει την κριτική για την καθυστέρηση εκπόνησης του στρατηγικού σχεδίου για την ΚΑΠ και την ουσιαστική διαβούλευση ως σήμερα.

Στην παρουσίαση της εργασίας που έκαναν οι αξιόλογοι επιστήμονες, την οποία εμείς τους αναθέσαμε, επί δικής μας θητείας, δεν υπήρξε -και πολύ σωστά- καμία ουσιαστική αναφορά στα επίδικα της πολιτικής πρότασης της Κοινής Αγροτικής Πολιτικής. Αυτό ήταν το επίδικο και αυτό πρέπει να συνδεθεί με το στρατηγικό σχέδιο για τον αγροτικό χώρο.

Εμείς έχουμε μία ικανοποίηση, ότι η πολιτική ηγεσία του Υπουργείου, αν εξαιρέσει κανείς τις τελευταίες υπαναχωρήσεις, βάδισε πάνω στον δρόμο που εμείς χαράξαμε ως Κυβέρνηση για τη διαπραγμάτευση της νέας ΚΑΠ. Η Κυβέρνηση του ΣΥΡΙΖΑ έδωσε πολλές «μάχες» κατά της εξωτερικής σύγκλισης. Η Κυβέρνησή μας έδωσε πολλές «μάχες» για την υπεράσπιση της ΚΑΠ, ιδιαίτερα σε ότι αφορά στους σημερινούς πόρους. Είμαστε εκείνοι που δώσαμε τις «μάχες», σε ότι έχει να κάνει με την εξωτερική σύγκλιση και τη συμπερίληψη της εξισωτικής στους στόχους των περιβαλλοντικών μέτρων του «πυλώνα» 2. Όλα αυτά είναι ζητήματα, για τα οποία είχαμε ένα αποτέλεσμα, γιατί κάναμε τις απαραίτητες συμμαχίες. Αυτό ήταν το ουσιαστικότερο έργο στις σχετικές διαπραγματεύσεις.

Δυστυχώς, εσείς δεν δώσατε συνέχεια σε αυτή την προσπάθεια. Αντίθετα, υπαναχωρήσατε και στην ενίσχυση των συμμαχιών, αφού δεν είδαμε αξιόλογες πρωτοβουλίες προς αυτή την κατεύθυνση, ενώ δεν φαίνεται πουθενά και η διεκδίκηση της πραγματικής εξαίρεσης από τις περιβαλλοντικές απαιτήσεις, τους ελέγχους και τη δημοσιονομική πειθαρχία των μικροκαλλιεργητών.

Είναι ένα πάρα πολύ μεγάλο ζήτημα, διότι, ακόμη, και οι αγρότες που λαμβάνουν ενισχύσεις μέχρι 1.250 ευρώ, δηλαδή, το 60% των εκμεταλλεύσεων, δεν βγαίνουν από τον σχετικό έλεγχο και από τις σχετικές περιβαλλοντικές υποχρεώσεις. Είναι πάρα πολύ σοβαρό το ζήτημα. Γι’ αυτό δεν είναι τυχαίο, ότι υπάρχει μία διαφοροποίηση μεταξύ Επιτροπής, Συμβουλίου και Ευρωκοινοβουλίου στις σχετικές συζητήσεις.

Ακούσαμε ενδιαφέρουσες περιπτώσεις, που αφορούσαν θετικές διαπιστώσεις, όπως για τα πιστοποιημένα μας προϊόντα, όπου το μερίδιο των συνολικών τους εξαγωγών, αυξήθηκε από το 28% το 2010, στο 42% το 2017. Πρόκειται για έναν, εξαιρετικά, δυναμικό και εξωστρεφή κλάδο, με πολλαπλή συνεισφορά στην ελληνική αγροτική οικονομία.

Μας ανησυχεί, όμως, η επισήμανση για σοβαρές αδυναμίες και απειλές. Θα αναφέρω μία, εκείνη που έχει μεγάλες επιπτώσεις στην κτηνοτροφία και είναι η καθυστέρηση που υπάρχει στη σημαντική διαδικασία της σύνταξης των διαχειριστικών σχεδίων βόσκησης. Κάναμε μία μεγάλη προσπάθεια και, ήδη, έχουν αναδειχθεί εκτάσεις που μπορούν να μπουν στις επιλέξιμες εκτάσεις. Αυτό είναι ένα μεγάλο ζήτημα. Το omnibus είναι σε εξέλιξη και πρέπει στη νέα προγραμματική περίοδο, οπωσδήποτε, να «κλείσει», ώστε να διασφαλίσουμε τη σωστή διαχείριση αυτών των εκτάσεων, οι οποίες θα βοηθήσουν και στην απειλή που υπάρχει σχετικά με την εξωτερική σύγκλιση, αλλά θα έχουμε και έναν χώρο με δικές μας εκτάσεις που θα χρησιμοποιούνται για την κτηνοτροφία.

Στο σημείο αυτό, θέλω να ξεκαθαρίσω μερικά πράγματα, κάνοντας μερικές ερωτήσεις στους κ.κ. Υπουργούς. Βέβαια, είναι περισσότερο θέματα που δούλεψε ο κ. Υπουργός και τα οποία έχουν μπει στον δημόσιο διάλογο. Πρώτον, πώς θα ορίσετε τον πραγματικό αγρότη; Τι θα κάνετε με τα ιστορικά δικαιώματα; Ποια επιλογή θα ακολουθήσετε για την εσωτερική σύγκλιση των δικαιωμάτων; Εμείς δεν κρύψαμε τη πάγια θέση μας για την επόμενη προγραμματική περίοδο, που είναι η κατάργηση των ιστορικών δικαιωμάτων και η πλήρης εσωτερική σύγκλιση. Σας παραδώσαμε μία μελέτη του Γεωπονικού Πανεπιστημίου, με τρία δυνητικά σενάρια, για την εσωτερική σύγκλιση. Εσείς ανακοινώσατε την πρόθεσή σας για την κατάργηση των ιστορικών δικαιωμάτων. Ασφαλώς, γνωρίζετε, ότι αυτή η κατάργηση θα φέρει αλλαγές στις επιδοτήσεις. Πώς θα γίνει; Στη βάση ποιου σχεδιασμού θα γίνει; Ποια επιλογή θα κάνετε για τα ποσοστά των νέων αγροτών; Πώς θα δώσετε μεγαλύτερη συμμετοχή στις άμεσες ενισχύσεις; Πώς θα οικοδομήσετε -το επαναλαμβάνω- την περιβαλλοντική σας πολιτική στη νέα ΚΑΠ; Μην θεωρείτε ότι είναι πρώιμα ερωτήματα. Είναι ερωτήματα που απασχολούν τον αγροτικό χώρο και έπρεπε να σας έχουν απασχολήσει, ήδη, και να έχει «ανοίξει» ένας δημόσιος διάλογος.

 Έλεγε ο κ. Βορίδης, σε εκδηλώσεις που έγιναν στην Περιφέρεια πριν από την πανδημία, ότι «έχουμε πραγματοποιήσει διαβούλευση για τη νέα ΚΑΠ», Μάλλον, έχουμε διαφορετική αντίληψη τι είναι η πραγματική διαβούλευση. Δυο λόγια θα σας πω εγώ. Για τα θέματα της ΚΑΠ η συζήτηση έχει ξεκινήσει από το 2016, Ουσιαστικά, από πλευράς της Ευρωπαϊκής Επιτροπής, από τον Μάρτιο του 2017, που έγινε στο Συμβούλιο Υπουργών μία πρώτη ανακοίνωση, μία πρώτη προσέγγιση. Οπότε, από τότε αρχίσαμε να προετοιμαζόμαστε όλοι, περιμένοντας, ουσιαστικά, την οριστική πρόταση της Ευρωπαϊκής Επιτροπής, η οποία ήρθε τον Ιούνιο του 2018.

Από εκεί και πέρα, λοιπόν, αρχίζουν οι συσκέψεις, οι συναντήσεις και οι διαβουλεύσεις για την πρόταση της Ευρωπαϊκής Επιτροπής. Εμείς συναντήσαμε από τους κτηνοτρόφους και τις οργανώσεις τους, μέχρι και επιστήμονες. Είχαμε διαρκείς επισκέψεις, όλη η πολιτική ηγεσία, από τον Γραμματέα μέχρι και τους Υπουργούς, στις Περιφέρειες και κάναμε τις σχετικές εκδηλώσεις, συζητήσεις, διαβουλεύσεις.

Εσείς πως το οργανώσατε; Κανένας σχεδιασμός. Έγιναν μερικές επισκέψεις του Υπουργού, ελάχιστες, μέσα σε πλαίσια επικοινωνιακά περισσότερο. Και δεν υπήρξε τίποτ’ άλλο από κει και πέρα. Ακόμη και αυτό που είπατε για τη διαβούλευση, εμείς το είχαμε ετοιμάσει και εμείς κάναμε τις σχετικές συμφωνίες. Παίρνουμε, ουσιαστικά, αυτό που εμείς είχαμε προβλέψει, ότι πρέπει να ετοιμαστεί.

Όμως, ο χρόνος για εσάς χάθηκε. Ευτυχώς, που ήρθε η επιμήκυνση της περιόδου για έναν χρόνο ακόμη. Αν δεν πηγαίναμε έναν χρόνο μετά, δεν θα μπορούσαμε να κάνουμε και τη σημερινή συζήτηση, διότι δεν θα είχαμε προλάβει.

Άρα, λοιπόν, θεωρώ ότι, καλώς, έγινε μία συζήτηση, σήμερα. Δεν ολοκληρώθηκε, βέβαια. Κύριε Πρόεδρε, πρέπει να ολοκληρωθεί η σχετική συζήτηση και κυρίως, πρέπει να ακούσουμε από πλευράς του Υπουργείου, συγκεκριμένες θέσεις πάνω στη νέα ΚΑΠ της επόμενης περιόδου.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Πάνας.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, είμαστε εδώ σήμερα για να συζητήσουμε την ανάλυση της ελληνικής πρωτογενούς παραγωγής, αναφορικά με το στρατηγικό σχέδιο της Κοινής Αγροτικής Πολιτικής.

Ειδικότερα, πρέπει να πούμε, ότι ο πρωτογενής τομέας της Ελλάδας είναι σημαντικός διαχρονικά, καθώς, παρά τις δύσκολες οικονομικές συγκυρίες που έχει περάσει τα τελευταία έτη, έχει συνεισφέρει πάνω από το 4% του ΑΕΠ -παρουσίασε και αύξηση κατά τη διάρκεια της κρίσης- ενώ απασχολεί και ένα ποσοστό της τάξεως του 10% - 12% του ανθρώπινου δυναμικού.

Παράλληλα, αυξητικές τάσεις παρουσιάστηκαν και κατά τη διάρκεια των τελευταίων ετών και στις εξαγωγές. Η χώρα διαθέτει σημαντικά διαρθρωτικά πλεονεκτήματα, όπως είναι η ποιότητα και η ποικιλία των παραγόμενων τροφίμων και η υψηλή διατροφική αξία, καθώς και μία υπερπροσφορά ανθρώπινου δυναμικού που μας δίνει τη δυνατότητα να έχουμε πολύ σοβαρή εξειδίκευση.

Ωστόσο, παρά τις παρεμβάσεις, οι οποίες ξεκίνησαν στην Κοινή Αγροτική Πολιτική από τη δεκαετία του 1980, εξακολουθούν να υπάρχουν διαρθρωτικά μειονεκτήματα, όπως είναι οι εισροές, το κόστος παραγωγής και η χαμηλή ανταγωνιστικότητα. Το πιο σημαντικό στην περίοδο που ζούμε είναι η απουσία πνεύματος συνεργασίας και ομαδικής προσπάθειας, η οποία δημιουργεί ζητήματα και στη συνεργασία ανάλογων προγραμμάτων.

Η συμβολή, λοιπόν, της ΚΑΠ, στην αγροτική πολιτική, είναι πάρα πολύ σημαντική, κομβικής σημασίας. Θέλω να πω, ότι κατά τη διάρκεια της τρέχουσας προγραμματικής περιόδου ο προϋπολογισμός της ανήλθε σε, περίπου, 20 δισεκατομμύρια -19,6 δις για την ακρίβεια- με το ποσό αυτό να ξεπερνά το 45% της καθαρής προστιθέμενης αξίας, ωφελώντας, περίπου, 600.000 αγρότες. Και μόνο από αυτά τα νούμερα καταλαβαίνουμε πόσο ιδιαίτερη και κομβική είναι η σημερινή κουβέντα.

Στα πλαίσια, λοιπόν, της νέας ΚΑΠ θα πρέπει η χώρα να στοχεύσει στην ανασυγκρότηση του αγροτικού τομέα, δίνοντας έμφαση στην αλλαγή νοοτροπίας και αφήνοντας στο περιθώριο επιζήμιες πρακτικές και προκαταλήψεις. Η εφαρμογή της νέας ΚΑΠ θα πρέπει να εστιάσει στις πραγματικές ανάγκες και προκλήσεις που αντιμετωπίζει ο πρωτογενής τομέας στην Ελλάδα. Οι ανάγκες αυτές, λόγω της κατάστασης που υπάρχει, μεταβάλλονται διαρκώς, λόγω και των εξωτερικών προκλήσεων. Ακόμη, θα πρέπει να υπάρχουν εθνικά μέτρα μεγιστοποίησης της αξιοποίησης των πόρων και της οικονομικής βιωσιμότητας των εκμεταλλεύσεων, αξιοποιώντας φιλικές, προς το περιβάλλον, μεθόδους.

Ιδιαίτερη έμφαση, για εμάς, ως Κίνημα Αλλαγής, θα πρέπει να δοθεί στην εισαγωγή της καινοτομίας και της εκπαίδευσης. Επίσης, απώτερος στόχος της επόμενης προγραμματικής περιόδου θα πρέπει να είναι και η ανανέωση γενεών, λαμβάνοντας υπόψη ότι στις εκμεταλλεύσεις μικρού οικονομικού μεγέθους ο «αρχηγός» έχει μέση ηλικία τα 60 έτη.

Επίσης, πρέπει να δούμε πώς θα εκσυγχρονίσουμε την παραγωγή μας. Πρέπει να καταρτίσουμε τους αγρότες και να εισάγουμε, πλέον, τις νέες τεχνολογίες, τις πρακτικές γεωργίας ακριβείας, ενώ θα πρέπει να είμαστε σε θέση να μιλήσουμε για τη μεταποίηση, την ιχνηλασιμότητα, αλλά και την προώθηση των προϊόντων. Ταυτόχρονα, στόχευση -κατ’ εμέ- θα πρέπει να αποτελέσουν οι ανάγκες του καταναλωτή, παράγοντας προϊόντα που δημιουργούν χαμηλές εκπομπές. Μέσω, λοιπόν, της νέας ΚΑΠ και των εθνικών πολιτικών, είναι αναγκαίο να υπάρξει μεγιστοποίηση της υπάρχουσας παραγωγικής υποδομής.

Σημαίνοντα ρόλο, ακόμη, θα πρέπει να παίξει η διαδραμάτιση στην «κυκλική» οικονομία, καθώς έχει έναν μακροπρόθεσμο ορίζοντα εφαρμογής και δύναται να δημιουργήσει ένα ισχυρό περιβαλλοντικό οικονομικό και κοινωνικό αντίκτυπο μέσω της ελευθερίας.

Επίσης, πρέπει να δούμε και τις συνέργειες στη νέα ΚΑΠ με τις πολιτικές της Ευρωπαϊκής Ένωσης που θα συνδέουν τον πρωτογενή τομέα με την έρευνα, την καινοτομία, το περιβάλλον, ακόμη και με το προσφυγικό, καθώς και τα υψηλά ποσοστά της ανεργίας που υπάρχουν στη χώρα μας. Το Κράτος οφείλει να διαμορφώσει, μέσω των νέων προτάσεων τις οποίες κάνει, πολιτικές παρέμβασης και προστασίας για τους συντελεστές παραγωγής, εξασφαλίζοντας, όσο το δυνατόν, την καλύτερη διαχείριση των μη εξυπηρετούμενων δανείων, μόνιμους μηχανικούς υποστήριξης των αγροτών, αλλά και ασφάλιση των εισοδημάτων.

Σε επίπεδο υποδομών, είναι αναγκαίο, επιτέλους, να υπάρξει πολιτική συντήρησής τους, όπως και περαιτέρω ανάπτυξη αυτών, καθώς υπάρχουν υποδομές -το γνωρίζουμε καλά- που έχουν να συντηρηθούν δεκαετίες. Προτεραιότητα θα πρέπει να δοθεί -κατ’ εμέ- και στο αρδευτικό πρόβλημα.

Στα πλαίσια, λοιπόν, της παρουσίασης που έκαναν στην Επιτροπή μας οι Καθηγητές, θα ήθελα να θέσω μία σειρά από ερωτήσεις. Πρώτα απ’ όλα, ποιο είναι το χρονοδιάγραμμα εφαρμογής της νέας ΚΑΠ και πόσο έτοιμο είναι το Υπουργείο Αγροτικής Ανάπτυξης σε αυτό το χρονοδιάγραμμα;

Τι θα γίνει στη μεταβατική περίοδο της εφαρμογή; Γιατί, ακόμη, δεν έχει προχωρήσει -το ψηφίσαμε μάλιστα και στη Βουλή- η τριτοβάθμια οργάνωση αγροτικών συνεταιρισμών, ώστε να υπάρχει ένας φορέας, ο οποίος στις κρίσιμες αυτές συζητήσεις θα βρίσκεται εκεί και θα καταθέτει τις προτάσεις του στα ευρωπαϊκά όργανα; Ποιες θα είναι οι ενέργειες για να βάλουμε την πληροφορική στην αγροτική παραγωγή; Ποια θα είναι η πολιτική για το νερό άρδευσης, την εξοικονόμηση και την πιστοποίηση; Ποιες θα είναι οι ενέργειες για την ενίσχυση των κινήτρων προς τους νέους παραγωγούς; Ποιες θα είναι οι ενέργειες για τη διασύνδεση της παραγωγής με τον τουρισμό; Έχουμε πολλά, ακόμη, ερωτήματα, όπως για το θέμα της καινοτομίας που για μένα είναι βασικό.

 Επίσης, θα ήθελα να κάνω μία παρατήρηση, σε σχέση με τα βοσκοτόπια και το εθνικό απόθεμα. Ήδη, εμείς από τις 6 Οκτωβρίου έχουμε κάνει ανάλογες κοινοβουλευτικές παρεμβάσεις και περιμένουμε τις απαντήσεις, γιατί θα βοηθήσουν στη διαμόρφωση αυτού του τοπίου με τη νέα ΚΑΠ.

Κλείνοντας, θεωρώ, ότι παρουσιάζεται σήμερα μία ανάλυση που αναδεικνύει τις θέσεις της ελληνικής πρωτογενούς παραγωγής, καθώς και τις μελλοντικές προοπτικές. Ωστόσο, σε αυτό που πρέπει να δοθεί απάντηση από το Υπουργείο -και προφανώς είναι ένα βήμα η σημερινή συνάντηση- είναι αν υπάρχει ένα συνεκτικό σχέδιο αγροτικής πολιτικής, το οποίο θα ενσωματώνει τις κατευθύνσεις της νέας ΚΑΠ και θα θέτει στο επίκεντρο την ενίσχυση του πρωτογενούς τομέα και τη δημιουργία αξίας, καθώς η ανάκαμψη της οικονομίας, ιδίως, της ελληνικής Περιφέρειας, έπειτα από δέκα -και πλέον- χρόνια παρακμής περνάει από την πρωτογενή παραγωγή.

Η χώρα, λοιπόν, θα πρέπει με τη στήριξη της νέας ΚΑΠ να διαμορφώσει το κατάλληλο χαρτοφυλάκιο προϊόντων που θα μεγιστοποιεί τα οφέλη για τους παραγωγούς και την ίδια, ενώ θα πρέπει να διαμορφωθεί στις δύσκολες συνθήκες που έρχονται ένα νέο χαρτοφυλάκιο εισοδημάτων, το οποίο θα στηρίζεται -κατά βάση- στην αγορά, αλλά θα ενισχύεται από δράσεις που σχετίζονται με το περιβάλλον, τις ΑΠΕ, τον αγροτουρισμό, αλλά και με τις άμεσες ενισχύσεις. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε. Καταρχήν, θέλω να ευχαριστήσω τους μελετητές για την παρουσίαση και τη δουλειά που έχουν κάνει. Πραγματικά, είναι μία αξιόλογη και χρήσιμη δουλειά από πλευράς συλλογής στοιχείων, παρ’ όλο που αυτό που έχουμε στα χέρια μας είναι το power point και δεν είναι το σύνολο της δουλειάς. Θεωρώ ότι θα ήταν χρήσιμο να είχαμε ολόκληρο το αντικείμενο.

 Το έργο που μάς παρουσιάστηκε σήμερα, η SWOT Analysis, είναι ένα κομμάτι του έργου που βγήκε σε ανοιχτό διαγωνισμό τον Απρίλιο του 2019. Δεν δόθηκε με απευθείας ανάθεση. Αυτό το λέω για τη σύμβαση με την Παγκόσμια Τράπεζα που δόθηκε με απευθείας ανάθεση, γιατί η Παγκόσμια Τράπεζα δεν μπορεί να μπει σε διαγωνισμό. Δεν μας ενδιαφέρει αυτό. Εμάς μας ενδιαφέρει τι κάνουμε εμείς και όχι τι μπορεί να αναλάβει ο άλλος. Βλέπουμε ότι έχει γίνει μία πολύ καλή δουλειά, μία πολύ αξιόλογη δουλειά, χωρίς, απευθείας, ανάθεση. Το προσχέδιο, λοιπόν, του στρατηγικού σχεδιασμού υλοποιείται.

Θέλω να ζητήσω, κύριε Πρόεδρε, από την Επιτροπή σας και από το Υπουργείο, να κάνουμε μία συζήτηση για την πορεία της νέας ΚΑΠ, ενόψει του τριλόγου που εξελίσσεται αυτό το διάστημα, μεταξύ του Συμβουλίου, του Ευρωκοινοβουλίου και της Επιτροπής, γιατί τα μηνύματα που λαμβάνουμε, κυρίως από την πλευρά της Επιτροπής, δεν είναι και τα θετικότερα. Φαίνεται ότι υπάρχει μία έντονη κόντρα, κυρίως, στα περιβαλλοντικά κομμάτια. Σε ότι αφορά στη διαβούλευση που έχει γίνει μέχρι τώρα, είναι γεγονός, ότι και λόγω της πανδημίας, δεν έχει γίνει η ουσιαστική διαβούλευση βάσης, η οποία θα βοηθήσει και το Υπουργείο να πάρει αποφάσεις κρίσιμες για την πορεία. Θα σας πω τι εννοώ στην πορεία. Εδώ μιλάμε για την ελληνική γεωργία, η οποία έχει μία ιδιαίτερη «βαρύτητα» στην απασχόληση, αν βάλουμε μαζί και τη μεταποίηση, και μία ιδιαίτερη «βαρύτητα» στη συμμετοχή στο ΑΕΠ. Βλέπουμε ότι λόγω της μικρότερης μείωσης των εξαγωγών, τον τελευταίο χρόνο, έχουμε μία βελτίωση του εμπορικού ισοζυγίου. Αυτό μπορεί να βελτιωθεί περαιτέρω.

Η πανδημία άλλαξε τα δεδομένα. Θα έχουμε την ευκαιρία να μιλήσουμε για το Ταμείο Ανάκαμψης. Το Ταμείο Ανάκαμψης, όταν φτιάχτηκε μετά το πρώτο lockdown, φτιάχτηκε με τα τότε δεδομένα. Τώρα είμαστε στο δεύτερο κύμα της πανδημίας και αναμένεται και τρίτο. Το Ταμείο Ανάκαμψης δεν θα μπορέσει να απαντήσει στα νέα δεδομένα που φέρνει η πανδημία πανευρωπαϊκά και πολύ περισσότερο στα ελληνικά δεδομένα, καθώς αλλάζουν τα δεδομένα. Τον Απρίλιο, τον Μάιο, όταν με το καλό βγούμε από αυτή την ιστορία, τα δεδομένα θα είναι άλλα. Άρα, το Υπουργείο πρέπει να δει αυτό το θέμα από τώρα.

Οι εξελίξεις αλλάζουν διαρκώς. Χρειάζεται αναπροσαρμογή. Ήδη, όπως γνωρίζετε, ο σοσιαλιστής Αντιπρόεδρος του Ευρωκοινοβουλίου, ο Ιταλός Ευρωβουλευτής, έθεσε, ήδη, θέμα διαγραφής του πανευρωπαϊκού μέρους του χρέους. Βέβαια, η γερμανική πλευρά αντέδρασε, αλλά αυτό δείχνει την τάση που υπάρχει

Αυτό που ανέδειξε η πανδημία, κυρίως, είναι η ευαλωτότητα του αγροτικού εισοδήματος απέναντι σε κρίσεις. Σε κρίσεις υγειονομικές, όπως, τώρα, σε κρίσεις της αγοράς, σε κρίσεις περιβαλλοντικές. Άρα, οι στόχοι που τέθηκαν το 2018 - 2019, οι ειδικοί στόχοι 9+1, ήδη, θεωρούνται ότι είναι ξεπερασμένοι και πρέπει να κατευθυνθούμε διαφορετικά, πέραν του γεγονότος, ότι σε πολλά σημεία συμπλέκονται. Για παράδειγμα, αν δούμε τους περιβαλλοντικούς στόχους, ιδιαίτερα τον στόχο 6 με τον στόχο 9, θα διαπιστώσουμε, ότι οι απαιτήσεις από την ελληνική γεωργία, από τους Έλληνες παραγωγούς στον στόχο 6 είναι υψηλοί, ενώ στον στόχο 9 θα διαπιστώσουμε, ότι έχουμε πολύ μεγάλες εκτάσεις, οι οποίες είναι προστατευόμενες, high nature value περιοχές. Άρα, θεωρητικά ανταποκρινόμαστε, ήδη, στον στόχο 6.

Θα πρέπει να αναδειχτούν όλα αυτά τα σημεία, ώστε να μπορέσουμε να θέσουμε τέτοιους στόχους που να είναι εφικτοί στο τέλος- τέλος. Αυτό το λέω αυτό, γιατί έχει μεγάλη σημασία πώς θα διαμορφωθεί, τελικά, το εθνικό στρατηγικό σχέδιο, καθώς μπορεί να γίνει το «σχοινί» που θα «κρεμάσει» την ελληνική γεωργία. Έτυχε σε σας αυτή η μεγάλη ευθύνη. Οι στόχοι, λοιπόν, θα πρέπει να είναι τέτοιοι που να είναι υλοποιήσιμοι. Ναι, να απαντούν στα ερωτήματα, αλλά θα πρέπει να είναι και υλοποιήσιμοι. Στο τέλος-τέλος, κινδυνεύουν να οδηγήσουν σε απώλεια πόρων και σε συρρίκνωση της γεωργικής παραγωγής με άμεσες επιπτώσεις και στην απασχόληση.

Κλείνω με το εξής. Το μεγάλο ερώτημα, απ’ όλη την ανάλυση που είδαμε, αλλά και μέσω του εθνικού στρατηγικού σχεδίου είναι το πώς όλα αυτά μετατρέπονται σε πολιτικές. Ποιο θα είναι το μεγάλο «κάδρο;» Ποια θα είναι η στόχευση, σε σχέση με όλα αυτά που αναλύουμε; Η SWOT Analysis είναι μία ανάλυση της πραγματικότητας, μία «ακτινογραφία» της στιγμής. Με την πανδημία τα πράγματα αλλάζουν κάθε μέρα και πολύ πιο γρήγορα απ’ ότι περιμέναμε. Άρα, πρέπει να βάλουμε το μεγάλο «κάδρο» και να υποτάξουμε όλα τα άλλα, ως «εργαλεία» στην εξυπηρέτηση του μεγάλου στόχου. Αυτό είναι το ζητούμενο.

 Με τη δική μας αντιπολιτευτική εποικοδομητική στάση -δεν πρέπει να έχετε κανένα παράπονο με το ότι σας πηγαίνουμε προοδευτικότερα και να μας ακούτε σε ότι σας λέμε- αυτή την ώρα, έχετε την απόλυτη ευθύνη του μέλλοντος της ελληνικής γεωργίας. Είμαστε σε αυτή την καμπή τώρα. Σας ευχαριστώ και πάλι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ :** Ευχαριστώ κύριε Πρόεδρε. Δεν νομίζω ότι ενδιαφέρεται η Κυβέρνηση να ακούσει τη γνώμη των άλλων Κομμάτων. Ο τρόπος της οργάνωσης της συζήτησης είναι τυπικός, δεν είναι ουσιαστικός. Είναι «άντε να το ξεπετάξουμε μιας και το είπαμε». Αυτός είναι ο λόγος. Εξάλλου, αυτό κάνει και στα νομοσχέδια. Φέρνει σοβαρά νομοσχέδια fast track, χωρίς συζήτηση.

Θα ήθελα να σχολιάσω ορισμένα από αυτά που είπε εισηγητικά ο Υφυπουργός, ο κ. Σκρέκας. Βεβαίως, έχουν εισρεύσει δισεκατομμύρια στην ελληνική γεωργία. Μπορεί να είναι και περισσότερα από 60 δις. Μάλιστα, εμείς λέμε, ότι συγκριτικά με άλλες χώρες, είναι περισσότερα κιόλας. Όμως, το ερώτημα που τίθεται είναι αν αυτό το ποσό βελτίωσε τη θέση των μικρομεσαίων αγροτών ή της διατροφικής επάρκειας. Δεν είχε κανέναν τέτοιο στόχο καμία ΚΑΠ και όλες οι αναθεωρήσεις. Μάλιστα, αυτό το χρονικό διάστημα, έφυγαν από το αγροτικό επάγγελμα ή έγινε συμπληρωματικό, γιατί δεν μπορούσαν να ζήσουν.

Σε ότι αφορά στο αγροτικό εμπορικό ισοζύγιο, δεν σημαίνει, ότι έχουμε -αν και θα μπορούσαμε, κατά τη γνώμη μας- αυτάρκεια. Κριτήριο δεν είναι η κάλυψη και η ικανοποίηση των διατροφικών αναγκών, αλλά το κέρδος του μεγαλοεξαγωγέα, του μεγαλέμπορου. Αυτό είναι το κριτήριο. Παράδειγμα, είναι η Βιομηχανία Ζάχαρης που «εξοντώθηκε» απ’ όλες τις Κυβερνήσεις. Και από τη δική σας και από τους προηγούμενους και από τους πιο προηγούμενους. «Πέθανε». Ήταν μία οργάνωση καθετοποιημένη. Ποτέ δεν εκσυγχρονίστηκαν τα εργοστάσια της βιομηχανίας ζάχαρης, που, όχι μόνο θα καλύπταμε τις ανάγκες μας, αλλά θα κάναμε και εξαγωγές. Βεβαίως, υπήρξαν και οι ποσοστώσεις της Ευρωπαϊκής Ένωσης, γιατί ήθελε να ευνοήσει να «σταθούν» τα δύο-τρία μονοπώλια που είναι στην Ευρώπη. Επίσης, και στη βοοτροφία ή στο μαλακό σιτάρι. Δεν μπορούμε να παράγουμε μαλακό σιτάρι; Όμως, αυτό το καθορίζει το ποσοστό της επιδότησης.

Ως προς την παρουσίαση που έγινε, περιείχε αρκετά χρήσιμα στοιχεία και αντανακλά με αντικειμενικότητα την κατάσταση της αγροτικής παραγωγής στην Ελλάδα. Εξάλλου, όλα τα στοιχεία βασίζονται σε στατιστικά στοιχεία που όλοι χρησιμοποιούμε με τον ίδιο τρόπο. Βεβαίως, είναι στις κατευθύνσεις της νέας ΚΑΠ που θα ισχύσει μετά το 2021. Κατά τη γνώμη μας, δεν διαφοροποιείται, ουσιωδώς, από την τρέχουσα ΚΑΠ. Δεν θα αναφερθώ στις αντιθέσεις που υπάρχουν και εκφράστηκαν στη μεγάλη συζήτηση που έγινε στο Ευρωκοινοβούλιο, όπου οι τροπολογίες που κατατέθηκαν ήταν πάνω από 2.000. Δεν ξέρω κατά πόσο το παρακολουθήσατε, αλλά φάνηκε η σύγκρουση των παραδοσιακών με τις νέες τεχνολογίες που είναι οι ανερχόμενοι κλάδοι της καπιταλιστικής οικονομίας.

 Θέλω, όμως, να καταθέσω τον προβληματισμό μας. Πρώτον, οι αγροτικές επιδοτήσεις αφορούν, κυρίως, αροτραίες καλλιέργειες, αλλά περιλαμβάνονται και βιομηχανικές. Αυτό έχει ενταθεί με την αποσύνδεση της επιδότησης από την παραγωγή, γιατί κριτήριο για τη χορήγηση των άμεσων ενισχύσεων είναι η έκταση, όταν συνοδεύεται και με τα αντίστοιχα δικαιώματα. Το ερώτημα που παραμένει είναι τελικά ποιος «καρπώνεται» τις επιδοτήσεις; Ποιος τις καρπώνεται; Τέτοια στατιστικά στοιχεία υπάρχουν και από την Ευρωπαϊκή Ένωση χρόνια τώρα. Βεβαίως, οι μεγαλοϊδιοκτήτες. Είναι πολύ ξεκάθαρο αυτό, αφού είναι εκείνοι που έχουν την έκταση.

 Συντηρούνται, όμως, και οι μικρομεσαίου μεγέθους καλλιεργητές; Βεβαίως. Είναι αυτοί που δεν έχουν φύγει από τη μέση και δεν μπορούν να τους διώξουν «βίαια», γιατί παράγουν, περίπου, το 40% της παραγωγής. Συνεπώς, το εμποροβιομηχανικό κεφάλαιο τούς χρειάζεται, γιατί εξασφαλίζει πρώτη ύλη σε πολύ χαμηλή τιμή και πολλές φορές κάτω και από το κόστος παραγωγής. Άρα, ποιος απολαμβάνει τις επιδοτήσεις; Ο μεταποιητής και ο έμπορος που αγοράζει πάμφθηνα. Αυτοί είναι οι ωφελημένοι.

Συνεπώς, το αίτημα για εγγυημένες τιμές που να εξασφαλίζουν εισόδημα το υποστηρίζουν όλοι οι αγρότες, όποιον Θεό και αν πιστεύουν, όποιο Κόμμα και αν ψηφίζουν. Το λέω αυτό, γιατί βιώνουν ότι τους παίρνουν την παραγωγή, σχεδόν, τζάμπα. Βλέπουν, όμως, και την αδικία με το να μην υπάρχουν εγγυημένες τιμές σε σύγκριση με άλλους κλάδους. Ας πούμε η κιλοβατώρα από τις Ανανεώσιμες Πηγές Ενέργειας ξέρουν πόσο θα πουληθεί και από ποιον θα αγοραστεί. Οι αγρότες είναι «ξεκρέμαστοι». Και στα διόδια είναι καθορισμένο το τι πληρώνουν.

Επίσης, υψηλός βαθμός εξάρτησης από τις επιδοτήσεις υπάρχει και στον κλάδο της αιγοπροβατοτροφίας, γιατί το γάλα είναι πρώτη ύλη για τη φέτα που είναι εξαγώγιμο προϊόν και είναι ο λιγότερο συγκεντροποιημένος κλάδος, σε σχέση με τους άλλους, όπως η κτηνοτροφία, η βοοτροφία, κ.λπ..

Αυτό που ειπώθηκε, ότι οι πιο συγκεντρωμένοι κλάδοι δεν έχουν ανάγκη από άμεση επιδότηση, είναι σωστό και το θεωρούμε και εμείς σωστό. Από που παίρνουν επιδοτήσεις; Παίρνουν μέσα από τις επενδύσεις από τα «πακέτα» για την καπιταλιστική ανάπτυξη, δηλαδή, του «πυλώνα» 2, αλλά και από τα ΕΣΠΑ. Άρα, επιδοτούνται και αυτοί και πολύ πιο «γενναία».

 Δεύτερον, στο θέμα της εξέλιξης του αριθμού των αγροτικών εκμεταλλεύσεων έχουμε μία μείωση 20% από το 2007. Όμως, ο αριθμός των εκμεταλλεύσεων που διατηρούνται είναι μεταξύ 600.000-650.000. Αυτό που μειώνεται είναι η πλήρης απασχόληση των αγροτών στην αγροτική παραγωγή με βάση τον δείκτη των ετήσιων μονάδων εργασίας της Eurostat. Δηλαδή, ο αυτοαπασχολούμενος αγρότης υποαπασχολείται στην αγροτική παραγωγή και σε πολύ μεγαλύτερο βαθμό συμπληρώνει το εισόδημά του από άλλη απασχόληση. Γι’ αυτό εμφανίζεται αυτή η μείωση και όχι γιατί μειώθηκε ο αριθμός των αγροτικών νοικοκυριών.

Τρίτον, σε ότι αφορά στην εξωστρέφεια, η βελτίωση του εμπορικού ισοζυγίου αγροτικών προϊόντων δεν σημαίνει και την ικανοποίηση των λαϊκών αναγκών. Η λαϊκή κατανάλωση καταφεύγει και σε εισαγόμενα τρόφιμα που πολλές φορές είναι και αμφιβόλου ποιότητας και αυτό φαίνεται και από τις κατασχέσεις που γίνονται από τον ΕΦΕΤ. Αποτυπώνεται, λοιπόν, ότι την εξωστρέφεια την «καρπώνεται» ο βιομήχανος, ο μεταποιητής ο οποίος στηρίζεται, βεβαίως, στην παραγωγή του αυτοαπασχολούμενου αγρότη που την εξασφαλίζει και πολύ φθηνά. Μπορούμε να μιλήσουμε και για τα βασικά προϊόντα που αναφέρθηκαν, όπως το βαμβάκι, το ελαιόλαδο και τη φέτα. Για παράδειγμα, ο βαμβακοπαραγωγός βλέπει, ότι η τιμή που του παίρνουν την παραγωγή είναι χαμηλή και μάλιστα οι εκκοκιστές έχουν τη δυνατότητα και εκβιάζουν με την πρόφαση της ποιότητας. Πώς στηρίζονται, όμως, από την κάθε Κυβέρνηση; Υπάρχει μία τεράστια πείρα. Όμως, και στα καπνά υποβάθμιζαν την ποιότητα για να ρίχνουν την τιμή ή ακόμη από τη συνδεδεμένη στα αιγοπρόβατα που χρησιμοποιούν μεγάλες βιομηχανίες.

 Στη φέτα ποιος κέρδισε από την εκτόξευση των εξαγωγών το 2010; Παρά τη βελτίωση που υπάρχει, αυτή την περίοδο, στην τιμή του γάλακτος, εξακολουθεί η τιμή να είναι πολύ χαμηλότερη από αυτή που ίσχυε πριν το 2010, όταν το κόστος έχει πολλαπλασιαστεί. Βεβαίως, μία άλλη πλευρά της εξωστρέφειας είναι ότι η παραγωγή για εξαγωγές είναι ευάλωτη. Χαρακτηριστικό παράδειγμα είναι ο τουρισμός ή η αγροτική παραγωγή, όταν έχουμε τις επιπτώσεις από το ρωσικό εμπάργκο.

 Άρα, η παραγωγή για εξαγωγές γίνεται για να φέρνει κέρδος και γι’ αυτό τον λόγο δεν καλύπτει ανάγκες, ούτε των εργαζομένων, ούτε της λαϊκής κατανάλωσης. Για παράδειγμα, αναφέρω έναν δυναμικό κλάδο, αυτόν της ιχθυοκαλλιέργειας, όπου οι εργαζόμενοι είναι σε συνθήκες «γαλέρας». Η κατανάλωση, όμως, ψαριού στην Ελλάδα είναι πολύ πιο κάτω από τον ευρωπαϊκό μέσο όρο. Την ίδια στιγμή, δύο μονοπώλια έχουν το 90% της παραγωγής, ενώ το 80% της ιχθυοκαλλιέργειας που παράγεται εξάγεται.

 Σε ό,τι αφορά στα μερίδια της αγοράς, έγιναν αναφορές από τους εισηγητές για τις αλυσίδες των σουπερμάρκετ και τις επιχειρήσεις που παράγουν αγροτικές εισφορές. Είναι μία «χούφτα» επιχειρήσεις. Μάλιστα, σε πολλές περιπτώσεις, έχουμε και συγκεντροποίηση. Δηλαδή, μπορεί να έχουμε 600 τυροκομεία, αλλά, περίπου, δέκα είναι αυτά που ελέγχουν το 50% της παραγωγής και το 70% των εξαγωγών.

 Σε ότι αφορά στο ζήτημα του νέου αγρότη. Η αλήθεια είναι ότι ο αγρότης δεν θέλει το παιδί του να γίνει αγρότης. Ποιοι γίνονται αγρότες; Αυτοί που έχουν τις μεγάλες ιδιοκτησίες και έχουν τις υποδομές.

Κλείνοντας θα πω, ότι η ΚΑΠ είναι μία πολιτική που αυξάνει την παραγωγικότητα της εργασίας, όμως, αυτή διοχετεύεται στη στήριξη του ανταγωνισμού για τα κέρδη και όχι στην ικανοποίηση των κοινωνικών αναγκών. Βεβαίως, αυτά που προωθούνται σήμερα είναι ο εργασιακός «μεσαίωνας» με δεκάωρα, με δωδεκάωρα και με δουλειά την Κυριακή. Συνεπώς, το στρατηγικό σχέδιο δεν μπορεί παρά να ωφελεί αυτούς που ωφελούσε μέχρι τώρα η ΚΑΠ. Δηλαδή, τους «μεγάλους» και όχι την οργάνωση της παραγωγής με βάση τις ανάγκες του λαού και την ενίσχυση της συνεταιριστικοποίησης των μικρομεσαίων αγροτών.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, κύριε Υφυπουργέ, κύριε Γενικέ Γραμματέα, κύριε Λιανέ, κύριε Καθηγητά, κυρίες και κύριοι συνάδελφοι, θεωρώ ότι η συζήτηση γύρω από τη λεγόμενη SWOT Ανάλυση για το στρατηγικό σχέδιο της χώρας είναι μία συζήτηση, η οποία θα πρέπει να είναι σε κατεύθυνση συνένωσης δυνάμεων προς έναν κεντρικό στόχο, την αύξηση της ανταγωνιστικότητας του πρωτογενούς μας τομέα.

Θέλω, πολύ σύντομα, να σταθώ σε δύο - τρία σημεία της συγκεκριμένης ανάλυσης, η οποία έρχεται σε συνδυασμό και με τα επίδικα, όπως είπε ο κ. Αποστόλου, ο πρώην Υπουργός Αγροτικής Ανάπτυξης, της ασκούμενης πολιτικής, σε ότι αφορά στην παρούσα πολιτική ηγεσία. Σύμφωνα με τη μελέτη, -θα εστιάσω στον τομέα της κτηνοτροφίας-, ενώ οι κτηνοτρόφοι είναι ένας στις επτά ή στις οκτώ εκμεταλλεύσεις, δηλαδή, ένα ποσοστό της τάξης του 13%, αυτές οι εκμεταλλεύσεις παράγουν, σχεδόν, το 1/3 της παραγωγής, δηλαδή, το 31,5%, που σημαίνει τρεις φορές πάνω τη συνολική τυπική αξία παραγωγής.

Τι μας δείχνει αυτό το ποσοστό; Μας δείχνει, σίγουρα, τη δυναμική του κτηνοτροφικού τομέα, με αιχμή του «δόρατος» την κτηνοτροφία, για την οποία, πολλαπλώς, έχουμε μιλήσει, την ορεινή, εκτατική αιγοπροβατοτροφία, όπου σύμφωνα και πάλι με τη SWOT Ανάλυση, το ύψος της χρησιμοποιούμενης ενδιάμεσης κατανάλωσης, δηλαδή, με απλά λόγια του κόστους ζωοτροφής, ανά ένα ευρώ προστιθέμενης παραγόμενης ακαθάριστης αξίας παραγωγής, είναι πολύ χαμηλότερη από τον μέσο όρο της Ευρωπαϊκής Ένωσης. Αυτό, κυρίες και κύριοι συνάδελφοι, σημαίνει ότι είμαστε, εξαιρετικά, ανταγωνιστικοί.

Αν κανείς προσθέσει σε αυτή τη δυνητική ανταγωνιστικότητα της κτηνοτροφίας –και δη της αιγοπροβατοτροφίας- το σημαντικό «πράσινο» οικολογικό «αποτύπωμα» της εν λόγω μορφής κτηνοτροφίας- για να το πω απλά, τα συγκεκριμένα αιγοπρόβατα είναι σαν τους καθαριστές του περιβάλλοντος και αν κανείς το συνδυάσει με τις επιταγές της νέας «Πράσινης» Συμφωνίας, στην οποία ο Πρωθυπουργός Κυριάκος Μητσοτάκης, έθεσε τη χώρα μας στην πρωτοπορία αυτής της «υιοθέτησης» της «Πράσινης» Συμφωνίας, καταλαβαίνουμε το ανταγωνιστικό πλεονέκτημα το οποίο έχουμε ως χώρα.

Βεβαίως, η δυναμική της αιγοπροβατοτροφίας έχει φανεί στην πράξη, γιατί η πολιτική πρέπει να έχει «αποτύπωμα» στην πράξη, με την αύξηση της τιμής του αιγοπρόβειου γάλακτος, μετά, βεβαίως, από τα «πέτρινα» χρόνια της προηγούμενης διακυβέρνησης. Νομίζω ότι την αύξηση της τιμής, ουδείς μπορεί σε αυτή την Αίθουσα ή εκτός της Αίθουσας, να την αμφισβητήσει. Αυτή η αύξηση της τιμής του αιγοπρόβειου γάλακτος, προφανώς, έχει φέρει ένα ντόμινο εξελίξεων. Καταρχάς, αύξηση στη ζήτηση των ζωοτροφών και στις τιμές των ζωοτροφών, με ότι αυτό σημαίνει για την παραγωγική αλυσίδα. Προφανώς, αυτή η αύξηση στην τιμή του αιγοπρόβειου γάλακτος δεν είναι αποσυνδεδεμένη από πολιτικές, οι οποίες εφαρμόστηκαν, εδώ και δεκαεπτά μήνες. Βεβαίως, αναφέρομαι στον νόμο που ψηφίσαμε για τις ελληνοποιήσεις των αγροτικών προϊόντων, αλλά και σε μία άλλη σειρά πολιτικών, όπως τη μείωση των ασφαλιστικών εισφορών, των φορολογικών συντελεστών, που εφαρμόστηκαν από την παρούσα Κυβέρνηση.

Θα σταθώ σε ένα ακόμη σημείο της ανάλυσης που στα προϊόντα ΠΟΠ και ΠΓΕ, γεωγραφικής ένδειξης. Ουσιαστικά, μας λέτε, ότι θα πρέπει να γίνει μία επανεξέταση της στρατηγικής των προϊόντων ΠΟΠ, ΠΓΕ και ΕΠΙΠ, ούτως ώστε να υπάρξει εκείνη η ικανοποιητική παραγωγή αυτών των προϊόντων, προκειμένου αυτά να «διεισδύσουν» πιο δυναμικά στην αγορά και με ποσότητες, βεβαίως, οι οποίες μπορούν να ικανοποιήσουν τη ζήτηση των μεγάλων «αλυσίδων» λιανεμπορίου και να γίνουν αποδεκτές από μεγάλα δίκτυα διακίνησης.

Πράγματι, σημείωσα αυτό το οποίο μας είπατε, δηλαδή, ότι παρ’ ότι υπάρχουν 114 αναγνωρισμένα ΠΟΠ και Προϊόντα Γεωγραφικής Ένδειξης σήμερα στη χώρα, είναι, πραγματικά, δεδομένο, ότι πολύ λίγα από αυτά κάνουν την αξιοποίηση της προστιθέμενης αξίας που μπορεί να έχει ένα τέτοιο Προϊόν Γεωγραφικής Ένδειξης ή Ονομασίας Προέλευσης. Γι’ αυτό και σε συνεργασία με τον εποπτευόμενο φορέα μας, τον ΕΛΓΟ-ΔΗΜΗΤΡΑ, έχουμε ξεκινήσει μία στρατηγική επανεξέτασης και επανεκκίνησης των προϊόντων ΠΟΠ και ΠΓΕ, προκειμένου τα υλικά που παίρνουν τον τίτλο, να απολαμβάνουν την προστιθέμενη αξία που τους αξίζει.

Βεβαίως, δεν μπορώ να μην αναφέρω πολιτικές της παρούσας ηγεσίας του Υπουργείου μας. Η σημασία που δίνουμε στα ΠΟΠ και ΠΓΕ προϊόντα, σε επίπεδο νομοθετικό, έχει καταδειχθεί και από τον πρόσφατο νόμο αντιμετώπισης των αθέμιτων πρακτικών -και δη των ελληνοποιήσεων- που, όπως πολύ καλά γνωρίζετε, για πρώτη φορά, νομοθετήσαμε, ότι στους υπότροπους των ελληνοποιήσεων παίρνουμε την άδεια παραγωγής του εν λόγω προϊόντος. Όπως καταλαβαίνετε, η ποινική απαξία που δίνουμε στις αθέμιτες πρακτικές, ουσιαστικά, είναι μία διασφάλιση των συγκεκριμένων προϊόντων.

Κλείνοντας, θέλω να κάνω τη σύνδεση της συγκεκριμένης έρευνας με τη δημοσιοποίηση της Έκθεσης της Επιτροπής Πισσαρίδη. Κυρίες και κύριοι συνάδελφοι, οι ελληνικές εξαγωγές ανέρχονται, μόλις, στο 37,2% του ΑΕΠ της χώρας, έναντι του 65,5% των άλλων εννέα χωρών της Ευρωπαϊκής Ένωσης με συγκρίσιμα πληθυσμιακά χαρακτηριστικά. Από αυτές τις εξαγωγές, οι εξαγωγές τροφίμων και αγροτικών προϊόντων ανέρχονται στο 4,4% του ΑΕΠ, όταν στις άλλες αντίστοιχες εννέα χώρες, που έκανα την πρώτη σύγκριση, είναι στο 6,4%. Αντιλαμβάνεται, λοιπόν, κανείς τη δυναμική των εξαγωγών των προϊόντων του αγροδιατροφικού τομέα, η οποία, ως γνωστόν, κατέχει το 25% στη θέση των ελληνικών εξαγωγών συνολικά. Άρα, διαφαίνεται αναλογικά η δυναμική μας και μόνο τον μέσο όρο των εξαγωγών αυτών να φτάσουμε, αντιλαμβάνεται κανείς την προστιθέμενη αξία που μπορεί να πάρουμε και ως ελληνική οικονομία και ως αγροτική οικονομία ειδικότερα.

Αυτό δεν είναι ένα θεωρητικό σχέδιο, επί χάρτου. Καταδείχθηκε με τον πιο αποστομωτικό τρόπο κατά τη διάρκεια της πανδημίας. Γι’ αυτό μου έκανε, κυρίες και κύριοι συνάδελφοι, εξαιρετική εντύπωση αυτό που είπε ο πρώην Υπουργός Αγροτικής Ανάπτυξης, ο κ. Αραχωβίτης, ότι «η πανδημία έδειξε την ευαλωτότητα του αγροτικού τομέα». Νομίζω ότι κατέδειξε το, ακριβώς, αντίθετο η πανδημία. Ουσιαστικά, ανέδειξε μέσα από τη φοβερή κρίση που έχει φέρει, τη δυναμική αυτού του τομέα, αφού το πρώτο ενιάμηνο του 2020 οι εξαγωγές των προϊόντων του αγροδιατροφικού τομέα αυξήθηκαν με διψήφιο ποσοστό. Ταυτόχρονα, το πρώτο τετράμηνο του 2020, λόγω της, πραγματικά, υποδειγματικής διαχείρισης της πανδημίας σε επίπεδο χώρας, η εξαγωγή των προϊόντων του αγροδιατροφικού τομέα αυξήθηκαν, κατά 21%, όταν η γειτονική Ιταλία –και μεγάλος ανταγωνιστής μας- έβλεπε την «καταβαράθρωση» των εξαγωγών της στον αγροδιατροφικό τομέα με ποσοστό της τάξης του -27%.

Αντιλαμβανόμαστε, λοιπόν, τη δυναμική που έχει ο αγροδιατροφικός τομέας. Βεβαίως, γίνεται, πολλαπλώς, αντιληπτό, ότι γύρω από αυτό εξυφαίνεται η πολιτική του Υπουργείου Αγροτικής Ανάπτυξης.

Μία τελευταία κουβέντα θα πω. Όταν μιλάμε για ανταγωνιστικότητα και για προστιθέμενη αξία, δεν μπορούμε να την αποσυνδέουμε από το «εργαλείο» και την ανάγκη της εκπαίδευσης των αγροτών. Παρ’ ότι η συζήτηση πρέπει να κινείται σε συναινετικό κλίμα, επειδή με «προκάλεσε» ο κ. Αποστόλου, ο πρώην Υπουργός, όταν είπε για τα επίδικα της πολιτικής, ποιο άλλο τρανό παράδειγμα χρειάζεται να αναφέρουμε για τη φροντίδα που δείχνει μία πολιτική ηγεσία για την εκπαίδευση των νέων αγροτών; Οι αριθμοί μιλούν και πάλι από μόνοι τους. Τον Σεπτέμβριο του 2019, μόλις είχαμε αναλάβει από τον Ιούλιο με τη ξεκάθαρη λαϊκή εντολή, είχαν εκπαιδευτεί, μετά από τέσσερα χρόνια διακυβέρνησης του ΣΥΡΙΖΑ, μόνο 50 - 60 νέοι αγρότες. Καταλαβαίνετε για τι νούμερο μιλάμε. Μέχρι σήμερα, λοιπόν, από τους 50-60, έχουν εκπαιδευτεί 8.500 νέοι αγρότες, συν, ακόμη, 1.000, των οποίων έχει ολοκληρωθεί, κατά το ήμισυ και πλέον, η εκπαίδευση τους. Δηλαδή, περίπου, 9.500 νέοι αγρότες από το σύνολο των 14.000. Είναι νομίζω ευκρινές και αυταπόδεικτο, ότι θα είχαμε τελειώσει και με τους 14.000 σε χρόνο ρεκόρ, σε σχέση με τις επιδόσεις που καταδείχθηκαν από το προηγούμενο διάστημα, αν δεν υπήρχε η μεσολαβούσα πανδημία.

Με αυτές τις σκέψεις, θέλω να ολοκληρώσω τη σύντομη παρέμβασή μου, και να πω, ότι είναι, πραγματικά, ιστορική ευκαιρία για τη χώρα, που ευτυχώς, έχει στο «τιμόνι» της χώρας την Κυβέρνηση του Κυριάκου Μητσοτάκη, να αναδειχθεί ο δυνητικός «πλούτος» του αγροδιατροφικού τομέα της χώρας μας. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε. Κύριοι Υφυπουργοί, κύριε Γενικέ Γραμματέα, προέρχομαι από τον αγροτικό τομέα και τον τουριστικό τομέα, αλλά νομίζω ότι βρισκόμαστε σε άλλους κόσμους. Είμαι Βουλευτής Ηρακλείου και θα σας διαβάσω ένα απόσπασμα από την τοπική εφημερίδα Ηρακλείου, «Νέα Κρήτη»: «Παράγουμε επιδοτήσεις και ελάχιστα προϊόντα. Το αγροτικό εισόδημα ήταν 64 εκατομμύρια ευρώ, εκ των οποίων τα 55 ενισχύσεις, άρα, τα 9 ήταν πραγματική παραγωγή». Για ποια παραγωγή συζητάμε;

Το ίδιο βλέπω και για τη νέα ΚΑΠ, δηλαδή, 19 δισεκατομμύρια, εκ των οποίων τα 14,8 θα πάνε στις επιδοτήσεις. Πάρε χρήμα - πάρε χρήμα. Όμως, τι γίνεται; Διαβάζω στην «Agrenda», πολύ πρόσφατα, 14-15 Νοεμβρίου, άρθρο με τίτλο: «Βγάζουν μάτια τα δικαιώματα Κρητικών στο εθνικό απόθεμα». Δεν μπορεί η Κρήτη, δυστυχώς, τη διετία 2017-2019 να νέμεται το 30,1% της ενιαίας ενίσχυσης και οι άλλες τέσσερις Περιφέρειες, δηλαδή, Κεντρική Μακεδονία, Ήπειρος, Δυτική Μακεδονία και Θεσσαλία το 28,3%. Το σύστημα είναι λάθος, είναι «διαβρωμένο». Ο άνθρωπος ο οποίος το ανέδειξε, ο Καθηγητής Γρηγόρης Βάρρας, -δεν τον γνωρίζω προσωπικά- τον «στείλατε σπίτι του». Δείτε τα αυτά.

Κύριε Υφυπουργέ, είπατε για την εκπαίδευση. Προέρχομαι από τον τουριστικό τομέα, όπως είπα. Το καλοκαίρι, στον ορεινό Μυλοπόταμο, όπου παράγουν, πραγματικά, πολύ καλά αγροτικά προϊόντα, κυρίως κτηνοτροφικά προϊόντα, δεν υπάρχει εκπαίδευση. Ήθελαν οι άνθρωποι εκεί -λέει- να πάρουν από την Περιφέρεια Κρήτης 10.000 ευρώ για να φτιάξουν ένα τυρί 1,5 τόνο για να μπουν στο βιβλίο Guinness και να αναδείξουν το χωριό τους.

Όμως, δεν είναι αυτός ο στόχος. Ο στόχος είναι να αξιοποιήσεις το κατσικίσιο τυρί. Έχεις τον μύθο της Αίγας Αμάλθειας, με την οποία μεγάλωσε ο Δίας, για να αναπτύξεις αυτό το προϊόν και να του δώσεις υπεραξία. Δεν έχουν τη γνώση για να το κάνουν αυτό και ζητούν τη γνώση. Εγώ δεν έχω ακούσει στο Ηράκλειο να έχει γίνει εκπαίδευση αγροτών. Μάλιστα, το αντίθετο ισχύει: «μάθε παιδί μου γράμματα μην γίνεις σαν και εμένα αγρότης».

Στον αγροτικό τομέα, και να βγάζουμε το καλύτερο λάδι, όταν το λάδι μας, παραδείγματος χάριν, το νέμονται τα άλλα «δίχτυα», όπως η Ιταλία ή οποιοσδήποτε άλλος, δεν θα κάνουμε τίποτα, κυρία Μανωλάκου. Το ίδιο συμβαίνει και στον Τουρισμό. Σε πεντάστερο ξενοδοχείο, με σεφ, με «αστέρια» Michelin, λέμε να διαφημίζουμε την ελληνική διατροφή. Ποια ελληνική διατροφή; Ποια είναι τα ελληνικά προϊόντα; Έρχονται οι ξένοι και μας ρωτάνε να τους πούμε για την ελληνική διατροφή και ποια είναι τα προϊόντα μας; Δεν υπάρχει κανένα ελληνικό προϊόν. Μέχρι αμπελόφυλλα, εισάγαμε κάθε χρόνο από την Κίνα.

Είπατε για τον δείκτη ανταγωνιστικότητας στην Ελλάδα, ότι είναι σταθερός, ενώ στην Ευρωπαϊκή Ένωση αυξήθηκε κατά 10%. Άρα, λοιπόν, από το κακό στο χειρότερο.

Προηγουμένως αναφερθήκατε στις τιμές. Οι τιμές των ελληνικών προϊόντων και του τουρισμού και των αγροτικών προϊόντων, είναι ελαστικές στη ζήτηση, ενώ στα Mercedes είναι ανελαστικές. Τα Mercedes τα θέλεις άρον-άρον, να κάνουμε διάλογο αν θέλετε και να το συζητήσουμε. Τα δικά μας προϊόντα, όπως τα λεμόνια μας αυτή τη στιγμή, επειδή ανατιμάται το ευρώ έχουν μεγάλο πρόβλημα εξαγωγής σε άλλες χώρες. Τα ομοειδή μας προϊόντα δεν μπορούν να ανταγωνιστούν προϊόντα τρίτων χωρών, της Τυνησίας, της Τουρκίας. Είμαστε πολύ πιο ακριβοί, έχουμε μικρές εκτάσεις. Η Ελλάδα ως μικρή έκταση, ως μικρή χώρα, ως πολυνησιακή χώρα -ως οικονομολόγος μιλώ- δεν χρειάζεται στρεμματικές ενισχύσεις, όπως είπε η κυρία Μανωλάκου. Χρειαζόμαστε επιδότηση σωστών αγροτικών προϊόντων.

Η Ολλανδία, κύριε Πρόεδρε, που είναι μικρή χώρα, τι έκανε; Δεν πήγε στο μοντέλο, των μεγάλων κρατών, όπως είναι η Ισπανία, η Γαλλία, η Πορτογαλία, η Πολωνία με τις μεγάλες εκτάσεις για να παίρνει στρεμματικές επιδοτήσεις. Ανέπτυξε τον τομέα προϊόντων, όπως είναι οι σπόροι της, οι σπόροι τομάτας που πολύ καλά γνωρίζετε, οι σπόροι λουλουδιών που είναι πανάκριβοι.

Αυτή είναι ανελαστική ζήτηση. Εμείς, λοιπόν, εδώ τι παράγουμε; Τα λεμόνια που μπορεί και να μην εξαχθούν και να μην πουληθούν; Συνέχεια αυτά διαβάζουμε σε εφημερίδες.

Ας δούμε τι γίνεται με την απαξίωση του αγροτικού τομέα. Από το 14% του ΑΕΠ το 2000, πήγε κάτω από το 4%. Είναι, περίπου, στο 3,7% του ΑΕΠ. Ο δευτερογενής τομέας από το 31% πήγε στο 17% και ο τριτογενής από το 55% στο 79%. Αυτό είναι λάθος μοντέλο. Απαξιώνουμε τον πρωτογενή τομέα και έρχονται μεγάλες εταιρείες και ζητούν να αγοράσουν μεγάλες εκτάσεις. Φοβάμαι ότι θα έρθουν κάποια μέρα η NESTLE, η BASF, η BAYER και θα πούνε «φέρτε μας 20.000 στρέμματα στην Κρήτη ή οπουδήποτε αλλού». Φοβάμαι ότι στο μέλλον θα διατρεφόμεθα, πλέον, με χάπια και όχι με προϊόντα.

Ας δούμε το μοντέλο του Ισραήλ. Είναι μία πολύ μικρή χώρα, αλλά είναι αυτάρκης. Αυτό πρέπει να είναι η Ελλάδα. Να είμαστε αυτάρκεις και ως Ευρωπαϊκή Ένωση. Ένωση σημαίνει θα πάρω εγώ τα δικά σου προϊόντα πρώτα και εσύ τα δικά μου προϊόντα, επίσης πρώτα και ύστερα οτιδήποτε χρειαστούμε θα το εισάγουμε. Όχι να εισάγουμε από την Τουρκία, από την Τυνησία και ούτω καθεξής. Πρέπει, λοιπόν, να θέσουμε βέτο. Είμαστε ευρωπαϊστές. Θέλουμε το ευρώ, θέλουμε την Ευρώπη, δεν γίνεται διαφορετικά. Είναι η δύναμή μας αυτή. Έχω σπουδάσει στη Γερμανία. Όμως, θέλουμε μία Ευρώπη διαφορετική, θέλουμε μία Ευρώπη για την Ελλάδα που θα επιδοτεί σωστά αγροτικά προϊόντα.

 Οι αγρότες είναι υπερχρεωμένοι και το ξέρετε πολύ καλά, ενώ, διαχρονικά, είναι απαξιωμένοι. Οι στρεμματικές επιδοτήσεις που οδηγούν στο τέλος; Οδηγούν σε καταπατήσεις. Δημιουργούν μεταξύ τους διενέξεις, γίνονται φόνοι, γίνεται χρήση ναρκωτικών και αλκοόλ και γίνονται τροχαία ατυχήματα. Εκεί καταλήγει κανείς, όταν απαξιώνει τη ζωή του. Ελάτε στην Κρήτη να το δείτε.

Εγώ σας καλώ, κύριε Γενικέ Γραμματέα, να δούμε επιτόπου τι γίνεται. Ελάτε να δείτε τι γίνεται, όταν δεν ισχύει αυτό που λέμε «τα αγαθά κόποις κτώνται», αλλά όταν σου δίνουν τα χρήματα τζάμπα και κάθεσαι. Αυτά βλέπουμε να γίνονται από μερικούς πολύ μεγάλους «παίκτες» στην Κρήτη που νέμονται αυτές τις επιδοτήσεις. Όλα αυτά τα γράφει και ο Τύπος. Δεν είναι κρυφό αυτό.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Η σημερινή μέρα ήταν πολύ κουραστική κοινοβουλευτικά με Ολομέλεια και Επιτροπές. Προσπάθησα να διαβάσω τη μελέτη, η οποία είναι πάρα πολύ αξιόλογη. Έχω να θέσω κάποιες ερωτήσεις και προτάσεις.

Καταρχήν, θέλω να πω, ότι ο πρωτογενής τομέας πρέπει να αναπτυχθεί άμεσα στην Ελλάδα. Εμείς το έχουμε στο πρόγραμμά μας και έχουμε αφιερώσει πάρα πολύ χρόνο γι’ αυτόν τον τομέα. Σήμερα, λόγω της πανδημίας, αλλά και για λόγους τροφικής επάρκειας και απασχόλησης, ο πρωτογενής τομέας είναι πάρα πολύ σημαντικός.

Φυσικά, πρέπει να αναπτυχθούν και συνέργειες με την τεχνολογία. Κατά την άποψή μας ο τομέας δεν υστερεί. Αυτό που λείπει είναι η χρηματοδότηση και η τεχνολογική του αναβάθμιση, με την οποία πρέπει να ασχοληθούν, όμως, οι ειδικοί. Για να ασχοληθούν, όμως, οι ειδικοί χρειάζονται φυσικά κίνητρα, τα οποία πρέπει να δοθούν από την Πολιτεία.

Αυτό που πρέπει να στηρίξουμε με τα ευρωπαϊκά «πακέτα», είναι, ακριβώς, αυτό, δηλαδή, να αναπτυχθεί τεχνολογικά η γεωργία μας, γιατί αυτή είναι το μέλλον, και όχι να τα δίνουμε σε επιδοτήσεις. Εμείς είμαστε εναντίον της επιδοματικής πολιτικής. Πιστεύουμε ότι η Ελλάδα πρέπει να παράγει πλούτο και μπορεί να τα καταφέρει, αφού υπάρχουν άλλες χώρες, όπως η Νέα Ζηλανδία, η οποία δίνει ελάχιστες αγροτικές επιδοτήσεις.

Στο πρώτο κεφάλαιο της ανάλυσης, βλέπουμε ότι υπάρχουν μικροί και δυναμικοί κλάδοι, όπως είναι τα κηπευτικά άνθη, η χοιροτροφία, με πολύ χαμηλή αυτάρκεια της χώρας σε χοιρινό κρέας, η κτηνοτροφία, με μία σχετική αυτάρκεια, η προβατοτροφία και η μικτή φυτική ζωική παραγωγή, που θα πρέπει να ενισχυθούν. Υπάρχουν, όμως, και οι εμβληματικές καλλιέργειες, όπως η ελαιοκομία και το βαμβάκι, οι οποίες έχουν προβλήματα, και θα συνεχίσουν να έχουν προβλήματα, αν δεν ενταχθούν σε κάποια «αλυσίδα» παραγωγής ή εμπορίας. Για παράδειγμα, θα μπορούσε κανείς να τοποθετήσει και άλλα προϊόντα πίσω από το λάδι στα ράφια. Ξέρουμε ότι το λάδι, πλέον, έχει γίνει γνωστό σε πολλές χώρες. Δυστυχώς, από τη στιγμή -εκτός από την Ιταλία- που άρχισε να εξάγει η Γερμανία, δηλαδή, να εμφιαλώνει λάδι γερμανικό και να το πουλάει, μάς έχει ξεπεράσει σε αγορές, όπως η Μεγάλη Βρετανία.

Στο σημείο αυτό θα ήθελα να θέσω μία ερώτηση. Μπορούμε να ζητήσουμε κάποιο ειδικό καθεστώς για να λειτουργήσει η κλωστοϋφαντουργία μας; Γνωρίζουμε όλοι, ότι χωρίς κλωστοϋφαντουργία το βαμβάκι θα παραμείνει και θα πηγαίνει από το κακό στο χειρότερο. Δεν το ξέρω.

Επίσης, πρέπει να ασχοληθούμε με την παραγωγή γεωργικών μηχανημάτων, η οποία θα μπορούσε να αναπτυχθεί και να ταιριάξει με τον στόχο 10 της συγκεκριμένης μελέτης. Μπορούμε να τα καταφέρουμε. Στην δεκαετία του ΄60 και του ΄70 η Ελλάδα παρήγαγε τρακτέρ, οπότε γιατί να μην τα καταφέρει και σήμερα; Θα μπορούσαν, βέβαια, να ζητηθούν και ενισχύσεις από την Ευρωπαϊκή Ένωση, όπως για παράδειγμα για ηλεκτρικά μηχανήματα, αφού θα δώσει και στην αυτοκινητοβιομηχανία. Υπάρχουν σήμερα και ηλεκτρικά τρακτέρ. Το έχουμε καταθέσει στα πρακτικά σε άλλη συζήτηση. Δεν είναι κάτι που είναι άγνωστο.

Επίσης, θα πρέπει να γίνουν επενδύσεις σε θερμοκήπια. Η Ελλάδα έχει πάρα πολύ λίγα θερμοκήπια, αν δεν κάνω λάθος, της τάξης των 50 χιλιάδων στρεμμάτων. Είναι ελάχιστα. Θα έπρεπε να έχει πάρα πολύ περισσότερα, αφού στην Ισπανία μόνο μία περιοχή έχει 600.000 στρέμματα θερμοκήπια. Αυτό λείπει στην Ελλάδα. Φυσικά, χρειάζονται και δικτυοκήπια, τα οποία είναι ανάλογα με το κλίμα που έχουμε.

Επίσης, προτείνουμε τη δημιουργία μιας τράπεζας σπόρων, η οποία πρέπει να γίνει συντεταγμένα από την Πολιτεία και γενικότερα την παραγωγή πολλαπλασιαστικού υλικού. Μας δημιουργείται, ωστόσο, η απορία, γιατί δεν υπάρχουν στην Ελλάδα ζωοτροφές και σπόροι. Ίσως, κάποιος από εσάς να μπορεί να μας απαντήσει.

Τέλος, πρέπει να επαναδραστηριοποιηθεί η βιομηχανία ζάχαρης, γιατί παρά τις υποσχέσεις, συνεχίζει να βρίσκεται μεταξύ φθοράς και αφθαρσίας, καθώς αυτές οι υποσχέσεις δεν τηρούνται. Κατά την άποψή μας, μάλλον, αντιδρά η DG Group, επειδή θέλει να εισάγουμε γερμανική ζάχαρη. Εκεί, όμως, πρέπει να βρεθεί κάποια λύση για μας.

Συμφωνούμε με αυτό που γράφει η μελέτη στο δεύτερο κεφάλαιο, ότι πρέπει να στελεχωθούν περισσότερο οι Πρεσβείες μας. Είναι πάρα πολύ σωστό και πρέπει να ενταθεί αυτή η προσπάθεια. Επίσης, να στελεχωθούν και άλλες υπηρεσίες για την προώθηση των προϊόντων μας, αλλά και των επενδύσεων. Δηλαδή, πρέπει να προσελκύσουμε επενδύσεις και στον πρωτογενή τομέα μέσω των Πρεσβειών. Εκτός αυτού, θα μπορούν να αντιμετωπίζουν οι Πρεσβείες μας τα φαινόμενα του λαθρεμπορίου, της παραποίησης και των ελληνοποιήσεων.

Τονίζουμε και τονίζαμε από την αρχή, τον ρόλο που παίζει ο τουρισμός, σε ότι αφορά στην αύξηση του ελλείμματος τροφίμων. Το λανθασμένο τουριστικό μοντέλο που έχουμε, έχει ως αποτέλεσμα να πουλάμε και φθηνά εισαγόμενα προϊόντα, επειδή, ακριβώς, αυτά ζητούν οι τουρίστες. Αυτό πρέπει να σταματήσει.

Επίσης, θα πρέπει να συνδεθεί ο τουρισμός, πολύ περισσότερο, με τη γεωργία και να αναπτυχθούν νέες μορφές αγροτουρισμού. Τα έχουμε αναλύσει και άλλες φορές.

Στο τρίτο κεφάλαιο θα προτείναμε τη δημιουργία δημοπρατηρίων τροφίμων, όπως γίνεται στην Ολλανδία. Είναι απαραίτητο. Υπήρχε στην Κρήτη -και δεν ξέρω αν συνεχίζει να υπάρχει- αλλά έχει γίνει καταπληκτική δουλειά και νομίζω ότι θα πρέπει να διευρυνθεί σε όλη την Ελλάδα. Έχω την άποψη ότι δεν μπορούν οι ιδιώτες να το κάνουν, αν δεν προηγηθεί το Κράτος, να ανοίξει το δρόμο.

Επίσης, θα πρέπει να προστατευτεί ο παραγωγός από τις εισαγωγές από χώρες, όπως είναι η Τουρκία, οι οποίες παράγουν με μικρότερες δεσμεύσεις από ό,τι εμείς, σε ότι αφορά στην Ευρωπαϊκή Ένωση. Ξέρω πολύ καλά ότι η Γερμάνια δεν επιβάλλει δασμούς, γιατί δεν επιτρέπεται λόγω της Ευρωπαϊκής Ένωσης, αλλά χρησιμοποιεί το τέχνασμα των προδιαγραφών, έτσι ώστε να μπορεί να εισάγει αυτά τα τρόφιμα που θέλει. Βάζει, δηλαδή, δύσκολες προδιαγραφές στα τρόφιμα για να τα εισάγει.

Στο σημείο αυτό θα ήθελα να πως, ότι είναι σημαντικός ο ρόλος των δασών, σε ότι αφορά στην απορρόφηση άνθρακα. Για παράδειγμα, στην Αιθιοπία, προωθούνται και επιδοτούνται οι δενδροφυτεύσεις. Ίσως θα πρέπει να το επιδιώξουμε κι εμείς. Υπάρχει, άλλωστε, μία τάση στις Η.Π.Α. και στον Καναδά, όπου δημιουργούνται ηλεκτρονικές πλατφόρμες για την αγορά και πώληση πιστωτικών ρύπων από τη γεωργία. Δηλαδή, η γεωργία που παράγει ρύπους, τους πουλάει και μπορούν έτσι να στηρίζονται ολόκληρες βιομηχανίες.

Θα κλείσω με το εγγειοβελτιωτικά και αρδευτικά έργα που χρειάζονται. Το ξέρουμε όλοι μας. Είδαμε τι έγινε, εξάλλου, στη Θεσσαλία. Ωστόσο σε κάποια νησιά υπάρχει ο ανταγωνισμός του τουρισμού με τη γεωργία, σε ότι αφορά στους υδάτινους πόρους. Αυτός ο ανταγωνισμός θα πρέπει να σταματήσει και μπορεί να σταματήσει, όταν χρησιμοποιηθεί στον τουρισμό η αφαλάτωση. Είναι κάτι που κάνει το Ισραήλ και πολλές άλλες χώρες. Έχουμε ανάγκη από επενδύσεις, γιατί όχι και εδώ. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Οικονόμου.

**ΙΩΑΝΝΗΣ ΟΙΚΟΝΟΜΟΥ**: Ευχαριστώ, κύριε Πρόεδρε. Είναι πολύ ενδιαφέρουσα η συζήτηση. Παρά το γεγονός πως η συγκυρία που ζούμε έχει ένα σωρό αρνητικά -ζούμε στην «καρδιά» της πανδημίας και είχαμε το τελευταίο διάστημα πολλές φυσικές καταστροφές- γι’ αυτή τη δουλειά, όμως, που κάνουμε, προσφέρεται αυτή η περίοδος γι’ αυτούς που θα αναλάβουν να καταρτίσουν το σχέδιο και να εισηγηθούν στην πολιτική ηγεσία. Όπως φαίνεται, σήμερα βαδίζουμε σε πολύ σωστό δρόμο. Ακούσαμε πολύ χρήσιμα στοιχεία αναλυτικά και πολύ καλές εισηγήσεις.

Η περίοδος που βιώνουμε αναδεικνύει τις χρόνιες «αδυναμίες» και πώς σωρευτικά επιδρούν στο εισόδημα των αγροτών και στην αγροτική παραγωγή της χώρας μας. Βλέπουμε την «κατάρρευση» της ζήτησης να συμπαρασύρει τις τιμές. Βλέπουμε «αδυναμίες» διαχρονικές να αφήνουν «έρμαια» τους παραγωγούς, τις καλλιέργειες και τις σοδειές στην κλιματική αλλαγή. Ερχόμαστε αντιμέτωποι με τη μεγάλη πρόκληση και με το σχέδιο που συζητάμε σήμερα, αλλά και με τις δυνατότητες που η χώρα θα έχει μέσα από το Ταμείο Ανάκαμψης, να οικοδομήσουμε ένα καινούργιο μοντέλο στην ελληνική γεωργία, έτσι ώστε να είναι «ανθεκτική» στα προβλήματα και στις απειλές που έχουμε, να γίνει πιο ανταγωνιστική και, κυρίως, να οδηγήσει και αυτή στην αύξηση του εισοδήματος των παραγωγών, όχι μόνο ως ανάγκη για την καλύτερη επιβίωσή τους, αλλά και ως κίνητρο για να τραβήξει και περισσότερο κόσμο -και καλύτερα εκπαιδευμένο και καταρτισμένο κόσμο- προς την αγροτική παραγωγή.

Στο πλαίσιο αυτό, θα ήθελα να πω κάποια πράγματα. Το πρώτο που θέλω να θέσω και φαντάζομαι ότι θα είναι στους σχεδιασμούς του Υπουργείου είναι αν η δουλειά που γίνεται για την κατάρτιση του συγκεκριμένου σχεδίου λαμβάνει υπόψη της και θα αξιοποιήσει τις πρόνοιες και τις χρηματοδοτικές δυνατότητες που έχουμε από το Ταμείο Ανάκαμψης. Από αυτά που ανακοινώθηκαν, έστω σε τίτλους και επιγραμματικά από την Κυβέρνηση πριν από δυο μέρες, από τον κ. Σκυλακάκη, προβλέπονται χρήματα και δράσεις και για τα αντιπλημμυρικά και για αρδευτικά έργα και για την ενίσχυση της ποιότητας και της ανταγωνιστικότητας των αγροτικών μας προϊόντων και κίνητρα για την ενθάρρυνση της παραγωγής εξαρτημάτων μιας «ελαφράς» γεωργικής βιομηχανίας, από την οποία «πάσχουμε» και την οποία η χώρα έχει ανάγκη.

Μέσα από την έρευνα και μέσα από την εμπειρία του καθενός μας, προκύπτει ότι οι αδυναμίες και τα προβλήματα που έχουμε είναι αδυναμίες που έχουν «αγγίξει» τα όριά τους. Αν δεν τις αντιμετωπίσουμε γρήγορα και άμεσα, τότε θα πάμε σε μεγαλύτερη «ερήμωση», θα πάμε σε μεγαλύτερη υποβάθμιση της ποιότητας ζωής του εισοδήματος, της δυνατότητας των αγροτών και των παραγωγών να καλλιεργήσουν και σε φαινόμενα μη αναστρέψιμα. Έχουμε να αντιμετωπίσουμε και πολλές αντιφατικές και δύσκολες καταστάσεις. Για παράδειγμα, έχουμε ένα προϊόν που έχει μεγάλη εξαγωγική δυναμική, το γιαούρτι. Προφανώς, θέλουμε να εξάγουμε περισσότερο γιαούρτι. Αυτό σημαίνει, ότι πρέπει να παράγουμε περισσότερο γάλα, άρα, να μην εισάγουμε γάλα. Αυτό σημαίνει, ότι θα πρέπει να παράγουμε περισσότερες ζωοτροφές για να έχουμε τη μεγαλύτερη παραγωγή γάλακτος. Η Ελλάδα, κάθε χρόνο, εισάγει 200 - 300 εκατομμύρια για ζωοτροφές, αν θυμάμαι καλά. Όλα αυτά, λοιπόν, είναι ζητήματα που πρέπει να αντιμετωπίσουμε.

 Θα ήθελα πω δυο πράγματα για τη συγκυρία που βιώνουμε σήμερα και να κλείσω με κάποιες προτάσεις, που καλό θα είναι να συμπεριλάβουμε και σε αυτό το σχέδιο και αφορούν στον πρωτογενή τομέα και στην αγροτική παραγωγή. Είμαστε σε μία περίοδο, που οι τιμές σε πάρα πολλά αγροτικά προϊόντα, δυστυχώς, έχουν «καταρρεύσει». Να ενημερώσω και την Επιτροπή, ότι προχθές έγινε μία δημοπρασία από την Ένωση Αγροτικών Συνεταιρισμών Λαμίας για το βαμβάκι και η τιμή που δόθηκε, από τρεις, μόλις, που παρευρέθηκαν, ήταν 35 λεπτά. Είναι η τρίτη συνεχόμενη χρονιά που η τιμή του βάμβακος είναι κάτω από τα 45 - 46 λεπτά, που θεωρείται μια τιμή ανεκτή για να βγάλουν το κόστος οι παραγωγοί. Αντιλαμβάνεται εύκολα κανείς τι προβλήματα δημιουργούνται.

Για τις ελιές έχουμε μιλήσει πάρα πολλές φορές. Στην ουσία, έχει «καταρρεύσει» η ζήτηση. Άρα, τι να συζητάμε για τις τιμές που και αυτές έχουν «καταρρεύσει». Προσπαθεί η Πολιτεία, προσπαθεί το Υπουργείο που έχει βγάλει και δυο δράσεις σε συμφωνία με την Ευρωπαϊκή Επιτροπή για την ενίσχυση των εισοδημάτων και για το ελαιόλαδο και για την ελιά Καλαμών. Κρατώ και τη δέσμευση του Υπουργού, του κ. Βορίδη, ότι θα εξετάσει το θέμα και για την επιτραπέζια ελιά και το δίκαιο αίτημα να υπάρξει και εκεί μια ενίσχυση. Όμως, αυτή η λογική των ενισχύσεων, είναι μία λογική που δεν μπορεί να μας πάει πάρα πολύ μακριά. Είναι μία λογική που αντιμετωπίζει έκτακτες ανάγκες. Πρέπει να δούμε, πώς θα αξιοποιήσουμε τα «εργαλεία» που έχουμε στα χέρια μας για να «θωρακίσουμε» τους παραγωγούς στις απειλές και σε αυτές τις συνέπειες που υφίστανται στην τσέπη τους και στο εισόδημά τους, με μία σειρά από διαρθρωτικά μέτρα, που θα ρίξουν, ακόμη περισσότερο, το κόστος παραγωγής, που θα τους δώσουν τη δυνατότητα να αναβαθμίσουν την ποιότητά τους και να πολλαπλασιάσουν τις καλλιεργούμενες εκτάσεις.

Ακούσαμε στην εισήγηση για τη μείωση των καλλιεργούμενων εκτάσεων την τελευταία δεκαετία στη χώρα. Προς την κατεύθυνση αυτή, θα πρέπει να δούμε μία σειρά από δράσεις για την εγκατάσταση και την προμήθεια παντού, σε όσο το δυνατόν περισσότερα μέρη, συστημάτων έγκαιρης ενημέρωσης και πληροφόρησης για τις κλιματικές συνθήκες και για τις ασθένειες, έτσι ώστε ο καθένας να σταθμίζει έγκυρα και γρήγορα τι θα κάνει και πώς θα αντιδράσει. Να δούμε μία σειρά από πολιτικές ενίσχυσης της ζήτησης. Το Κράτος δεν μπορεί να παρέμβει στις τιμές. Μπορεί, όμως, να παρέμβει σε πολιτικές ενίσχυσης της ζήτησης σε μια σειρά από προϊόντα που για διάφορους λόγους, καθώς δεν είναι ένας και δύο οι λόγοι, έχουν «καταρρεύσει» και η ζήτηση και οι τιμές.

Πρέπει να δούμε πολιτικές που θα δώσουν κίνητρα για την ανάπτυξη της βιομηχανίας γύρω από τον αγροτικό τομέα, είτε αφορά εξαρτήματα, είτε αφορά λιπάσματα, είτε αφορά φυτοφάρμακα. Εισάγουμε το σύνολο, σχεδόν, των λιπασμάτων και των φυτοφαρμάκων. Να δούμε πολιτικές στην έρευνα και στην καινοτομία, που ανάμεσα στα υπόλοιπα, θα μας βοηθήσουν να βρούμε υβρίδια καινούργια που θα ανταποκρίνονται σε καιρικές συνθήκες από τις οποίες χαρακτηρίζεται η παραγωγή στη χώρα μας. Όχι, όμως, μόνο αυτό. Θα μας βοηθήσουν να πάμε και σε μία μεγαλύτερη απεξάρτηση της γεωργίας και της παραγωγής από το έδαφος, με την υδροπονία και την αεροπονία. Είναι ένα κρίσιμος παράγοντας, έτσι όπως διαμορφώνονται και κάποιες καινούργιες υποχρεώσεις της χώρας, σε ότι αφορά στις δεσμεύσεις μέσα από την Κοινή Αγροτική Πολιτική.

Είναι αναγκαίο, λοιπόν, να δούμε μία σειρά από πράγματα που θα μας βοηθήσουν, θα μας δώσουν περισσότερες επιλογές, θα μας δώσουν τη δυνατότητα να παράγουμε περισσότερα και καλύτερης ποιότητας προϊόντα. Θα πρόσθετα και κάτι ακόμη. Είναι, ενδεχομένως, ώρα και καιρός, να δούμε, εάν τα καταφέρουμε, ως ένα ποσοστό και για μία κατηγορία, έστω και πιλοτικά παραγωγών στην αρχή, να συνδέσουμε την ενίσχυση, την επιδότηση, -όπως θέλουμε ας την πούμε- με την υποχρεωτική εκπαίδευση και κατάρτιση, σε μία σειρά από πράγματα, όχι μόνο στη διαδικασία της παραγωγής, στην καλλιεργητική πρακτική, στη συγκομιδή, αλλά και στην επιχειρηματική - εμπορική λογική των παραγωγών και πολύ περισσότερο των συνεταιρισμών και των ομάδων, όπου και εκεί χρειάζονται «εργαλεία» και εκεί χρειάζονται καινούργια «όπλα». Χρειάζεται η δυνατότητα να έχουν πρόσβαση στο τρόπο με τον οποίο διαμορφώνονται οι τιμές στα μεγάλα κέντρα παραγωγής των αγροτικών προϊόντων διεθνώς, χρειάζεται να έχουν «εργαλεία» και στοιχεία πρόσβασης στο πόσες ποσότητες και από ποιες κατηγορίες προϊόντων και από ποιες χρονολογίες είναι αποθηκευμένες και στην Ελλάδα και στο εξωτερικό, για να μπορούν να παίρνουν τις αποφάσεις που είναι κρίσιμες εμπορικά, για τον τρόπο με τον οποίο θα διαμορφώνουν την πολιτική τους.

Νομίζω ότι η συζήτηση αυτή οφείλει και πρέπει να έχει συνέχεια και σε σχέση με το στρατηγικό μας σχέδιο για τη νέα περίοδο, αλλά και με τον ρόλο και τα χρήματα που θα «απορροφήσει» ο πρωτογενής τομέας από το Ταμείο Ανάκαμψης.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κύριο Οικονόμου, με τον οποίον ολοκληρώσαμε τις τοποθετήσεις των συναδέλφων.

Νομίζω ότι, όσα ετέθησαν από τους συναδέλφους δεν είχαν να κάνουν μόνο με τη μελέτη και την παρουσίασή της, καθώς όλα είχαν πολιτικές προεκτάσεις.

Αφού, λοιπόν, ευχαριστήσουμε τον κ. Κλωνάρη και τον κ. Λιανό, για την αναλυτική παρουσίαση, θα δώσω τον λόγο στον Υφυπουργό, τον κ. Σκρέκα, για να κλείσει αυτή τη συζήτηση, βάζοντας μία πολιτική «πινελιά» στα όσα ακούστηκαν. Υποτίθεται ότι αυτή η μελέτη θα άνοιγε την κουβέντα και θα διεύρυνε τους ορίζοντες. Δυστυχώς, δεν έγινε έτσι. Γυρίζουμε γύρω-γύρω. Εν πάση περιπτώσει, αυτό είναι δικαίωμα του κάθε συναδέλφου και της κάθε πολιτικής δύναμης. Εμένα δεν μου πέφτει λόγος. Απλώς, κάνω μία παρατήρηση-καταγραφή.

Κύριε Σκρέκα, παρακαλώ, να απαντήσετε σε ό,τι νομίζετε πως πρέπει, ώστε να κλείσετε τη συζήτησή μας. Έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Θα απαντήσω σε όλα, κύριε Πρόεδρε, και πολύ σύντομα.

Θα ξεκινήσω από αυτά που έθεσε -πολύ σωστά- ο τελευταίος ομιλητής, ο καλός συνάδελφος, ο κ. Γιάννης Οικονόμου. Αν, δηλαδή, δράσεις συμπεριλαμβάνονται στο Ταμείο Ανάκαμψης, δράσεις που αφορούν στον πρωτογενή τομέα και αν αυτές θα συνυπολογιστούν στην κατάρτιση και στη γενικότερη αντιμετώπιση των αναγκών του πρωτογενούς τομέα, έτσι όπως σχεδιάζεται, αυτή την περίοδο, που διανύουμε και που συζητήσαμε, σήμερα.

Ναι, στο Ταμείο Ανάκαμψης, ως Υπουργείο Αγροτικής Ανάπτυξης, έχουμε καταθέσει προτάσεις και ζητάμε να χρηματοδοτηθούν. Προτάσεις που αφορούν, τόσο στην αγροτική ανάπτυξη, δηλαδή, τις ιδιωτικές επενδύσεις στον πρωτογενή τομέα, όσο και στα έργα υποδομών. Μιλάω για σοβαρά έργα αγροτικών, γεωργικών υποδομών-αγροπεριβαλλοντικών υποδομών, εγγειοβελτιωτικά έργα, δίκτυα και μικρά φράγματα συλλογής του νερού της βροχής. Επίσης, έργα αξιοποίησης του υδατικού δυναμικού της χώρας, των επιφανειακών υδάτων, από τη μία, και από την άλλη, έργα εξοικονόμησης ύδατος μέσα από εκσυγχρονισμό υφιστάμενων δικτύων, αλλά και κατασκευή κλειστών «έξυπνων» αρδευτικών δικτύων προς αντικατάσταση πολύ παλιών αρδευτικών δικτύων, τα οποία μπορεί να είναι, είτε ανοικτά κανάλια, είτε τσιμεντένια, είτε χωμάτινα. Αυτό, δυστυχώς, αυξάνει το κόστος της παραγωγής, γιατί αυξάνει το κόστος άρδευσης, καθώς ο αγρότης χρησιμοποιεί ενέργεια, για να τραβάει νερό από το ανοιχτό κανάλι και μέσω ιδιόκτητης πετρελαιοκίνητης αντλίας -άρα, με μεγάλο κόστος- πιέζει το νερό να έρχεται μέσα στο δικό του κλειστό δίκτυο, το δίκτυο άρδευσης που χρησιμοποιεί.

Βέβαια, με αυτόν τον τρόπο μπορούμε να βοηθήσουμε και το περιβάλλον. Δηλαδή, να αντικαταστήσουμε την υπόγεια άντληση που, επίσης, είναι ενεργοβόρα και κοστοβόρα, με επιφανειακή άρδευση και αξιοποίηση επιφανειακών υδάτων.

Σε ότι αφορά στην εκπαίδευση. Πολύ σωστά, παρατηρήσατε, ότι όλα αυτά που συζητάμε είναι πολύ όμορφα και μπορούμε να τα σχεδιάσουμε άριστα σε επίπεδο γραφείου και σε επίπεδο επιστημονικού εργαστηρίου. Όμως, δεν θα φέρουν μία καλύτερη ημέρα στη γεωργία, αν ο άνθρωπος που πρόκειται να τα εφαρμόσει και να τα υλοποιήσει, δεν έχει συμμετοχή και δεν μπορεί να λειτουργήσει μέσα σε αυτά που σχεδιάζουμε.

Εμείς μιλάμε και σχεδιάζουμε, αλλά πρέπει να συνυπολογίζουμε και τον «ξενοδόχο». Και «ξενοδόχος» είναι ο αγρότης. Ο αγρότης, λοιπόν, θα πρέπει να μπορεί να κατανοήσει, να ασπαστεί αυτά που σχεδιάζουμε, ώστε να τα εμπεδώσει και να τα εντάξει στην καθημερινή του δραστηριότητα μέσα στη δουλειά του. Για να το πετύχουμε αυτό, υπάρχει ένας βασικός τρόπος, που είναι η εκπαίδευση, η επαγγελματική κατάρτιση και η δια βίου μάθηση. Γι’ αυτό, σε συνεργασία με τον ΕΛΓΟ, σχεδιάζουμε ένα εθνικό σύστημα εκπαίδευσης που θα μπορέσει να δώσει τη δυνατότητα σε όλους τους αγρότες, ανεξαρτήτως ηλικίας και μορφωτικού επιπέδου, να μπορέσουν να βελτιωθούν. Όταν λέω να βελτιωθούν, εννοώ να εκπαιδευτούν και να μπορέσουν να «ασπαστούν» τις νέες τεχνολογίες και τις νέες κατευθυντήριες οδηγίες, ώστε να αλλάξουν τον τρόπο που καλλιεργούν τα χωράφια τους, με έναν καλύτερο τρόπο σε σχέση με τον παλαιότερο.

Μαζί με την εκπαίδευση πάει και η συμβουλή. Άρα, από τη μία, έχουμε ένα σύστημα επαγγελματικής κατάρτισης και δια βίου μάθησης και από την άλλη, πρέπει να υπάρχει ένα «στιβαρό», ένα σταθερό σύστημα γεωργικών συμβουλών, ένα εθνικό σύστημα, το οποίο, σήμερα, απουσιάζει από τη χώρα.

Αυτό που λέγαμε παλαιότερα, ο γεωπόνος στο χωράφι, ή ο κτηνίατρος δίπλα στη φάρμα, απουσιάζει στην πλειοψηφία των περιπτώσεων. Αυτό σχεδιάζουμε.

Επίκειται και μία υπουργική απόφαση που έχουμε ετοιμάσει με τον Γενικό Γραμματέα, τον κ. Κώστα Μπαγινέτα, που τροποποιεί μία παλαιότερη, για το εθνικό σύστημα, η οποία θα ανακοινωθεί σύντομα. Εντός των επομένων ημερών, θα δημοσιευθεί στο φεκ. Στη συνέχεια, θα βγει η πρόσκληση, θα την ενεργοποιήσουμε, όπως και το μέτρο των γεωργικών συμβουλών. Δηλαδή, τη δυνατότητα που μας δίνει το Πρόγραμμα Αγροτικής Ανάπτυξης της τρέχουσας περιόδου να αξιοποιήσουμε ευρωπαϊκά χρήματα για να μπορέσουμε να λειτουργήσουμε αυτό το σύστημα γεωργικών συμβουλών, για το πώς θα δώσουμε ευρωπαϊκά χρήματα στη διάθεση των αγροτών, ώστε αυτοί να τύχουν γεωργικών συμβουλών. Να είναι ωφελούμενοι από αυτό το σύστημα, χωρίς σε αυτή τη φάση, αυτοί που θα επιλεγούν ως δικαιούχοι, να επιβαρυνθούν με κάποιο κόστος.

 Να προχωρήσω, πολύ σύντομα, σε αυτά τα οποία ακούστηκαν από τους εκπροσώπους του ΣΥΡΙΖΑ Απουσιάζει, βέβαια, ο κ. Αποστόλου. Θα έλεγα, ότι δεν πρέπει να «ξύνεται στην γκλίτσα του τσοπάνη», μιας και μιλάμε για τον πρωτογενή τομέα και προερχόμαστε και από αγροτική περιοχή. Τι θέλω να πω με αυτό; Θέλω να πω, ότι τίποτα δεν παραλάβαμε την προηγούμενη Κυβέρνηση. Ο κ. Αραχωβίτης ήταν πολύ πιο συναινετικός και «στρογγυλός» με την έννοια, ότι περιόρισε την αντιπολιτευτική του κριτική σε ένα ευγενές επίπεδο και χωρίς να κάνει τις «ακροβασίες» και τα αντιπολιτευτικά λάθη που έκανε, ο κ. Αποστόλου.

Τίποτα δεν παραλάβαμε. Ας πει, ο κ. Αποστόλου, τι παρέδωσε στον επόμενο από εκείνον Υπουργό που ήταν, ο κ. Αραχωβίτης και να μας πει, ο κ. Αραχωβίτης, τι παρέδωσε σε εμάς. Το, απολύτως, τίποτα. Σας είπα, ότι στο τέλος του 2019, έπρεπε να έχουν καταθέσει το στρατηγικό σχέδιο και αυτό να έχει πάρει έγκριση. Εμείς αναλάβαμε καθήκοντα στα μέσα του 2019, δηλαδή, έξι μήνες πριν την καταληκτική ημερομηνία και δεν είχαν επιλέξει ούτε τον σύμβουλο που θα τους βοηθούσε να καταρτίσουν αυτό το σχέδιο. Είναι τεράστιο θράσος να μιλάνε για καθυστερήσεις. Η Κυβέρνησή μας είναι εντός χρονοδιαγραμμάτων. Δεν υπάρχει καμία καθυστέρηση με την αμέριστη, βέβαια, βοήθεια, τη γνώση, και τις δεξιότητες των Συμβούλων του Γεωπονικού Πανεπιστημίου και των Ελλήνων επιστημόνων της εταιρείας ΛΚΝ που έχουμε επιλέξει.

Ερωτηθήκαμε και για το χρονοδιάγραμμα από τον εκπρόσωπο του ΚΙΝ.ΑΛ., τον κ. Πάνα. Οφείλουμε μέχρι 1/1/2022 να υποβάλουμε την τελική μας πρόταση προς έγκριση από την Ευρωπαϊκή Επιτροπή. Άρα, έχουμε το δωδεκάμηνο του 2021, συν τον ένα μήνα του 2020 για να ολοκληρώσουμε, μέσα από τη διαβούλευση που θα συνεχίσουμε και μέσα από τη δουλειά που θα γίνει, την κατάρτιση του στρατηγικού σχεδίου για τη νέα ΚΑΠ και την υποβολή.

Έχω πολλές διαφωνίες με τον κ. Λογιάδη και οφείλω να το πω γιατί είναι παρών. Κύριε Λογιάδη, είπατε ότι τα ελληνικά αγροτικά προϊόντα δεν μπορούν να είναι ανταγωνιστικά με τα ομοειδή αγροτικά προϊόντα τρίτων χωρών, όπως είναι η Τυνησία, η Τουρκία, η Αφρική, η Αργεντινή, που είναι χώρες με πολύ μεγαλύτερες εκτάσεις και με πολύ χαμηλότερο κόστος παραγωγής. Θα σας πω ότι είναι αλήθεια αυτό το οποίο λέτε, σε ό,τι αφορά στο τι επικρατεί στη μέση ελληνική αγορά. Ναι, αυτό πιστεύει ο κόσμος. Δηλαδή, ότι το ελληνικό λεμόνι, το ελληνικό λάδι δεν μπορεί να ανταγωνιστεί το τυνησιακό, γιατί το τυνησιακό είναι πιο φθηνό, γιατί εκεί το μεροκάματο είναι 5 ευρώ την ημέρα και εδώ το μεροκάματο είναι 40 ή 30 ευρώ την ημέρα, για παράδειγμα και πολλά άλλα. Εγώ θα σας πω, λοιπόν, ότι αυτό είναι το μεγάλο λάθος, το οποίο δεν πρέπει να συνεχίσουμε να κάνουμε. Το ελληνικό λάδι είναι ίδιο με το τυνησιακό; Δηλαδή, θα πάμε στη νέα ΚΑΠ και θα βάλουμε ως στόχο να ανταγωνιστούν τα ελληνικά αγροτικά προϊόντα, σε όρους κόστους, τα αγροτικά προϊόντα τρίτων χωρών ή άλλων χωρών που έχουν μετατρέψει την αγροτική τους παραγωγή σε βιομηχανικού τύπου παραγωγή;

Αν συνεχίσουμε με αυτόν τον τρόπο, είναι βέβαιο ότι θα αποτύχουμε. Το ελληνικό κρασί δεν ανταγωνίζεται σε όρους κόστους το αργεντίνικο κρασί ή το αφρικανικό κρασί, γιατί εκεί είναι απέραντες οι εκτάσεις, ατελείωτες. Το μάτι δεν φτάνει στο τέλος της φάρμας, σε ό,τι αφορά τους αμπελώνες. Κι όμως, το ελληνικό κρασί αυξάνει εκπληκτικά τις εξαγωγές και κάνουν εκπληκτική δουλειά οι Έλληνες οινολόγοι. Κάνουν το ελληνικό κρασί «μεγάλο» και αυτή τη στιγμή είναι μόδα το ελληνικό κρασί σε αγορές πολύ ανταγωνιστικές και πολύ εξειδικευμένες, όπως είναι της Αμερικής και της Ευρώπης. Για παράδειγμα το κρασί από τη Σαντορίνη, γιατί έχουν κάνει καλή δουλειά. Και τι σημαίνει καλή δουλειά; Σημαίνει την παραγωγή ενός πολύ ποιοτικού προϊόντος και την επικοινωνία. Δηλαδή, το μάρκετινγκ αυτού του προϊόντος σε αυτές αγορές. Αυτό που έχουν πετύχει οι οινοποιοί, αυτό που έχουν πετύχει πολύ τυποποιητές λαδιού. Εγώ θα σας πω, ότι αυτή τη στιγμή το νούμερο ένα βιολογικό λάδι σε όρους αγοράς στα σουπερμάρκετ της Αυστρίας είναι ελληνικό και παράγεται από μία ελληνική εταιρεία στη Μεσσηνία, μετά από 20 χρόνια προσπαθειών. Δεν γίνονται από τη μια στιγμή στην άλλη αυτά.

Αυτός πρέπει να είναι στόχος για το σύνολο της ελληνικής παραγωγής. Η Ελλάδα είναι μία μικρή χώρα και αγροτικά. Τα 24 εκατομμύρια στρέμματα της χώρας που καλλιεργούμε, συν 15 εκατ. που είναι βοσκοτόπια, από τα οποία τα, 12, μόλις, είναι αρδευόμενα, το 50%, είναι πολύ λίγα σε σχέση με τα εκατοντάδες εκατομμύρια στρέμματα της Ισπανίας, της Γαλλίας, της Ιταλίας και πολλών άλλων χωρών.

Άρα, εμείς δεν πρέπει να πάμε με όρους κόστους. Πρέπει να πάμε με όρους ανταγωνιστικότητας και ανταγωνιστικότητα δεν είναι μόνο το κόστος, όπως είπα. Είναι το ίδιο λάθος που έκανε ο κ. Αραχωβίτης την προηγούμενη φορά στην Ολομέλεια της Βουλής. Ανταγωνιστικότητα σημαίνει κόστος παραγωγής, σε συνάρτηση με τιμή πώλησης. Εμείς, λοιπόν, όση δουλειά κάνουμε για να μειώσουμε το κόστος παραγωγής, τόση και περισσότερη δουλειά και περισσότερες επενδύσεις πρέπει να κάνουμε, σε ό,τι αφορά στην τιμή πώλησης. Δηλαδή, να προσδώσουμε την αξιοπρέπεια στο ελληνικό προϊόν και να το επικοινωνήσουμε αυτό στους καταναλωτές, τους παγκόσμιους καταναλωτές, για να μπορέσουν να απολαύουν τα ελληνικά προϊόντα της αντίστοιχης αξίας.

Σε ότι αφορά στα θέματα που αναφέρθηκαν για τα ιστορικά δικαιώματα, την περιβαλλοντική πολιτική, τον ορισμό του πραγματικού γεωργού ή πραγματικού αγρότη, όλα αυτά είναι ζητήματα που μπορούμε το επόμενο διάστημα να συζητήσουμε. Ήδη, έχει εκφραστεί η διάθεσή μας να αναθεωρήσουμε το καθεστώς των ιστορικών δικαιωμάτων με έναν τρόπο που θα γίνει πιο δίκαιος και πιο παραγωγικός, χωρίς, βέβαια, να καταστρέφουμε, εν μία νυκτί, κάποιες καταστάσεις που θα χρειαστούν μία μεταβατική περίοδο. Πάντα πρέπει όλα να τα βάζουμε στο «ζύγι».

Υπάρχει η μεταβατική περίοδος των δύο ετών, 2021- 2022, που μας δίνει μία ευελιξία. Περιμένουμε, βέβαια, να δούμε τον τελικό μεταβατικό κανονισμό που θα ψηφιστεί, για να δούμε πώς θα δουλέψουμε, για να έχουμε αυτή τη μετάβαση που χρειάζεται από την παρούσα κατάσταση στην επόμενη.

Δεν έχω να πω κάτι άλλο, κύριε Πρόεδρε. Νομίζω ότι με αυτά που είπα κάλυψα τις ερωτήσεις και τις αγωνίες των Βουλευτών. Είμαστε στη διάθεση όλων να συζητήσουμε ό,τι θέλετε, είτε σε επίπεδο Επιτροπής, αλλά είτε και, κατ’ ιδίαν. Ούτως ή άλλως, θα σας προσκαλέσουμε και σε επόμενες φάσεις της κατάρτισης του στρατηγικού σχεδίου για να συνεισφέρετε εποικοδομητικά.

 Σας ευχαριστούμε πάρα πολύ και ευχαριστούμε πολύ και τους συμβούλους που σήμερα ήταν εδώ από το Γεωπονικό Πανεπιστήμιο, τον κ. Κλωνάρη και τον κ. Βλάχο και από την ΛΚΝ, τον κ. Λιανό, που βοήθησαν για να ενημερώσουμε, πλήρως και εμπεριστατωμένα, τους Έλληνες Βουλευτές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε που παρευρεθήκατε και για όσα ελέχθησαν.

Ορίστε, κ. Λογιάδη, έχετε το λόγο.

**ΓΕΩΡΓΙΟΣ ΛΟΓΙΑΔΗΣ :** Θα ήθελα να δώσω πολύ σύντομα μία απάντηση προς εσάς και μιλάω προσωπικά, αυτή τη στιγμή. Είπατε ότι δεν μιλήσαμε για την έκθεση. Πιστεύω ότι σε πάρα πολλά σημεία αναφέρθηκα, προσωπικά, στην έκθεση.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν εννοούσα, κατ’ ανάγκη, εσάς. Εγώ μίλησα, γενικά, για όσα ακούστηκαν. Δεν είναι προσωπικό και δεν είναι δυνατόν ποτέ να κάνω προσωπική αναφορά. Ήταν η γενικότερη αντίληψη των όσων εισέπραξα, απ’ όσα ακούστηκαν, αλλά και αυτό το σέβομαι. Το είπα, απλά, ως παρατήρηση.

Σας ευχαριστούμε, λοιπόν, όλους.

Στο σημείο αυτό ολοκληρώθηκε η συνεδρίαση της Επιτροπής μας, που είχε ως θέμα την ενημέρωση των μελών, από τους Υφυπουργούς Αγροτικής Ανάπτυξης και Τροφίμων, κ. Σκρέκα και κυρία Αραμπατζή, σύμφωνα με το άρθρο 36§5 του Κανονισμού της Βουλής, σχετικά με την Ανάλυση Πλεονεκτημάτων, Αδυναμιών, Ευκαιριών και Απειλών (Ανάλυση ΠΑΕΑ/SWOT Analysis), της Ελληνικής Πρωτογενούς Παραγωγής, για το Στρατηγικό Σχέδιο της νέας ΚΑΠ 2021-2027.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Γκίκας Στέφανος, Καιρίδης Δημήτριος, Καρασμάνης Γεώργιος, Κεφαλογιάννη Όλγα, Οικονόμου Ιωάννης, Αποστόλου Ευάγγελος, Μαμουλάκης Χαράλαμπος (Χάρης), Μιχαηλίδης Ανδρέας, Σαντορινιός Νεκτάριος, Τελιγιορίδου Ολυμπία, Φάμελλος Σωκράτης, Πάνας Απόστολος, Μανωλάκου Διαμάντω, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 19.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**